
Usko  ja  tieteisusko 


Skepsiksessä  on  käyty  jonkin  verran  keskustelua  siitä,  pitäisikö 
kritiikkiä  suunnata  myös  tieteeseen  itseensä,  tai  ehkä  parem¬ 
minkin  sen  väärinkäyttöön,  jota  voitaisiin  nimittää  tieteis¬ 
uskoksi. 

"Tieteellinen  tosiasia"  on  iskusana,  jota  helposti  käytetään 
toisen  henkilön  mielipiteen  nujertamiseen.  Käsitteellisesti  "to¬ 
tuus"  tieteellisessä  tutkimuksessa  on  ongelmallinen.  Fysiikassa 
ja  matematiikassa  luonnonlait  ovat  suhteellisen  yksiselitteisiä, 
olivatpa  sitten  tilastollisia  tai  ei. 

Sen  sijaan  asiat  tulevat  vaikeammiksi  heti  tutkittaessa  mo¬ 
nimutkaisempia  ilmiöitä  (kuten  ihmisruumista)  ja  myös  siir¬ 
ryttäessä  sovellutusten  alueelle.  Esimerkin  tarjoaa  lääketiede, 
jos  sitä  nyt  voidaan  tieteeksi  kutsua.  Monissa  asioissa  ko¬ 
keellinen  tutkimus  antaa  ristiriitaisia  tuloksia.  Toisaalta  pitäisi 
käyttää  hoitomenetelmiä,  jotka  perustuvat  tutkittuun  tietoon, 
toisaalta  on  tavallaan  valittava  mitä  uskoo  ja  mitä  näkökohtia 
painottaa. 

Tiede  edellyttää  nöyryyttä.  Havainto  on  havainto,  mutta 
sitä  on  tulkittava  hyvin  varovaisesti.  Usein  on  mielipidekysymys, 
mitä  mahdollisista  tulkinnoista  pitää  oikeana.  On  siis  hy¬ 
poteeseja,  joita  ei  voida  tässä  vaiheessa  todistaa  oikeiksi  tai 
vääriksi. 

Uskontojen  merkityksen  vähennyttyä  on  tiede  pyritty  korot¬ 
tamaan  uskonnon  paikalle.  Se  on  vaarallista.  Koska  tiede  on 
aina  epävarmaa,  on  tieteen  väärinkäyttöä  pyrkiä  siihen,  että 
tiede  antaisi  ihmisen  elämälle  mielekkyyden  ja  tarkoituksen. 

Tiede  kertoo  meille  paljon  siitä,  millaisia  ilmiöitä  itse  olem¬ 
me.  Ainoa  tieteen  tarjoama  mielekkyys  elämällemme  on  DNA:n 
siirto  tuleville  sukupolville.  Kun  olemme  sen  tehneet,  ei  meillä 
juurikaan  enää  ole  mahdollisuuksia  yhtä  ainutlaatuisiin  tekoihin. 

Yhteiskunta  tarvitsee  tiedettä  kartoittaakseen  erilaisten  pää¬ 
tösten  seurauksia.  Päätökset  itse  ovat  eettisten,  moraalisten  ja 
poliittisten  näkökohtien  sanelemia.  Nämä  asiat  taas  perustuvat 
ennen  muuta  ihmisten  välisiin  sopimuksiin. 

Epämääräisten  "tieteellisten  tutkimustulosten"  käyttäminen 
ihmisten  elämänfilosofian  pohjana  (kuten  esim.  new  age  -liik¬ 
keessä  tehdään)  on  hyvin  arveluttavaa.  Tällöin  riistetään  taval¬ 
laan  yksiön  oikeus  omiin  arviointeihin,  omaan  vastuuseen,  omiin 
mielipiteisiin,  oli  hän  sitten  tiedemies  tai  ei. 

Esimerkin  voi  hakea  jälleen  lääketeiteen  piiristä.  Lukija  voi 
itse  kuvitella,  millainen  olisi  se  maailma,  jossa  elämänfilosofia 
perustuisi  lääketieteen  tavoitteisiin;  sairauksien  välttämiseen 
ja  iän  pidentämiseen.  Lääkärin  näkökulmasta  se  olisi  sangen 
kauhea. 

Lahdessa  10.10.91 
Pekka  Roponen,  LL 


Palvelukseen  halutaan 

Skeptikko-lehti  tarvitsee  apua.  Nykyisin  toimittajavoimin  leh¬ 
teä  ei  saada  valmiiksi  niin  usein  kuin  olisi  tarvis. 

Siksi  haemme  'toimituksen'  avuksi  toimittajaa  tai  toimitus¬ 
sihteeriä,  joka  voisi  uhrata  muutaman  tunnin  viikossa  lehden 
suunnittelulle,  kirjoittamiselle,  juttujen  käsittelylle  ja  taitolle. 
Aiempi  kokemus  lehdenteosta  on  suotavaa. 

Mitään  palkkaa  emme  maksa,  eikä  edes  kiitoksia  ole  lu¬ 
vassa.  Toimen  hyvistä  puolista  on  mainittava  se,  että  Skep¬ 
tikon  toimittajana  voi  saada  ahdasmielisen  ja  tosikkomaisen  ih¬ 
misen  maineen. 

Jäsenkyselyn  perusteella  näyttää  siltä,  että  yhdistyksessä  on 
runsaasti  käyttämättömiä  voimavaroja.  Lehdenteosta  kiinnos¬ 
tuneita  pyydetäänkin  ilmoittautumaan  päätoimittaja  Roposelle 
tai  puheenjohtaja  Mustelmille. 

Mars  ja  EY  epäilyksen  alaisina 


Euroopan  kolmas  skeptikkokokous  pidettiin  Amsterdamissa 


Matti  Virtanen 


Mars  ja  Euroopan  yhteisö  olivat  pääosissa  Euroopan  skeptikko- 
yhdistysten  kokouksessa  Amsterdamissa  lokakuussa.  Mars  vai¬ 
nosi  kokousta  sen  vuoksi,  että  Hollannin  Skepsis-yhdistys  oli 
valinnut  yhdeksi  teemaksi  Michel  ja  Francoise  Gauquelinin 
kuuluisan  "Mars-efektin".  Sitä  puitiin  viidessä  alustuksessa. 

EY  jäi  skeptikon  mieleen  siksi,  että  Belgian  skeptikkoja 
edustanut  professori  Wim  Betz  kertoi  mielenkiintoisen  tari¬ 
nan  siitä,  miten  homeopaattinen  lääketeollisuus  on  onnistunut 
lobbaamaan  melkein  koko  yhteisön  poliitikot  ja  byrokraatit 
mieleisensä  direktiivin  taakse. 

Mutta  ensin  Marsiin.  Hollannin  Skepsiksen  puheenjohtaja, 
Utrechtin  yliopiston  astrofysiikan  ja  avaruustutkimuksen  eme¬ 
ritusprofessori  Cornelis  de  Jager  puhui  Mars-efektin  ja  syn¬ 
tyvyyslukujen  jaksottaisuuden  välisistä  yhteyksistä.  Hän  totesi, 
että  Gauquelin  ja  Suitbert  Ertel  ovat  löytäneet  merkitsevän 
korrelaation  huomattavien  urheilijoiden  syntyvyysfrekvenssin 
ja  Marsin  aseman  välillä,  syntymäpaikasta  katsoen.  Esitel¬ 
mässään  de  Jager  todisteli,  että  mikä  tahansa  maallinen  tapah¬ 
tuma,  jonka  ilmenemisessä  on  vuotuinen  tai  vuorokautinen 
vaihtelu,  näyttää  tilastollisesti  merkitsevästi  mutta  fysikaalis¬ 
esti  erheellisesti  olevan  riippuvainen  Marsin  asemasta.  Edel¬ 
lytys  näennäisen  riippuvuuden  syntymiselle  on,  että  tutkittava 
aineisto  on  kerätty  rajatulta  aikajaksolta. 

Gauquelinin  ja  Ertelin  "efektillä"  ei  de  Jagerin  mukaan  ole 
välttämättä  mitään  tekemistä  Marsin  kanssa,  vaan  se  saattaa 

johtua  siitä,  että  merkittävien  urheilijoiden  syntyvyys  näyttää 
vaihtelevan  vuoden-  ja  vuorokaudenaikojen  mukaan. 

Samaa  hypoteesia  kannattivat  muutkin  esitelmöitsijät.  Toh¬ 
tori  Piet  H.  Jongbloet,  Maria  Roepaan  -kehitysvammalai¬ 
toksen  lääketieteellinen  johtaja  kertoi,  että  vammaisten  las¬ 
ten  syntyvyys  noudattaa  poikkeuksellista  vuosirytmiä,  joka 
voidaan  selittää  etupäässä  valoisuuden  vaihtelulla.  Ilmiö  on  tun¬ 
nettu  koko  eläinkunnassa:  optimaalinen  hedelmöitys  tapahtuu 
yleensä  vain  tiettyinä  vuodenaikoina.  Ihmisväestölläkin  tämä 
ilmiö  tunnetaan,  mutta  se  on  niin  vähäinen,  ettei  sitä  yleisesti 
tiedosteta.  Hypoteesin  nimeä  en  yritä  suomentaa  —  englan¬ 
niksi  se  kuului  "Seasonal  Preovulatory  Overripeness  Ovopa- 
thy"  eli  Sproo-hypoteesi.  Hypoteesi  ennustaa,  että  epäsuotuisia 
hedelmöittymisiä  tapahtuu  keskimääräistä  enemmän  silloin  kun 
'ovulaatiosesonki'  on  ohi. 

Sproo-hypoteesille  komplementaarinen  on  ns.  Sopor-  eli  Sea¬ 
sonal  Optimum  Ovulation  Rate  -hypoteesi.  Se  ennustaa,  että 
optimaalisia  hedelmöittymisiä  tapahtuu  keskimääräistä  useam¬ 
min  juuri  tiettyinä  aikoina,  'ovulaatiosesongin'  huipulla.  Opti¬ 
maalinen  hedelmöittymishetki  luo  parhaat  mahdolliset  edelly¬ 
tykset  terveen  ja  voimakkaan  lapsen  (siis  urheilijatyypin)  syn¬ 
tymälle. 

Jongbloetin  mukaan  nämä  kaksi  ovulaatiohypoteesia  on  ha¬ 
vaittu  empiirisesti  kestäviksi.  Ne  eivät  kuitenkaan  riitä  selit¬ 
tämään  kokonaan  Gauquelinin  Mars  -efektiä,  vaan  sen  ymmär¬ 
tämiseksi  pitää  Jongbloetin  mukaan  ottaa  huomioon  myös  syn¬ 
tyvyyden  vuorokautinen  vaihtelu:  suotuisin  aika  syntyä  on  yön 
pikkutunneilla,  ja  silloin  onkin  syntyvyystilastossa  selvä  huippu. 

Samalla  kannalla  oli  tiedetoimittaja  Carl  Koppeschaar 
Haarlemista  Hollannista.  Hänkin  oli  löytänyt  Gauquelinin 
aineistosta  vuotuista  ja  vuorokautista  syntyvyyden  vaihtelua, 
joka  johtuu  valoisuuden  rytmistä.  Yhteys  Marsin  asemaan 
oli  hänen  mielestään  vain  näennäinen.  Koppeschaar  oli  simu¬ 
loinut  tietokoneella  planeettojen  liikkeitä  ja  syntyvyyslukuja,  ja 
löytänyt  uusia  'Mars-efektejä'. 

Ensimmäisen  vastauspuheenvuoron  käytti  edellisten  puhu¬ 
jien  usein  mainitsema  professori  Ertel  Göttingenin  yliopistosta. 
Hän  on  tutkinut  Gauquelinien  alkuperäisaineistoa  pitkään,  ja 
vahvisti  omasta  puoletaan  "Mars  -korrelaation"  olemassaolon. 

Aivan  oikein  -  hän  käytti  nimen  omaan  ilmausta  Mars  - 
korrelaatio  eikä  Mars  -efekti.  Ertelin  mukaan  on  valitettavaa, 
että  puhutaan  Mars-  tai  Gauquelin-  tai  kätilöefektistä  eli  vaiku¬ 
tuksesta,  kun  mitään  sellaista  ei  ole  todistettu.  Korrelaation 
olemassaolohan  ei  todista  mitään  fyysistä  riippuvuussuhdetta, 
kuten  kaikki  tilastotieteen  alkeiskurssin  käyneet  tietävät.  Korre¬ 
laation  voi  aiheuttaa  joku  tuntematon  kolmas  tekijä,  esimerkiksi 
Aurinko,  jonka  syyksi  on  pantu  mm.  hukkumiskuolemien  ja 
tötteröjäätelön  menekin  välinen  erittäin  merkitsevä  suhde. 

Toisen  vastauspuheenvuoron  käytti  Michel  Gauquelinin  leski 
Francoise,  joka  oli  valitettavasti  kaksipäiväisen  skeptikkoko- 
kouksen  ainoa  naispuolinen  puhuja.  Rouva  G:n  sanoma  oli, 
että  he  olivat  miehensä  kanssa  ottaneet  huomioon  kaikki  esite¬ 
tyt  virhemahdollisuudet  ja  puhdistaneet  aineistonsa  erilaisista 
syntyvyysrytmeistä.  Hänen  esityksensä  oli  sen  verran  mielen¬ 
kiintoinen,  että  julkaisemme  sen  ohessa  melkein  kokonaan. 

Mars-keskustelua  käytiin  kymmenien  piirtoheitinkalvojen  ja 
diojen  avulla,  mikä  helpotti  hieman  syntyvyysrytmien  ymmär¬ 
tämistä.  Muuten  keskustelu  oli  hyvin  tekninen,  ja  kärryillä 
pysyminen  olisi  vaatinut  hyvät  tiedot  sekä  taivaanmekanii¬ 
kasta  että  ihmisen  lisääntymisbiologiasta.  Hollannin  skep¬ 
tikot  ovat  onneksi  luvanneet  julkaista  koko  keskustelun  kuvi¬ 
neen  päivineen,  kunhan  esitelmien  pohjana  olleet  tutkimukset 
saadaan  viimeistellyiksi. 

Skeptikkoa  jäi  vaivaamaan  yksi  asia:  Kolmen  tunnin  kes¬ 
kustelun  aikana  ei  käsitelty  lainkaan  Gauquelinin  alkuperäisai¬ 
neiston  koostumusta  ja  luonnetta.  Meille  ei  kerrottu,  miten  se 
kerättiin  ja  millaisia  tietoja  se  pitää  sisällään.  Ilmeisesti  ei  ole 
mitään  syytä  epäillä,  etteikö  siinä  aineistossa  ole  outoja  korre¬ 
laatioita.  Mutta  miten  Gauquelin  mahtoi  kerätä  urheilijansa? 
Olisiko  mahdollista,  että  hän  on  jossakin  työnsä  vaiheessa  lan¬ 
gennut  vaikkapa  tiedostamattaan  aineiston  valikointiin?  Sel¬ 
laistahan  sattuu. 

Michel  ja  Francoise  Gauquelinista  on  saatu  kuulla  niin  paljon 
toisen  käden  tietoa,  että  tässä  yhteydessä  lienee  syytä  kir¬ 
jata  rouva  Gauquelinin  puheenvuoro  Amsterdamin  skeptikko- 
kokouksessa  5.  lokakuuta.  Hän  piti  kommenttipuheenvuoronsa 
sen  jälkeen  kun  Mars-korrelaatiota  oli  analysoitu  kolmessa 
esitelmässä  erilaisten  syntyvyyshypoteesien  avulla.  Muiden 
esitelmöitsijöiden  tapaan  Francoise  Gauquelin  käytti  piirto¬ 
heitinkalvoja,  joista  ei  valitettavasti  ehtinyt  saada  kopioita. 
Olen  siksi  lyhentänyt  puheenvuoroa  hieman  teknisiltä  osiltaan, 
joita  ei  voi  ymmärtää  ilman  kuvia.  (Itse  en  tosin  ymmärtänyt 
kuvistakaan  kaikkea  -  mv.) 


"Ongelma  on  paljon  mutkikkaampi  kuin  täällä  on  nyt 
selitetty.  Vuonna  1951,  kun  tapasin  Michel  Gauquelinin 
Pariisin  yliopiston  penkillä,  hän  keräsi  tilastoja  merkit¬ 
tävistä  henkilöistä,  ja  oli  juuri  saanut  koottua  tiedot  lää- 
ketieteilijöistä.  Monien  tarkistusten  jälkeen  hän  selvitti, 
ovatko  astrologiset  vaikutukset  totta  vai  eivät. 

Hän  oli  sitä  vastaan;  hän  halusi  todistaa  ettei  ast¬ 
rologia  pidä  paikkaansa.  Hänellä  oli  tieteellinen  mieli, 
ja  hän  halusi  tutkia  asiaa  todellisella  aineistolla  sen  si¬ 
jaan  että  hän  olisi  vain  olettanut  sen  vääräksi. 

Hän  oli  jo  todistanut,  että  eläinradan  kuvioilla  ei 
ole  mitään  merkitystä.  Se  osa  astrologiasta  voidaan  siis 
heittää  menemään,  ja  sehän  on  tärkein  osa. 

Mutta  lääketieteen  akateemikoilla  oli  Mars-efekti, 
jonka  te  olette  nähneet  täälläkin  (näyttää  piirtoheitin¬ 
kalvon).  Ensin  on  normaaliväestön  kuvaaja  —  näette, 
että  me  tutkimme  asian  joka  puolelta.  Mehän  olimme 
tulosta  vastaan. 

Teimme  työtä  20  vuotta,  kun  arvostetut  profes¬ 
sorimme  täällä  ovat  tutkineet  ilmiötä  vain  yhden  vuo¬ 
den.  Olemme  ottaneet  huomioon  kaikki  selitysvaihtoeh¬ 
dot,  myös  ne  joita  täällä  on  tänään  käsitelty.  Ja  luu¬ 
len,  että  pystyn  osoittamaan  ne  vääriksi.  Mutta  halu¬ 
aisin  jatkaa  työtä  heidän  kanssaan,  jotta  näkisimme  mi¬ 
hin  päädymme  yhdessä. 

Nyt  näytän  teille,  miten  korjasimme  planeettavaiku- 
tuksen  normaaliväestön  suhteen  ja  satunnaisaineiston 
kanssa  ja  kaikilla  mahdollisilla  tavoilla  saadaksemme 
selville  mitä  taivaalla  tapahtuu  ilman  mitään  astrolo¬ 
gisia  vaikutuksia.  (Näyttää  kuvaa.)...  Professori  Jong- 
bloetin  esitelmässä  oli  joku  väärinkäsitys. 

Jos  olette  tilastotieteilijä,  nämä  todennäköisyydet 
tekevät  teihin  vaikutuksen...  Meillä  on  siis  ongelma, 
joka  on  paljon  mutkikkaampi  kuin  miltä  tänään  näyttää. 

Toivon,  että  voimme  tehdä  yhteistyötä  jatkossa.  En 
kannata  astrologiaa  ollenkaan,  enkä  ole  astrologi  vaan 
psykologi.  Mutta  en  ole  valmis  työntämään  syrjään 
uutta  efektiä,  jos  sellainen  on  olemassa.  Rationaa¬ 
linen  selitys  varmasti  löytyy,  jos  teemme  yhteistyötä. 
Mutta  emme  voi  hylätä  sitä  vain  sen  vuoksi,  että  se  on 
häiritsevä  juuri  nyt. 

Professori  Ertel  onkin  jo  työskennellyt  aineistomme 
kanssa.  Olen  kiitoliinen,  että  sain  tulla  tänne  puhu¬ 
maan.  Olen  kiitollinen  myös  professori  Kurtzille,  joka  on 
myös  tehnyt  yhteistyötä  kanssamme.  Hän  ei  kuitenkaan 
onnistunut  (löytämään  Mars  -efektiä). 

Haluan  olla  yhteistyössä  sellaisten  ihmisten  kanssa, 
jotka  ovat  kiinnostuneita  etsimään  virheitä  työstämme. 
Emme  halua  julkaista  typeryyksiä  vaan  tietää,  onko 
efekti  olemassa  vai  ei." 


Skeptinen  yleisö  kiitti  puhujaa  lämpimin  suosionosoituksin. 


Homeopatia  etenee  EY:ssä 

Kokouksen  parhaita  puhujia  oli  EY:n  lääkepolitiikkaan  pereh¬ 
tynyt  Brysselin  vapaan  yliopiston  lääketieteen  professori  Wim 
Betz.  Hän  kertoi,  että  homeopaatit  ovat  saavuttaneet  EY:ssä 
merkittävän  voiton  viime  kesänä,  kun  yhteisön  parlamentti 
hyväksyi  ns.  Chanterien  ehdotuksen.  Se  ulottaisi  löyhät  sak¬ 
salaiset  normit  homeopaattisten  tuotteiden  rekisteröinnissä  ja 
valvonnassa  koko  yhteisön  alueelle. 

Asian  käsittely  oli  vielä  lokakuussa  kesken;  EY:n  ministeri¬ 
neuvostolta  odotetaan  ratkaisua  asiaan  kuluvan  talven  aikana. 

Betz  kertoi  esityksessään,  että  lääkevalmisteiden  rekisteröin¬ 
tiä  käsittelevät  EY:n  direktiivit  ovat  vuosilta  1965,  1975  ja 
1989.  Ne  edellyttävät  hyvin  dokumentoituja  kliinisiä  todisteita 
lääkeaineiden  vaikutuksista.  Vanhakantainen  lääketeollisuus  on 
hänen  mukaansa  pitänyt  direktiivejä  liiankin  tiukkoina,  ja  eri¬ 
tyisesti  homeopaattisten  lääkkeiden  valmistajat  ovat  olleet  nii¬ 
den  vuoksi  pahoillaan. 

Niinpä  homeopaattinen  teollisuus  onkin  lobannut  eli  harras¬ 
tanut  Brysselissä  ja  Strasbourgissa  käytäväpolitikointia  saadak¬ 
seen  EY:n  lääkedirektiiveihin  poikkeussäädöksiä.  Tavoitteena 
on  ollut  nimen  omaan  vapauttaa  homeopaattinen  lääkintä  (HM) 
ja  antroposofinen  lääkintä  (AM)  tieteellisestä  todistustaakasta. 

Homeopaattinen  lobby  osasi  käyttää  kieltä,  jota  poliittikot 
ymmärtävät.  Sen  mukaan  eri  EY-maiden  säädökset  lääkkeiden 
kelvollisuudesta  ovat  vapaan  kaupan  este.  Asia  eteni  pari  vuotta 
sitten  komiteaan,  ja  belgialainen  europarlamentin  jäsen,  herra 
Chanterie  nimitettiin  asian  vastuuhenkilöksi.  Maaliskuus¬ 
sa  1990  komitean  mietintö  lähetettiin  asiantuntijakomiteoihin 
lausunnoille,  ja  siihen  tehtiin  joitakin  lisäyksiä.  Valmis  Chante- 
rien  esitys  annettiin  EY:n  parlamentille  viime  kesänä,  ja  se 
hyväksyttiin  melkein  yksimielisesti  13.6.1991.  Vain  yksi  par¬ 
lamentin  jäsen  äänesti  vastaan. 

Betz  oli  lukenut  direktiiviesityksen  tarkkaan  ja  esitti  sen 
keskeisistä  kohdista  seuraavaa: 

Esityksen  johdanto-osassa  sanotaan,  että  HM  tunnustetaan 
virallisesti  joissakin  jäsenmaissa,  mutta  vain  suvaitaan  toisissa 
jäsenmaissa.  "HM  on  kuitenkin  laajasti  käytetty  myös  niissä 
maissa,  jotka  eivät  tunnusta  sitä  virallisesti." 

Johdannossa  on  myös  lause,  joka  Betzin  mielestä  on  keskei¬ 
nen,  koska  se  vapauttaa  HM:n  lääketieteen  vaatimuksista:  "On 
taipeen,  ottaen  huomioon  HM:n  erityiset  ominaisuudet,  kuten 
hyvin  alhaiset  aktiivisten  aineiden  pitoisuudet  sekä  sen  tosi¬ 
asian,  että  tavanomaiset  kliiniset  kokeet  tilastollisille  menetel¬ 
mineen  tuskin  ovat  sovellettavissa,  että  HM:n  osalta  pitäisi  ot¬ 
taa  käyttöön  yksinkertaistettu  rekisteröintimenettely.  Menet¬ 
tely  koskisi  niitä  HM-valmisteita,  joiden  kaupallisessa  sovellu- 

tuksessa  ei  täsmennetä  hoitavaa  vaikutusta  ja  joiden  pitoisuus 
on  vaaraton." 

Edelleen:  "AI lopati a,  antroposofia  ja  homeopatia  on  kat¬ 
sottava  erilaisiksi  lähestymistavoiksi,  joilla  kullakin  on  omat 
hyvät  puolensa,  ja  jotka  monessa  tapauksessa  ovat  komplemen¬ 
taarisia." 

Direktiiviesityksen  pykälistä  Betz  oli  löytänyt  seuraavan¬ 
laisia  yksityiskohtia:  Artikla  1:  HM-valmisteet  on  tehty  aineista, 
joita  kutsutaan  homeopaattisiksi  perusaineiksi  (grondstoffen). 
Artikla  2:  Etiketissä  pitää  selvästi  lukea  "Homeopaattinen 
lääke".  Artikla  3:  Vuoden  1975  direktiivissä  vaadittua  hoitavaa 
tehoa  ei  vaadita  HM-lääkkeiltä. 

Artikla  6:  Jäsenmaalla  on  oikeus  kieltäytyä  rekisteröimästä 
HM-tuotetta  alueellaan  ...  mutta  sen  on  kuitenkin  sallittava 
muissa  jäsenmaissa  rekisteröityjen  tuotteiden  myynti.  Artikla 
7:  HM-tuotteita  saa  myydä  vain  sellaisina  liuoksina,  jotka  ovat 
ehdottomasti  vaarattomia  annosta  kohti.  Lääkkeessä  on  oltava 
teksti:  jos  oireet  jatkuvat,  hankkiutukaa  pätevän  homeopaatin 
hoidettavaksi. 

Artikla  9:  Viiden  vuoden  aikana  on  saatava  aikaan  Eu¬ 
rooppalainen  lääkeluettelo,  vaihtoehtoisen  lääkinnän  oikeudel¬ 
lista  asemaa  koskevat  direktiivit,  toimenpidesuositukset  home¬ 
opaattisen  lääkinnän  korvaamisesta  sosiaaliturvan  kautta  sekä 
alan  koulutuksen  organisointi.  Artikla  10:  jäsenmaiden  on  nou¬ 
datettava  tätä  direktiiviä  viimeistään  31.12.1992. 

Direktiiviesitykseen  kuuluu  myös  perusteluosa,  joka  myös 
sisältää  Betzin  mielestä  kiinnostavia  tietoja: 

Vuonna  1987  EY:n  teettämä  tutkimus  yhdeksästä  jäsen¬ 
maasta  kertoi,  että  7-25  prosenttia  väestöstä  käyttää  vaihto¬ 
ehtoista  hoitoa  vähintään  kerran  vuodessa.  Hoitomuodot  oli¬ 
vat  tärkeysjärjestyksessä  seuraavat:  homeopatia,  akupunktuuri, 
osteopatia  ja  kiropraktiikka,  yrttilääkintä,  hieronta  ja  paranor¬ 
maali  parannus,  antroposofinen  lääkintä  ...  Korkeasti  koulute¬ 
tut  ihmiset  käyttävät  näitä  hoitomuotoja  35-60  kertaa  useam¬ 
min  kuin  vähän  koulutetut. 

Homeopaattisen  ja  allopaattisen  lääkinnän  välinen  kiista 
johtuu  Chanterien  perustelujen  mukaan  pitkälti  siitä,  ettei  klas¬ 
sinen  lääketiede  hyväksy  homeopaattisten  tohtoreiden  käyttämiä 

perusteluja.  On  kuitenkin  olemassa  pitkä  lista  tutkimuk¬ 
sia,  jotka  todistavat  sekä  homeopaattisen  että  antroposofisen 
lääkinnän  tehon.  Se  seikka,  että  klassinen  lääketiede  ei  ymmärrä 
HM:n  ja  AM:n  toimintaa,  ei  merkitse  sitä  etteivät  ne  toimisi. 
Kymmenet  tuhannet  H  ja  A  -tohtorit  ja  miljoonat  potilaat  ovat 
enemän  kuin  riittävä  todiste  niiden  tehosta. 

Näin  siis  järkeiltiin  herra  Chanterien  ehdotuksessa.  Eu¬ 
roopan  yhteisön  ministerineuvoston  komitea  ei  kuitenkaan  hy¬ 
väksynyt  kaikkea,  vaan  rajasi  direktiivin  alaa  viime  elokuus¬ 
sa.  Komitea  poisti  mm.  kaikki  maininnat  koulutuksen  jär¬ 
jestämisestä  ja  sosiaaliturvan  maksamisesta,  koska  ne  ylittivät 
selvästi  Chanterien  mandaatin,  joka  koski  lääkkeiden  vapaakau¬ 
pan  edistämistä.  Komitea  myös  siivosi  pois  sanonnat,  jotka  olisi 
voinut  tulkita  kannanotoksi  yhden  lääkintäperinteen  puolesta 
toista  vastaan.  Komitea  täsmensi  myös,  että  yksinkertais¬ 
tettu  rekisteröintimenettely  on  tarkoitettu  poikkeukseksi  eikä 
säännöksi. 

Betz  korosti  kuitenkin,  että  oleellinen  kohta  jäi  esityk¬ 
seen:  EY  voisi  hyväksyä  yksinkertaistetulla  menettelyllä  sellai¬ 
sen  lääkeaineen  rekisteröinnin,  joka  ei  ole  läpäissyt  normaaleja 
kliinisiä  kokeita.  Sen  sijaan  rekisteröinti  vaatisi  selkeän  selostuk¬ 
sen  homeopaattisesta  perusaineesta  ja  viitteet  homeopaattiseen 
tai  antroposofiseen  lääkintäkirjallisuuteen. 


Miten  vastata  vaihtoehtolobbarille 

Esityksensä  lopuksi  Betz  esitti  yhteenvedon  vaihtoehtolääkinnän 
lobbareiden  taktiikasta.  Siinä  toistuvat  ainakin  seuraavat  piir¬ 
teet: 

-  Vaatimukset  esitetään  kuluttajansuojan  nimissä:  kulut¬ 
tajat  vaativat  vaihtoehtohoitoja,  joten  heillä  on  oltava  oikeus 
laadukkaaseen  vaihtoehtoterapiaan. 

-  Terapian  myönteisen  vaikutuksen  todistaminen  ei  ole  tar¬ 
peen,  koska  menestys  markkinoilla  on  riittävä  todiste. 

-  Joitakin  menetelmiä  hyväksytään  viralliseksi  satunnaisesti; 
tunnustusta  helpottaa,  jos  hoito  vaikuttaa  jollakin  tavalla  tie¬ 
teelliseltä. 

-  Asian  puolesta  taistelevat  ihmiset  ovat  rehellisiä  ja  vil¬ 
pittömiä.  He  haluavat  auttaa  altavastaajan  asemassa  olevaa 
hoitomuotoa  taistelussa  akateemisen  lääketieteen  mörköä  vas¬ 
taan. 

-  Lääketieteilijöiden  vastaväitteet  torjutaan  "ahdasmielisyy¬ 
tenä,  korporatismina,  monopolismina,  fanaattisuutena..." 

Betzin  mukaan  paras  keino  vastata  näiden  argumenttien 
esittäjille  on  hyväksyä  heidän  järkeilynsä  ja  puolustaa  altavas¬ 
taajaa.  Kannataa  aloittaa  kysymällä,  mihin  perustuu  heidän 
käsityksensä  siitä,  ettäjuuri  tämä  hoito  (homeopatia,  akupunk¬ 
tuuri,  vyöhyketerapia...)  on  niin  tehokasta  että  se  pitäisi 
hyväksyä  osaksi  julkista  terveydenhuoltoa.  Jos  he  vastaavat, 
että  tyytyväiset  asiakkaat  ovat  paras  todiste,  muistuta  heitä 
monista  muista  'tehokkaista'  vaihtoehtohoidoista:  maasäteilyn 
suojauksesta,  japanilaisesta  henkien  manauksesta  jne... 

Betz  kehui,  että  japanilainen  manaus,  Mahi-Kari  on  erittäin 
tehokasta  hoitoa,  mutta  ei  sentään  vedä  vertoja  oenoterapialle 
ja  gemmoterapialle,  joilla  hän  hoitaa  vaimoaan  (selitys:  oeno 
=  viini,  gemmo  =  jalokivi).  Eikö  vapaan  kaupan  ja  kuluttajan 
valinnanvapauden  nimissä  nämäkin  hoitomuodot  pitäisi  virallis¬ 
taa.  Vai  onko  perusteita  pitää  niitä  vähemmän  tehokkaina  kuin 
homeopatiaa?  Betz  halusi  kuulla  hyvät  perustelut  sille,  miksei 
hän  voisi  saada  viinikuluistaan  korvausta  sairausvakuutuksesta, 
tai  oikeutta  vähentää  kultasepän  laskua  verotuksessa. 

Altavastaajaa  puolustamalla  voidaan  pakottaa  vaihtoehto¬ 
hoidon  kannattaja  vetämään  rajan,  joka  jakaa  erilaiset  hoidot 
tehokkaisiin  ja  tehottomiin,  hyväksyttäviin  ja  torjuttaviin  — 
harva  sentään  kaikkea  puoskarointia  on  valmis  hyväksymään, 
ainakaan  valtion  varoin  korvattavaksi. 

"Vapaakaupan  ja  vapaan  valinnan  nimissä:  Mitään  diskrimi¬ 
nointia  ei  tule  hyväksyä!  Vetoankin  kaikkiin  EY-maiden  skep- 
tikkojärjestöihin,  jotta  ne  ottaisivat  asian  vuoksi  yhteyttä  omiin 
terveysministereihinsä",  Betz  päätti  esitelmänsä. 

Esitelmän  jälkeen  Betziltä  tiukattiin,  oliko  hän  tosissaan. 
Kyllä,  tietysti,  hän  vastasi.  Sitä  eivät  kaikki  skeptikot  uskoneet. 
Poliitikkojen  kanssa  ei  ole  leikkiminen:  hehän  voivat  päättää 
mitä  tahansa,  jos  tarpeeksi  moni  ihminen  sitä  vaatii. 


SKEPTIKKO  12/13,  syksy  1991 


15 


Kuu-uskoa  Grenoblessa 

Amsterdamin  kokouksen  muista  esitelmistä  voin  esittää  tässä 
yhteydessä  vain  pari  hajahuomiota.  Ranskan  skeptikoiden 
järjestön  CFEPPin  pääsihteeri  Claude  Benski  kertoi  Greno¬ 
blen  yliopistossa  järjestetystä  opintokurssista,  jonka  tarkoi¬ 
tus  oli  opettaa  insinööritieteiden  opiskelijoille  tieteellistä  ongel¬ 
manasettelua  ja  tieteellistä  ajattelua. 

Kurssilla  tarjottiin  opiskelijapareille  tutkittavaksi  erilaisia 
paranormaaleja  ilmiötä  koskevia  väitteitä.  Lyhyen  luentokurssin 
jälkeen  heidän  tuli  valita  aiheensa  ja  suunnitella  koe  itse  sekä 
kerätä  aineisto  hypoteesinsa  testaamiseksi.  Yliopisto  antoi  apua 
tilastollisten  testien  tekemisessä  ja  analysoinnissa,  jos  sitä  kai¬ 
vattiin. 

Benski  selosti  neljän  työparin  menetelmiä  ja  tuloksia.  Yksi 
pari  oli  tutkinut  sanomalehtien  lainaamien  selvänäkijöiden  en¬ 
nustusten  osumatarkkuutta.  Toinen  pari  tutki,  miten  hyvin 
henkiparantajat  todella  pystyvät  diagnosoimaan  sairauksia  va¬ 
lokuvien  perusteella.  Kolmas  pari  tutki,  perustavatko  lääkärit 
mahdollisen  uskonsa  Kuun  ja  syntyvyyden  välisiin  yhteyk¬ 
siin  syntyvyystilastoihin,  vai  onko  heidän  uskonsa  samanlaista 
luuloa  kuin  muidenkin  ihmisten  Kuu-usko.  Neljäs  ryhmä 
selvitti,  onko  murhien  ja  itsemurhien  esiintymistiheys  suurempi 
täydenkuun  aikaan,  kuten  suuri  osa  ranskalaisista  uskoo. 

Opinnäytteet  eivät  tuoneet  ilmi  mitään  paranormaaleja 
asioita:  ennustajat  olivat  epäonnistuneet,  henkiparantajat  eivät 
pystyneet  siihen  mitä  väittivät,  ja  täydenkuun  vaikutus  henkiri¬ 
koksiin  oli  olematon.  Mielenkiintoisempaa  olikin  kuulla  Benskin 
arviota  opiskelijoiden  koejärjestelyjen  onnistumisesta.  Siinä  kol¬ 
mas  työpari  onnistui  selvästi  parhaiten. 

Lääkäreiden  Kuu-uskomuksia  selvittänyt  opiskelijakaksikko 
tutki  ensin  kyselyn  avulla  Grenoblen  yliopistosairaalan  lääkä¬ 
reiden  käsitykset  siitä,  miten  syntyvyys  ja  Kuun  vaiheet  ovat 
yhteydessä  toisiinsa.  Suuri  osa  vastasi,  että  täydenkuun  aikana 
syntyvyys  on  aina  suurimmillaan.  Sen  jälkeen  opiskelijat 
tutkivat  sairaalan  omia  syntyvyystilastoja  ja  havaitsivat,  että 
ainakaan  Grenoblessa  täydellakuulla  ei  ole  vaikutusta  syntyvyy¬ 
teen.  Sen  jälkeen  opiskelijat  tiedottivat  löydöstään  lääkäreille, 

ja  pyysivät  heitä  uudelleen  kertomaan  käsityksensä  kuun  vai¬ 
heiden  ja  syntyvyyden  yhteyksistä. 

Yllättävä  tulos  oli,  että  suuri  osa  lääkäreistä  väitti  edelleen 
täydenkuun  vaikuttavan  syntyvyyteen  —  vaikka  heidän  oman 
sairaalansa  tilastot  osoittivat  muuta. 


Psykoterapia  tuomiolla 

Psykoterapiaa  käsiteltiin  kahdessa  esitelmässä.  Pace  Universi¬ 
tyn  (New  York)  psykologian  professori  Terence  Hines  tutkaili 
kriittisesti  yleistä  uskomusta,  jonka  mukaan  nykyaikainen  länsi¬ 
mainen  psykoterapia  on  mielenterveyden  hoidossa  tehokkaampi 
menetelmä  kuin  luonnonkansojen  poppamiesten  keinot. 

Hines  lainasi  tutkimuksia,  jotka  kertovat  mm.  seuraavaa:  1. 
Psykoterapia  ei  yleensä  anna  sen  parempaa  hoitotulosta  kuin 
plasebo-  eli  lumehoito.  2.  Ammatillisesti  koulutetut  terapeutit 
eivät  yleensä  ole  sen  parempia  plasebon  jakajia  kuin  koulutta¬ 
mattomat  maallikkoparantajat.  3.  Ammatillisen  kokemuksen  ja 
plasebon  tehokkuuden  välillä  ei  ole  mitään  yhteyttä.  4.  Ammat- 
titerapeuttien  arviot  potilaan  mahdollisesta  väkivaltaisuudesta 
tai  muista  luonteenpiirteistä  eivät  ole  sen  parempia  kuin  koulut¬ 
tamattomien  ihmisten  arviot. 

Hinesin  johtopäätös  oli,  että  psykoterapia  on  verrattavissa 
poppakonsteihin.  Hänen  mukaansa  psykoterapian  "ammatillis¬ 
tamiseen”  ei  ole  mitään  syytä,  ja  vakuutusyhtiöiden  sekä  muiden 
hoitoa  korvaavien  osapuolien  pitäisi  heti  sulkea  kukkaronnyö- 
rinsä,  jos  terapialaskujen  kirjoittaja  ei  kykene  osoittamaan  ole- 
vansa  plaseboa  tehokkaampi  hoitaja. 

Psykoterapiaa  käsitteli  myös  psykologi  Michael  Heap 
Sheffieldin  yliopistosta  Englannista.  Hän  esitteli  uudenlaista 
lähestymistapaa,  jossa  esimerkiksi  masennuksesta,  paniikki¬ 
häiriöistä  tai  syöntihairiöistä  kärsivä  potilas  yritetään  saada 
suhtautumaan  elämäänsä  "tieteellisemmin".  Pakkomielteiden 
vaivaama  ihminen  ei  oma-aloitteisesti  pysty  erittelemään,  onko 
hänen  toiminnallaan  mitään  järkevää  syytä.  Jos  terapeutti  aut¬ 
taa  potilasta  havainnoimaan  ja  analysoimaan  elämäntilannet¬ 
taan  objektiivisesti,  potilas  voi  päästä  ongelmakierteestään 


eroon. 

Heap  kertoi  omasta  praktiikastaan  muutaman  esimerkin, 
jotka  huvittivat  yleisöä.  Eräs  nainen  oli  kärsinyt  paniikkihäi¬ 
riöstä:  hän  pelkäsi  sadekuuroja  ja  luuli  kastuvansa  työhön  tul¬ 
lessaan,  jos  ei  saanut  autoaan  pysäköidyksi  tarpeeksi  lähelle 
työpaikan  ovea.  Jos  vakiopaikka  oli  viety,  nainen  ahdistui,  ajoi 
takaisin  kotiin  ja  soitti  työantajalle,  että  hän  on  sairastunut  eikä 
voi  tulla  töihin.  Ennen  pitkää  hän  jäi  vilpistä  kiinni  ja  joutui 
—  tai  pääsi  —  Heapin  hoitoon. 

Nainen  oli  älykäs,  joten  Heap  oli  pystynyt  puhumaan  hänelle 
terapiassa  järkeä.  Pakkomielteen  analysointi  ja  'tieteellinen' 
käsittely  auttoikin  häntä  pääsemään  vaivasta  eroon.  Tämä 
kuullostaa  ehkä  liian  yksinkertaiselta,  eikä  Heap  väittänytkään 
sitä  miksikään  ihmekuuriksi.  Mutta  onhan  varmuuden  vuoksi 
hyvä  tietää,  että  ainakin  jotkut  ihmiset  voivat  järkensä  avulla 
voittaa  sairaankin  pakkomielteensä. 


Tehottomia  varpuja,  erimielisiä  skeptikolta 

Taikavarpuilmiötä  käsiteltiin  yhdessä  esitelmässä:  Saksan  skep- 
tikoiden  edustaja  Amardeo  Särmä  kertoi  marraskuussa  1990 
Kasselissa  järjestetystä  kokeesta,  jossa  testattiin  parinkymme¬ 
nen  varpumiehen  kyvyt.  Kokeen  järjesti  Saksan  skeptikoiden 
yhdistys  GWUP,  ja  kokeen  suunnittelussa  käytettiin  apuna 
James  Randin  kokemusta. 

Kokeessa  testattiin  kahta  väitettyä  kykyä:  varvun  reagoin¬ 
tia  veden  virtaukseen  maanalaisessa  putkessa,  jonka  sijainti  ja 
syvyys  tunnettiin  sekä  varpumiehen  kykyä  löytää  kymmenestä 
laatikosta  se,  jossa  on  hänen  itse  valitsemansa  esine.  Testiin 
suostuneet  varpumiehet  olivat  itse  kirjallisesti  hyväksyneet  koe¬ 
järjestelyt  ja  arvelleet  selviävänsä  testistä  hyvin.  Heidän 
varpunsa  toimivatkin  sataprosenttisesti  'koeajossa',  jossa  he 
tiesivät  virtaako  vesi  vai  ei.  Varvut  osoittivat  myös  oikeaa 
laatikkoa  silloin  kun  kaikki  tiesivät  missä  haettava  esine  on. 

Varsinainen  testi  suoritettiin  sitten  kaksoissokkomenetelmäl¬ 
lä,  ja  tulokset  osoittivat,  että  varpumiehet  olivat  kyvyttömiä:  he 
olisivat  saaneet  yhtä  hyvän  tuloksen  kolikkoa  heittämällä  kuin 
varpua  vääntelemällä. 

Särmä  huomautti,  että  tämäkään  koe  ei  lopullisesti  todista, 
että  mitään  varpuilmiötä  ei  ole  olemassa.  Se  kuitenkin  antoi 
lisävarmistuksen  sille  näkökannalle,  että  varpumiesten  väitteitä 
ei  pidä  uskoa. 

Seminaarin  viimeinen  puhuja  oli  Hollannin  skeptikkoyhdis- 
tyksen  sihteeri  Rob  Nanninga,  joka  kannatti  yhteistyötä  para¬ 
psykologian  tutkijoiden  kanssa.  Hän  kertoi  oman  yhteistyöko¬ 
kemukseensa  viitaten,  että  parapsykologien  joukossa  on  täysin 
asiallisia  ja  skeptisesti  ajattelevia  ihmisiä. 

Nanningan  mukaan  yhteistyö  saattaa  parantaa  kummankin 
osapuolen  uskottavuutta.  Hän  varoitti  terävästi  skeptikolta 
sulkeutumasta  omiin  piireihinsä,  ja  paheksui  niitä  skeptikolta, 
jotka  eivät  vaivaudu  seuraamaan  parapsykologian  tapahtumia. 
Nanninga  mainitsi  huonona  esimerkkinä  Terence  Hinesin  kir¬ 
jan  Pseudoscience  and  the  Paranormal,  jonka  laboratorio-pa¬ 
rapsykologiaa  käsittelevästä  luvusta  suurin  osa  on  uhrattu  Uri 
Gellerin  tutkimuksille.  Niillä  ei  Nanningan  mielestä  ole  mitään 
tekemista  asiallisen  parapsykologian  kanssa. 

Hines  istui  hiljaa  eturivissä,  kun  Nanninga  ryökytti  hänen 
kirjaansa.  Valitettavasti  — tai  onneksi  —  Nanninga  oli  seminaa¬ 
rin  viimeinen  puhuja,  eikä  aikaa  vastaväitteille  ollut  lainkaan. 
Koossa  oli  kuitenkin  hyvät  ainekset  skeptikoiden  keskinäiseen 
välienselvittelyyn.  Toivottavasti  se  saadaan  käyntiin  vuoden 
1992  kokouksessa,  joka  on  tarkoitus  pitää  Italiassa. 

Hengen  ja  tiedon  messut  — 
menneen  ajan  aatteiden  kierrätyskeskus 

Markku  Javanainen 


Miksi  näin  lattea  nimi  —  Hengen  ja  tiedon  messut  —  eikö 
Okkultismin  päivät  tai  New  Age  -messut  olisi  räväkämpi? 

Yhdysvalloista  kerrotaan,  että  yleisnimi  New  Age  ei  myy 
enää  yhtä  hyvin  kuin  ennen,  ja  kirjakauppiaat  ovat  siirtämässä 
alan  teoksia  tieteellisten  ja  muiden  neutraalimpien  nimikkeiden 
—  filosofia,  psykologia,  terveystieto  —  yhteyteen  (ks.  Shore: 
New  Age  Books  by  Any  Other  Name,  Skeptical  Inquirer,  Sum¬ 
mer  1991). 

New  Age  -nimen  sanotaan  syntyneen  siten,  että  amerikka¬ 
laiset  kustantajat  tarvitsivat  kattavamman  ja  modernimman 
nimikkeen  korvaamaan  okkultismin,  joka  tuo  mieleeen  pölyn, 
kynttilät  ja  lukinseittiset  meediot.  Nyt  New  Age  -nimikin 
on  jo  saanut  vähemmän  myönteisen  leiman.  Kirjakauppojen 
asiakkaat  tuntevat  olonsa  kiusaantuneeksi,  kun  tutut  näkevät 
heidät  parapsykologian  tai  New  Agen  osastolla.  Kauppiaat 
ovat  havainneet,  että  asiakkaiden  itsearvostus  kasvaa,  kun  muut 
tapaavat  heidät  selaamassa  filosofian  ja  psykologian  osaston  kir¬ 
joja. 

Suomalaisen  rajatiedon  vuosittaisen  pääkatselmuksen  mi¬ 
tätön  nimi  onkin  ilmeisen  onnistunut.  Messujen  järjestäjien 
vahvin  puoli  taitaa  olla  taju  arkielämän  ja  kaupanteon  psykolo¬ 
giasta. 

Näytteillepanijoita  messuilla  oli  tänä  vuonna  yli  80  ja  väkeä 
enemmän  kuin  kuin  koskaan  aiemmin,  järjestäjien  mukaan  n. 
4000.  Kävijät  vaikuttavat  olevan  nyt  iältään  nuorempia  ja 
koulutetumpia  kuin  vielä  muutama  vuosi  sitten.  Kiinnostuk¬ 
sen  laajeneminen  ei  ole  vain  työttömyyden  ja  laman  syytä  vaan 
kyseessä  on  heijastus  laajemmasta  ilmiöstä. 

Narsistille  lisää  terveyttä  ponnisteluitta 

Messuilla  tarjottava  tavara  on  mietoa  ja  pehmeässä  paketissa. 
Missä  ovat  levitaatioesitykset,  ajatustenlukijat,  esineitä  ajatuk- 
senvoimalla  liikuttelevat  psykokineetikot,  vainajien  kanssa  kes¬ 
kustelevat  meediot?  Edes  henkikirurgeja,  hiililläkävelijöitä  tai 
räyhähenkiä  ei  ole  paikalla  puhumattakaan  satanisteista.  Vaikka 
juuri  nyt  tarvittaisiin  kunnon  ihmeitä  tämän  talousdepression 
piristykseksi.  Ilmeisesti  kriittiset  värähtelyt  Suomessa  ovat 
lisääntyneet  sitten  Uri  Gellerin  päivien,  ja  näytteille  tulee  vain 
löysää  tavaraa. 

Tukkimiehen  kirjanpito  —  yksinkertaisin  mutta  monasti 
paras  tilastollinen  tutkimusväline  —  sopii  menetelmäksi  tutkit¬ 
taessa  syvähenkisiä  näytteilleasettajiakin. 

Rukseja  tulee  eniten  parantamistä  ja  terveellisiä  elämänta¬ 
poja  esittelevien  sarakkeeseen,  yli  40  %  kaikista;  ns.  henkistä 
kasvua  kauppaa  myyjistä  noin  neljäsosa  (24  %),  myös  noin 
neljäsosa  toimintaansa  esittelevistä  on  puhtaasti  uskonnollisia 
yhteisöjä.  Perinteisen  mystiikan  ja  parapsykologian  aloille  jää 
vain  alle  10  prosenttia.  Siitäkin  on  eniten  astrologeja,  jotka 
keskittyvät  henkilökohtaisen  menestyksen  lupaamiseen.  Pro¬ 
senttilaskuista  on  jätetty  pois  turhat  häiritsevät  värähtelyt  eli 
pelkät  kirjanmyyjät  ja  kaatoluokka  muut. 

Narsististisen  persoonallisuuden  yleistymistä  selittävä  mo¬ 
derni  psykologinen  teoria  tuntuisi  hyvältä  lähtökohdalta  selittä¬ 
mään  henkilökohtaisen  terveydenhoidon  ja  yksilöllisen  henkisen 
kasvun  korostumista  messuilla.  Tarjolla  on  satayksi  oikotietä 
onneen:  mystisiä  terapioita,  ihmevalmisteita,  ylipäätään  pilleri- 
magiaa,  joka  ei  vaadi  omia  ponnisteluja  tautien  poistamiseksi. 


New  age:  postmoderni  sateenvarjo  tilkuista 

Jos  moderni  psykologinen  narsismiteoria  ei  riitä,  voi  sen  yhdistää 
vieläkin  muodikkaasempaan,  sosiologiseen  teoriaan  yhteiskun¬ 
tien  siirtymisestä  postmoderniin  vaiheeseen. 

Tämän  sotkuisenkirjavan  teorian  mukaan  "suurten  kerto¬ 
musten"  aika  on  ohi,  kokonaisvaltaiset  ideologiat  kuolevat, 

yhtenäisuskonnot  hajoavat.  Modernin  projekti  —  vapauden  ja 
järjen  lisääminen  —  on  katkennut.  Käsitys  tieteellisestä  edis¬ 
tyksestä  ("suuri  kertomus")  on  paljastunut  vain  modernin  ajan 
myytiksi.  Tiede  ja  teknologia  avat  pettäneet  antamansa  lupauk¬ 
sen  paremmasta.  Tieteellisen  näkökulman,  paradigman  vaihdos 
on  nupullaan,  moderni  aikakausi  on  vaihtumassa  postmoderniin 
epookkiin. 

Tärkeää  ei  enää  ole  asioiden  sisältö  ja  totuusarvo.  Semioot¬ 
tinen  diskurssi  "merkityksistä"  on  oleellista.  Järki  on  ahdis¬ 
tavaa,  irrationalismi  ja  paradoksit  ovat  vapauttavia  ja  luovia. 
Kun  järki  on  mennyt  ja  pää  on  hajalla,  on  hyvä  olla. 

New  Agen  voisi  sanoa  olevan  postmodernin  ajan  ihmisen 
maailmankuvan  adekvaatti  muoto.  New  Age  on  sateenvar- 
jokäsite,  joka  on  parsittu  eri  värisistä  ja  kokoisista  teoriatil- 
kuista.  Sen  alle  kokoontuvat  erilaiset  ihmiset,  joille  on  yhteistä 
"monien  uusien  ja  ristiriitaisten"  etsiminen.  New  Agen  sateen¬ 
varjon  alta  löytyy  irrationaalinen,  keskenään  vastakkaisista  o- 
sista  koottu  dekonstruktionistisen  harmonia.  Siitä  kukin  yksilö 
saa  valita  itselleen  sovimman  palat  ja  omaehtoisesti  yhdistellä 
eri  oppeja. 

Postmodernia  teoriakoukkua  nyitään  jo:  messuilla  kiertelee 
tieteellisen  paradigman  muutosta  odottelevia  sosiologeja  ja  nä¬ 
kijöistä  herkimpiä,  taiteilijoita  ja  teatterintekijöitä,  etsimässä 
uuden  ajan  myyttejä.  Jussi  Parviainenkin  on  paikalla  noukki¬ 
massa  aineksia  uuteen  näytelmäänsä. 

Messujen  yleisön  koostumus  on  teorian  mukainen.  Postmo¬ 
dernin  ajan  sosiaaliluokka  —  "uusi  keskiluokka"  —  on  täällä 
valtayleisönä.  Uuden  ajan  aamunsarastus  on  jo  koittanut  mutta 
työväenluokka  nuokkuu  vielä  iltaraveissa  tai  heittää  tikkaa  pu¬ 
bissa.  Mutta  se  on  jo  tulossa  perässä. 


Uusi  aika  =  vanha  aika,  jonka  viimeinen  myyntipäivä  meni  jo 

Onko  sitten  tarjolla  uusia  myyttejä  uuden  epookin  "pieniksi  tari¬ 
noiksi"? 

Suurin  osa  messuilla  tarjotuista  opeista  tunnettiin  jo  viime 
vuosisadalla.  Maaginen  "ikuinen  kiertokulku"  toteutuu:  pan¬ 
naan  koipussiin,  kaivetaan  ulos  koipussista,  takaisin  koipussiin... 


22 


SKEPTIKKO  12/13,  syksy  1991 


Tämän  vuoden  messuilla  on  näyttävästi  esillä  kaksi  äskettäin 
perustettua  homeopatiaa  markkinoivaa  järjestöä.  1800-luvun 
alussa  kehitettyä  homeopatiaa  ei  ole  jätetty  homehtumaan  koi¬ 
pussiinsa.  Viimeksihän  se  pantiin  sinne  Suomessa  1974,  kun 
eräs  homeopaatti  sai  vankeustuomion  sokeritautipotilaan  hal- 
vaannuttamisesta  "potensoiduilla"  vesilääkkeillä.  Tuntuuko  tu¬ 
tulta  jutulta  —  samanlainen  samanlaista  muistuttaa:  sokeri¬ 
tautisen  pojan  kuolema  keväällä  1991  Kuhne-kylvettäjän  hoi¬ 
dossa. 

Kuhne-kylpyjä  mainostettiin  vielä  viime  vuoden  messuilla. 
Nyt  pytyt  ovat  piilossa.  Nykyistä  edeltänyt  kylpyaalto  olikin 
jo  monta  sukupolvea  sitten,  vesi  höyrysi  Kuhne-ammeissa  Suo¬ 
messa  edellisen  kerran  vuosisadan  alkuvuosikymmeninä.  Suo¬ 
men  Tuberkuloosin  vastustustamisyhdistys  sai  kuitenkin  kylve¬ 
tyksen  loppumaan  1920-luvulla,  kun  se  havaitsi  Kuhne-kylve- 
tyksen  ja  tuberkuloosin  esiintyvän  samoilla  seuduilla. 

Näillä  messuilla  kaupattavassa  tavarassa  ei  vaadita  tuote¬ 
selostetta.  Viimeisen  myyntipäivän  leiman  pitäisi  olla  päivätty 
1800-luvun  puolelle  tai  vähintäänkin  näkyvillä  tulisi  olla  tarran 
"Uudelleenpakattu  1991". 

Yksi  uusi  aluevaltaus  on  kuitenkin  tehty.  Työväenliike  ko¬ 
kee  aikansa  koittaneen  ja  tunnustelee  arasti  yhteyksiä  kuole¬ 
manjälkeiseen  elämään.  Mukana  on  sosiaalidemokraattinen 
Työväen  Kuntoliitto  TKL.  Se  mainostaa  kursseillaan  näyttävästi 
itämaisia  mystishenkisiä  liikunta-  ja  mietiskelymuotoja  tieteel¬ 
lisinä  menetelminä.  Sirola-opisto  ja  Kansan  Sivistystyön  liit¬ 
to  KSL  ujostelevat  ilmeisesti  vielä  aivan  turhaan.  Niitä  ei  näy, 
vaikka  ne  jo  muutama  vuosi  sitten  alkoivat  järjestää  shamanismi 
-kursseja  ja  muita  spiritualistisesti  inspiroituneita  tilaisuuksia. 


Uutta  vain  pseudoteknologian  tuotteissa 

Rajatieteilijöiden  skitsofrenia  ilmenee  messuilla  puhtaassa  muo¬ 
dossaan  suhtautumisessa  tieteeseen.  Toisaalta  arvostellaan 
ankarasti  "normaalitiedettä"  ja  teknologiaa  mutta  tartutaan 
hanakasti  jokaiseen  tämän  "normaalitieteen"  tulokseen,  jonka 
arvellaan  tukevan  omia  käsityksiä.  Samalla  kehitellään  omaa 
pseudoteknologiaa. 

Kaupan  on  kovaan  ylihintaan  mm.  seuraavia  näennäistekno- 
logian  tuotteita: 

-  Scientologien  e-mittari.  Vanha  tuttu.  Se  on  yksinkertainen 
galvanometri  eli  heikkojen  sähkövirtojen  mittari,  arvo  n.  200 
mk,  hinta  yli  12000  mk.  Messuilla  esillä  on  myös  kei noku liattu 
juhlamalli  (hinta  ei  tiedossa). 

-  Kirlianvalokuvauslaite,  jonka  voimakkaat  jännitteet  tuot¬ 
tavat  lähes  esineen  kuin  esineen  ympärille  koronakehän  valoku¬ 
vassa.  Halvin  kuva:  mustavalkoinen  yhdenkäden  kuva  ilman 
tulkintaa  50  mk;  kallein:  kahden  käden  värillinen  kuva  tulkintoi¬ 
neen  420  mk.  Inside-vihje:  kuivasta  kädestä  tulee  näyttävämpi 
kuva  kuin  hikisestä. 

-  Magneettiterapialaite  (Jo-EI),  10-15  minuutin  istuminen 
laitteen  alla  maksaa  n.  100  mk.  Magneettikenttää  ei  suunnata 
mitenkään,  esim.  muuntajan  lähistöllä  oleskelemalla  saa  saman 
säteilyn  ilmaiseksi. 

-  Inner  Quest  -aivoaaltosynkronisaattori,  halvin  malli  2600 
mk. 

-  Bullmann-hovihieroja.  Sähkömoottorilla  toimiva  täryjyrä, 
3200  mk. 

-  Tietokoneella  lasketut  tähtikartat.  Ne  antavat  puuhalle  tie¬ 
teellisen  ja  modernin  leiman,  paluuta  takaisin  luonnonmukaisiin 
käsinlaskettuihin  ja  -piirrettyihin  tähtikarttoihin  ei  siten  ole. 


Vuoden  limbo  ja  rahasampo:  auravalokuvaus 

Pseudoteknologian  varsinainen  uutuushitti  tänä  vuonna  on  ylä¬ 
ruumiin  ja  pään  auravalokuvauskone.  Sitä  markkinoi  Carita 
Stenbäck  Luova  mietiskely  &.  Aura  Healingistä.  Esitteen  mu¬ 
kaan  aura  on  "elektromagneettinen  voimakenttä".  Outoa,  en¬ 
nenhän  kerrotun,  että  aura  on  jonkinlainen  astraalitason  ilmiö 
eikä  tavanomainen  sähkömagneettinen  kenttä. 

Esitteessä  jatketaan:  "Auravisio  on  prosessi,  jossa  elektroni¬ 
nen  laitteisto  mittaa  henkilökohtaiset  värähtelyt,  tietokoneyk- 
sikkö  analysoi  värähtelyt  ja  muuttaa  ne  vastaaviksi  väreiksi.” 
Yllätys,  yllätys,  ne  "henkilökohtaiset  värähtelyt"  mitataan  käm¬ 
menestä,  ei  suinkaan  pään  ympäriltä  ja  ylävartalosta  vaan 
painamalla  kättä  metallilevyä  vasten. 

Ilmeisestikin  kuva  syntyy  kaksoisvalotuksella  siten,  että 
kämmenestä  mitataan  ihon  sähkönjohtavuus  yhdestä  tai  use¬ 
ammasta  paikasta  (Ultra-lehden  mukaan  kahdeksasta)  ja  näitä 
alkuarvoja  käytetään  aktivoitaessa  kamerassa  jännitteitä  tai 
valosuotimia,  jotka  saavat  aikaan  polaroidkameran  filmille  eri 
värejä.  Kameran  linssin  läpi  taas  valotetaan  tavanomaiseen 
tapaan  henkilön  kuva. 

Brutaalimpi  tapa  saada  aikaan  sama  tulos  olisi  se,  että 
kämmenen  painallus  vain  käynnistäisi  kameran  tietokoneen  sa¬ 
tunnaislukugeneraattorin,  joka  sitten  tuottaisi  tarpeeksi  vaihte¬ 
lua  eri  väreihin.  Joka  tapauksessa  käden  painallus  tarvitaan, 
koska  näin  ilman  auravärejä  olevan  kuvan  henkilöstä,  joka  ei 
pannut  kättään  ollenkaan  levylle. 

Toisessa  aurakuvassa  taasen  oli  pelkkä  aura,  koska  kuvattava 
henkilö  poistui  kameran  kentästä  ja  painoi  vain  kättään  tun¬ 
nistimelle.  Kaikissa  kuvissa  aura  oli  muodoltaan  samanlainen, 
ylösalaisin  käännetty  V.  Lisäksi  värit  olivat  symmetriset  kum¬ 
mallakin  puolella.  Tämäkin  on  epäilyttävää,  auranhan  luulisi 
olevan  epäsymmetrinen,  koska  ruumiskin  on  epäsymmetrinen: 
tunnetusti  mm.  sydämiä  on  vain  yksi  ja  se  sijaitsee  vain  toisella 
puolella  rintakehää.  Lisäksi  aivopuoliskot,  joissa  tiettävästi 
asustaa  ainakin  osa  henkisistä  toiminnoistamme,  ovat  erikois¬ 
tuneet  toimimaan  hyvinkin  epäsymmetrisesti.  Luulisi  tämän 
heijastuvan  edes  jonkinlaisena  epäsymmetriana  auraan. 

Johtopäätös:  ilmeisesti  pseudoteknologian  tuotekehittely 
jatkuu  ja  saamme  pian  aurakameran,  joka  on  ohjelmoitu  tuot¬ 
tamaan  uskottavamman  näköisiä,  epäsymmetrisiä  aurakuvia. 

Tuottavaa  tämä  huijaus  kuitenkin  on:  Värivalokuvan  saa 
minuutissa  ja  hinta  on  80  markkaa.  Skepsiksen  sihteerin  Lauri 
Gröhnin  aurakuvassa  oli  kuusi  seitsemästä  erilaisesta  väristä, 
jotka  "tulkitaan"  esitteessä:  punainen,  oranssi,  keltainen,  vih¬ 
reä,  sininen  ja  valkoinen,  vain  violetti  väri  puuttui,  joten  lähes 
kaikenlaiset  tulkinnat  ovat  mahdollisia  varsinkin  kun  tulkinta- 
ohje  oli  täysin  ympäripyöreä. 

"Mielenkiintoisia  tuotteita"  vai  puhdasta  roskaa 

Ehkä  itsesensuuria  on  löysättävä  ja  tahdikkainen  eufemismien 
keksiminen  saa  riittää.  Roskaa  on  saatava  kutsua  roskaksi  ja 
huijareita  huijareiksi.  Seuraavassa  molempia  luettelonomaisesti 
kirjattuna. 

Jalokiviterapiaa  markkinoidaan  voimallisesti.  Esimerkkejä 
Jani-Mikael  Marosin  esitteestä:  "Jaspis  auttaa  epilepsi¬ 
aan,  akaatti  kuuroutta  ja  niveltulehduksia  vastaan,  heliotrooppi 
peräpukamia,  munuais-  ja  rakkokiviä  vastaan,  karneoli  auttaa 
reumassa  ja  on  yleisesti  hyvä,  rnalakiitti  suojaa  astmaa,  koleraa, 
myrkytyksiä  ja  reumaa  vastaan,  rutiilikvartsi  astmaa  ja  bron¬ 
kiittia  vastaan,  smaragdi  epilepsiaa  vastaan." 

Kiviä  täytyy  pitää  ihoa  vastaan,  ne  vaikuttavat  esitteen 
mukaan  lähettämällä  säteilyä  ja  värähtelyjä.  Vanhat  kivet 
voidaan  uudelleen  aktivoida  pitämällä  niitä  24  tuntia  puhtaassa 
vedessä. 

Kreivi  Saint  Germainin  alkemiakirjat  ovat  myös  näyttävästi 
esillä.  Jos  ei  alkemialla  kultaa  tehdä,  niin  nikkelimarkkoja 
ainakin. 

Samoin  Vaccination  is  Social  Violence  -kirjaa  (Rokotus  on 
sosiaalista  väkivaltaa)  myydään  näkyvästi.  Muuten  rokotusten 
vastustamisyhdistys  Tietoa  rokotuksista  ry : Itä  näyttää  lop¬ 
puneen  puhti.  Liike  oli  vielä  viime  talvena  nousussa  ensimmäi¬ 
sen  kerran  sitten  1920-  ja  30-luvun,  jolloin  oikein  eduskuntaan 
kiikutettiin  kymmenientuhansien  nimien  adressi  rokotusten  vas¬ 
tustamiseksi.  Piristysruisketta  liikkeelle  tarvittaisiin. 

Vuoden  pikku  myyntihitti  on  myös  Hopi-intiaanien  "luon¬ 
nonmukainen”  korvakynttilä.  Kynttilä  korvaan  palamaan  ja 
savu  valuu  korvakäytävään.  Hinta:  80  mk  käsittely  +  pari 
kynttilää  koti- ja  toimistokäyttöön.  Vaikutus:  puhdistaa  korvaa, 
ja  tasaa  paineita  päässä  ja  korvissa,  tulee  rento  ja  rauhallinen 
olo.  Lisää  myös  mielikuvitusta.  Erityisvaikutuksia:  auttaa  mig¬ 
reeniin,  poskiontelotulehdukseen,  korvasairauksiin  jne.  Luon¬ 
nonkansoilta  saamme  aina  hyvää,  maya-intiaanien  keksintöhän 
se  luonnonpuhdas  tupakkakin  on. 

Scientologit  ovat  näkyvästi  paikalla  testeilleen.  Bart  Simp¬ 
sonin  kuvaa  ei  vielä  näy,  vaikka  hänen  "äänensä",  eräs  naisnäyt- 
telijä,  on  scientologi.  Ehkä  seuraavilla  messuilla. 

Osho-meditaatio.  Sen  kehittäjä  on  Osho,  Mahareshi  Mahesh- 
jogia  muistuttava,  hieman  laihempi  intialainen  guru,  jonka 
tuotanto  on  niin  uskomattoman  laaja,  yli  500  nimikettä,  että 
on  syytä  epäillä  hänen  takanaan  olevan  lukuisia  haamukirjoit- 
tajia.  Samoin  kuten  L.  Ron  Hubbardinkin,  scientologian  perus¬ 
tajan,  jonka  nimi  on  nyttemmin  rekisteröity  tavaramerkiksi. 

Osho-meditaatiokeskuksen  esittelijä  väittää  pystyvänsä  koke¬ 
maan  oman  syntymänsä  ja  hän  on  väittellyt  äitinsä  kanssa 
omasta  syntymästään.  Hän  liikkuttele  ihmisten  päitä,  liikut¬ 
telu  alentaa  kuulemma  verenpainetta. 

Japanilainen  Mahikari-pikauskonto.  Perustettu  1959.  Kol¬ 
men  päivän  kurssin  jälkeen  valmistuu  papiksi,  saa  amuletin  ja 
pystyy  kouluttamaan  muita  uskontoonsa.  Sopii  kiireisille  post¬ 
moderneille  ihmisille.  Ihmisiä  parannetaan  suuntaamalla  käsien 
kautta  Pyhää  Valoa  käpyrauhaseen  alueelle  otsan  läpi.  Riitti- 
menot  muistuttavat  ulkopuolisesta  kielilläpuhumista.  Seuraa¬ 
jina  Suomessa  on  jostain  syystä  erityisesti  naisia.  Erikoisuus: 
Pyhän  Valon  avulla  pystytään  "puhdistamaan  ruokaa  ja  vettä 
ympäristömyrkyistä,  keinolannotteista,  torjunta-aineista  sekä 
lisäaineista".  Tässä  olisi  uusi  tuen  kohde  ympäristöministeri 
Pietikäiselle,  joka  on  jo  ilmaissut  tukensa  antroposofiselle,  bio¬ 
dynaamiselle  viljelylle. 


Raha  voittaa  hengen 

Rahastus  messuilla  on  entistä  räikeämpää,  esitteitä  lukuunotta¬ 
matta  mitään  ei  tarjota  ilmaiseksi.  Messuilla  rahan  paradigma 
selviytyy  voittajana  hengen  paradigmasta. 

Sateenkaari-merkki  on  nyt  myyvin  rajatiedon  alueen  tuottei¬ 
den  tunnuslogo  USAssa.  Vanhan  myytin  mukaan  sateenkaaren 
toisessa  päässä  on  aarre,  jota  ei  koskaan  tavoiteta.  Näillä  mes¬ 
suilla  myytti  rikotaan  ja  aarre  löytyy:  sateenkaari  johtaa  suo¬ 
raan  rajatiedon  kauppiaiden  kassalippaaseen. 

Postmodernin  diskurssi  ei  pure 

Messuilla  tarjolla  olevat  aatteet  ja  myytit  ovat  vanhaa,  moneen 
kertaan  käytettyä  ja  kierrätettyä  tavaraa.  Niille,  joille  histo¬ 
ria  on  tuntematon,  ne  kuitenkin  luovat  uutuuden  illuusion.  Ne 
antavat  mahdollisuuden  siirtyä  pois  tiedon  ja  järjen  aikakau¬ 
desta  myyttien  aikaan:  kemiasta  alkemiaan,  astonomiasta  ast¬ 
rologiaan,  lääketieteestä  shamanistiseen  loitsintaa,  tieteellisestä 
selittämisestä  mytologisiin  uskomuksiin. 

Mutta  postmodernin  aikakauden  myyteiksi  niistä  ei  sit¬ 
tenkään  ole.  Kyseessä  on  itse  asiassa  paluu  modernia  aikaa 
ja  valistuksen  aikaakin  edeltävälle  kaudelle,  vuosisatojen  taakse 
Old  Ageen. 

Pureeko  postmoderni  teoria  New  Age  -ilmiöön?  On  ky¬ 
seenalaista  onko  jälkimodernia  epookkia  olemassakaan.  Post¬ 
modernin  teoria  ei  parinkymmenen  elinvuotensa  aikana  ole 
pystynyt  tuottamaan  empiirisiä  selityksiä  vaan  ainoastaan  slo- 
ganeja.  Näyttöä  "modernin  projektin"  katkoksesta  ei  ole  esitet¬ 
ty.  Monet  yhteiskunnat  eivät  ole  päässeet  vielä  edes  moderniin 
vaiheeseen,  esim.  globaalilla  tasolla  suuret  uskonnot  voivat  yhä 
hyvin  ja  niiden  ote  ihmisistä  tuntuu  vain  tiukkenevan. 

On  totta,  että  tiede  ja  edistyksen  myytti  eivät  ole  täyttäneet 
lupauksiaan:  maapalloon  hukkumassa  teknologiaromuun.  Mut¬ 
ta  ongelmia  ei  ratkaista  palaamalla  mytologiaan.  Arkaaisen 
aikakauden  "suuren  kertomuksen"  mukaan  uskolla  muutettiin 
vesi  viiniksi.  Mutta  uskolla  ei  muuteta  likavettä  juomavedek¬ 
si.  Saastutettua  ympäristöä  ei  puhdisteta  meditaatiolla,  vaan 
käyttämällä  tiedettä  ja  teknologiaa  toisella  tavalla  kuin  ennen. 
Mutta  sen  pohtiminen  onkin  jo  toinen  juttu. 

Saattaa,  olla,  että  paluuta  mystiikkaan  voidaan  selittää  aivan 
arkisella  tavalla.  Maailma  ja  yhteiskunta  ympärillämme  on  tul¬ 
lut  monimutkaiseksi  ja  vaikeasti  hallittavaksi.  Samanaikainen 
tieteen  monimutkaistuminen  ja  eriytyminen  tekee  tieteen  omak¬ 
sumisen  ja  sen  avulla  selittämisen  suuria  ponnistuksia  vaa¬ 
tivaksi.  Maailman  selittäminen  myyteillä  on  paljon  vaivat¬ 
tomampaa,  antautumalla  gurun  oppeille  välttyy  ahdistavalta 
opiskelulta  ja  omakohtaiselta  ponnistelulta. 

Tästä  esimerkeiksi  sopivat  messuilla  esitellyt  uudet  uskon¬ 
nolliset  liikkeet.  Tarjolla  on  vain  eri  nimillä  tavanomaista  auk¬ 
toriteettiuskoa  (esim.  Mahikari).  Yksinkertaisia  ja  totaalisia 
oppeja,  jossa  korkeampi  voima  ja  hänen  maallinen  gurunsa  an¬ 
tavat  selkeitä,  valmiita  vastauksia  ja  sääntöjä.  Ne  on  nieltävä 
kokonaisuuksina  ja  pureksimatta.  Sikäli  tarjolla  ei  ole  postmo¬ 
dernia  tilkkutäkkiä,  josta  voisi  valita  itselleeen  sopivimmat  osat. 

Kuka  saa  harjoittaa  psykoterapiaa? 


Pekka  Roponen 


Suomeen  on  noin  kymmenen  vuoden  ajan  ajettu  nk.  psykotera- 
peuttilakia,  joka  säätäisi  otsikossa  mainitusta  kysymyksestä  ja 
ylipäätään  psykoterapeuttien  toiminnan  valvonnasta. 

Tällä  hetkellä  tilanne  on  se,  että  mitään  lääkärinammatin 
harjoittamisesta  annettua  lakia  vastaavaa,  psykoterapeuttista 
toimintaa  säätelevää  lakia  ole  olemassa.  Kansaneläkelaitos  nou¬ 
dattaa  tiettyjä  pätevyysvaatimuksia  sen  suhteen,  keiden  anta¬ 
maan  terapiaan  sieltä  myönnetään  kuntoutusvaroja.  Sairaan¬ 
hoitopiirit  yleensä  seuraavat  samoja  pätevyysvaatimuksia. 

Sen  sijaan  yksityistä  psykoterapeuttista  vastaanottoa  saa 
pitää  kuka  tahansa,  saatuaan  maistraatilta  elinkeinoluvan.  Lää¬ 
kärinammatin  harjoittajasta  voi  tehdä  kantelun  valvontavi¬ 
ranomaisille  Sosiaali-  ja  terveyshallitukseen,  mutta  sama  ei 
olekaan  mahdollista  sen  paremmin  yksityistä  psykoterapeut¬ 
tia  kuin  julkisessa  virassa,  esimerkiksi  mielenterveystoimistossa 
toimivaa  psykologiakaan  vastaan. 

Ruotsissa  on  käytössä  I ai 1 1 istam iskäytäntö ,  jonka  puitteissa 
meidän  Sosiaali-  ja  terveyshallitustamme  vastaava  Socialstyrel- 
sen  myöntää  laillistetun  psykoterapeutin  (legitimerad  psykote- 
rapeut)  pätevyyksiä  peruskoulutuksesta  riippumatta  henkilöille, 
joiden  katsotaan  hankkineen  riittävästi  koulutusta  ja  koke¬ 
musta.  Socialstyrelsen  myös  valvoo  laillistettujen  psykotera¬ 
peuttien  toimintaa. 

Ruotsin  tilanne  ei  kuitenkaan  loppujen  lopuksi  poikkea  oleel¬ 
lisesti  suomalaisesta,  sillä  myös  siellä  voi  yksityisenä  psykotera¬ 
peuttina  toimia  kuka  tahansa,  eikä  tälle  toiminnalle  lainsäädän¬ 
tö  aseta  mitään  esteitä.  On  siis  periaatteessa  mahdollista,  että 
laillistettu  terapeutti  viranomaisten  toimesta  delegitimoidaan, 
minkä  jälkeen  hän  voi  vapaasti  jatkaa  toimintaa  yksityisenä 

terapeuttina,  eikä  Socialstyrelsen  voi  enää  mitenkään  puuttua 
hänen  asioihinsa. 

Yhdysvalloissa  "neuvonantajat"  (registered  counselors)  ovat 
nopeasti  nousemassa  suurimmaksi  psykoterapiaa  harjoittavaksi 
ammattikunnaksi.  Kyseessä  ovat  yleensä  vaihtelevan  koulutus¬ 
taustan  omaavat  henkilöt  —  usein  sosiaalityöntekijät  —  jotka 
määrätyt  opinnot  suoritettuaan  ovat  saaneet  mainitun  luvan 
harjoittaa  psykoterapeuttista  toimintaa  yksityisesti.  Yleensä 
nämä  "counsellorit"  harjoittavat  uudempia,  akateemiseen  maail¬ 
maan  huonosti  ankkuroituneita  psykoterapian  muotoja,  kuten 
erityyppistä  hypnoterapiaa,  neuro-lingvististä  ohjelmointia,  per¬ 
heterapiaa  tai  ratkaisukeskeistä  terapiaa. 

Tärkein  psykoterapialain  ajaja  on  ollut  Psykologiliitto,  jolla 
luonnollisesti  on  omat  ammattiyhdistyspoliittiset  tavoitteensa. 
Samantyyppisiä  kannanottoja  on  esittänyt  Psykiatriyhdistys 
opetusministeriölle  6.  kesäkuuta  1990  tekemässään  lausunnossa. 
Tosin  Psykiatriyhdistyksen  kannaonotossa  edellytetään  vielä, 
että  "potilaan  hoidon  aloittamisesta  on  päättänyt  psykiatrian 
erikoislääkäri,  joka  myös  vastaa  potilaan  kokonaishoidosta". 

Edellämainittu  merkitsisi  käytännössä  sitä,  että  esim.  yk¬ 
sityinen  psykologi  ei  voisi  aloittaa  psykoterapiaa,  ennen  kuin 
hänellä  olisi  käytössään  potilasta  koskeva  psykiatrin  lähete. 
Epäilemättä  tämä  takaisi  psykiatreille  runsaasti  helposti  saa¬ 
tavia  palkkioita  terapian  edellyttämistä  lausunnoista. 

Nopeasti  ajateltuna  kysymys  vaikuttaa  sangen  yksinker¬ 
taiselta.  Tuntuisi  tietysti  itsestään  selvältä,  että  myös  psykote¬ 
rapian  harjoittamisesta  säädettäisiin  lailla.  Kuitenkaan  mainittu 
psykoterapialakia  ei  toistaiseksi  ole  saatu  säädettyä,  ja  siihen 
on  omat  syynsä. 

Ensimmäinen  ongelma  on  psykoterapian  käsitteellinen  mää¬ 
rittely.  Mikä  on  psykoterapiaa  ja  mikä  ei?  Tuntuu  luonnol¬ 
liselta,  että  monivuotinen  tiheä  analyyttinen  psykoterapia  on 
psykoterapiaa,  mitäpä  muutakaan  se  olisi  (joidenkuiden  mielestä 
tietenkin  huijausta...)?  Sen  sijaan  ei  ole  selvää,  onko  käynti 
sosiaalityöntekijän  tai  terveyskeskuslääkärin  vastaanotolla  psy¬ 
koterapiaa.  Tekeekö  pappi  psykoterapiaa  lohduttaessaan  sure¬ 
via  (USA:ssa  "pastoral  counseling")?  Tekeekö  poliisi  psykote¬ 
rapiaa  ratkoessaan  perhekriisiä? 


SKEPTIKKO  12/13,  syksy  1991 


31 


Voidaan  tietysti  määritellä  psykoterapia  siten,  että  "oikeaa 
psykoterapiaa"  harjoittavat  vain  tietyn  koulutuksen  saaneet 
henkilöt.  Näinollen  esimerkiksi  pitkän  analyyttisen  koulutuk¬ 
sen  saaneiden  henkilöiden  toiminta  olisi  psykotarapiaa,  kun 
taas  lyhyen  ratkaisukeskeisen  koulutuksen  saaneiden  henkilöiden 
toiminta  ei.  Epäselväksi  jää  tässä  tapauksessa,  pitäisikö  siis 
jälkimmäisten  toiminta  mainitulla  lailla  kokonaan  kieltää  (mitä 
varmaankaan  eivät  monet  analyyttisen  psykoterapian  harjoitta¬ 
jat  panisi  pahakseen). 

Psykoterapian  historiassa  psykoterapiaa  harjoittavien  hen¬ 
kilöiden  ammatillinen  kirjo  on  koko  ajan  monipuolistunut. 
Konservatiivisimpia  ovat  mielenkiintoista  kyllä  olleet  kansain¬ 
väliset  hypnoosijärjestöt,  joiden  koulutusohjelmat  ovat  vasta 
parhaillaan  avautumassa  muillekin  kuin  lääkäreille,  hammas¬ 
lääkäreille  ja  psykologeille.  Tiettävästi  ei  missään  maassa  ole 
olemassa  itsenäistä  psykoterapeutin  ammattia,  joskin  Ruot¬ 
sissa  on  psykologin  koulutuksesta  pyritty  tekemään  primääristi 
psykoterapeutin  koulutus.  Siitä  huolimatta,  kuten  edellä  on 
mainittu,  laillistetaan  siellä  psykoterapeutiksi  hyvin  vaihtelevan 
koulutuksen  saaneita  henkilöitä. 

Ne,  jotka  mielellään  näkisivät  lainsäädännön  rajoittavan 
psykoterapeuttista  toimintaa,  olisivat  yleensä  rajaamassa  myös 
tämän  toiminnan  ammatillista  pohjaa  nimenomaan  psykiatrei- 
hin  ja  psykologeihin.  Mutta  millä  perusteella? 

Omasta  kokemuksestani  tiedän,  että  lääkärikoulutus  ei  si¬ 
nänsä  tuo  mitään  valmiuksia  psykoterapeuttiseen  työhön  — 
ei  ainakaan  sen  enempää  kuin  mikä  tahansa  akateeminen  lop¬ 
pututkinto.  Psykologikoulutus  keskittyy  Suomessa  psykomet¬ 
riikkaan  ja  tieteelliseen  tutkimusmetodiikkaan.  Päinvastoin 
kuin  monet  ilmeisestikin  luulevat,  ei  psykologin  tutkinto  sinänsä 
anna  mitään  psykoterapeuttisia  valmiuksia  —  ei  ainakaan  sen 
enempää  kuin  lääkärintutkintokaan. 

Yhdysvaltalainen  perheterapeutti  Jay  Haley  (1)  on  huo¬ 
mauttanut,  että  emme  pysty  varsinaisesti  määrittelemään  psy¬ 
koterapiaa  yhdellä  tavalla  eri  menetelmien  kirjavuuden  vuoksi. 
Kukaan  ei  ole  myöskään  pystynyt  osoittamaan,  että  jonkin 
pohjakoulutuksen  saaneet  terapeutit  olisivat  jonkin  toisen  poh¬ 
jakoulutuksen  saaneita  terapeutteja  parempia.  Onhan  myös 

tutkimuksia,  joiden  mukaan  vähiten  koulutetut  terapeutit  saa¬ 
vuttivat  hoidollisesti  parempia  tuloksia  pitempään  koulutettui¬ 
hin  terapeutteihin  verrattuna  (2)1 

Psykoterapia  on  aina  tavallaan  ideologista  toimintaa.  Väitti- 
vätpä  terapeutit  mitä  tahansa,  on  näyttöä  siitäkin,  että  tuloksel¬ 
liseen  psykoterapiaan  kuuluu  aina  oleellisena  osana  se,  että  poti¬ 
las  omaksuu  terapeutin  elämänkatsomuksen  (3)  ainakin  osittain. 
Tästäkin  syystä  tuntuisi  suotavalta,  että  kuluttajan  saatavissa 
olisi  mahdollisimman  monentyyppisiä  psykoterapioita.  Koska 
erilaisten  terapiamenetelmien  lukumäärä  on  noussut  jo  yli  kol¬ 
mensadan,  ei  ymmärtääkseni  mikään  terapiamuoto  ole  osoit¬ 
tautunut  ehdottoman  ylivoimaiseksi. 

Psykoterapeuttisen  toiminnan  rajoittamisyritykset  eivät  pal¬ 
vele  kulututtajan,  vaan  lähinnä  ammattiyhdistyspoliittisia  etuja. 
Mitään  näyttöä  siihen  suuntaan,  että  tällaisilla  rajoittamis- 
toimilla  terapian  tehokkuus  ja  laatu  paranisivat,  ei  ole.  Sen 
sijaan  on  pelättävissä,  että  psykoterapialain  avulla  pyrittäisiin 
estämään  uusien  terapiamuotojen  tulo  maahan,  eli  luomaan 
tavallaan  suljetut  markkinat. 

Viimeksimainittu  pelko  lienee  aiheeton  jo  senkin  vuoksi,  että 
mahdollista  lakia  olisi  helppo  kiertää.  Tehtäisiin  psykoterapiaa, 
mutta  nimitettäisiin  sitä  joksikin  muuksi. 

Lehdistökatsaus  loppuvuodelta  1991 


Tommi  Savolainen,  Matti  Virtanen 


Alkukesän  ehdoton  rajatiedon  suosikkiaihe  lehdistössä  oli  Rauni- 
Leena  Luukasen  "fiktiivinen  tietokirja"  (WSOY:n  määritelmä) 
Tähtien  lähettiläs.  Siitä  kirjoitettiin  ainakin  17  artikkelia,  ja 
kolme  sanomalehteäkin  esitteli  Luukasen  ajatuksia  yksityiskoh¬ 
taisesti. 

Neutraalia  suhtautumista  edustaa  Lapin  Kansan  Tapani 
Ranta,  joka  18.  toukokuuta  julkaistussa  artikkelissaan  ei  ota 
kantaa  Luukasen  levittämien  tietojen  todenperäisyyteen.  Hä¬ 
meenlinnan  kaupunkiuutisten  Jukka  Järvelä  sen  sijaan  penää 
Luukaseita  todisteita  jutussaan  12.  toukokuuta.  Luukanen 
myöntää,  ettei  hän  pysty  todistamaan  olleensa  ufossa,  koska  se 
on  tapahtunut  ruumiistapoistumisen  tai  unen  aikana.  Hänellä 
ei  myöskään  ole  omasta  mielestään  tarvetta  suostua  laborato¬ 
riokokeisiin,  jotta  ruumistapoistuminen  voitaisiin  todistaa. 

Hannu  K.  Saloranta  ehdottaa  Luukaselle  huuhaa-palkintoa 
Klaukkalassa  ilmestyvässä  Nurmiset  -lehdessä  13.  kesäkuuta. 
"Kirjoittaja  sekoittaa  omassa  päässään  liikkuvat  uskomukset, 
mielikuvat  ja  ajatukset  asialliseen  tietoon  täysin  mielivaltai¬ 
sesti",  Saloranta  arvioi  Luukasta.  Hän  pohtii  myös  Luukasen 
uskonnollisia  näkemyksiä  ja  sanoo  niiden  olevan  peräisin  New 
Age  -liikkeestä. 

Naistenlehdet  ovat  tietysti  antaneet  palstatilaa  Luukaselle, 
tosin  vähemmän  kuin  1982,  jolloin  hänen  ensimmäinen  kirjansa 
ilmestyi.  Me  Naiset  (23/1991)  esittelee  "Luukasen  evankeliu¬ 
mia"  neljän  sivun  verran,  mutta  pidättyy  hienotunteisesti  pohti¬ 
masta,  mikä  siinä  on  faktaa  ja  mikä  fiktiota.  Artikkeli  päättyy 
omalla  tavallaan  skeptisyyden  ensi  askelmalle:  "Rauni-Leena 
Luukanen-Kilde  on  erittäin  uskottava  ihminen.  Silti  en  tiedä 
uskoisinko". 

Anna  -lehti  (22/1991)  on  pyytänyt  kommentteja  Nils  Muste¬ 
lmilta.  Toimittaja  Tuula  Kasasen  ajatus  oli  pyytää  Luukanen 
ja  Mustelin  yhfaikaa  haastateltaviksi,  mutta  "tähän  ehdotuk¬ 
seen  molemmat  huokaisivat  syvään".  Todellista  keskustelua  ei 
voikaan  syntyä,  koska  tiedemies  vaatii  todisteita  pelkkien  kerto¬ 
musten  lisäksi,  kokija  taas  väittää  hänen  kieltävän  uuden  ilmiön, 
koska  pelkää  maailmankuvansa  romahtavan. 

Pakinoitsijat  ovat  takertuneet  mieluusti  näin  herkulliseen 
aiheeseen.  Joku  on  saanut  paperille  hauskojakin  oivalluk¬ 
sia:  Maija  Hollmen-Bärlund  kirjoittaa  Hymy  -lehdessä  (5/1991) 
Luukasen  ufokuvauksen  fyysisistä  vaikutuksista:  "Koko  ruu¬ 
miini  alkaa  vavista  ja  kuukahdan  kertakaikkiaan.  Aamulla  en 
muista  mitään,  mutta  olen  oudon  väsynyt."  Hollmen-Bärlund 
on  havainnut  itsessään  samanlaisia  oireita,  mutta  on  luullut  nii¬ 
den  saaneen  alkunsa  Vihdin  kirkonkylän  pubista. 

Orimattilan  Sanomien  (23. toukokuuta)  nimimerkki  "Ven¬ 
tovieras"  on  kuullut,  että  puolustusvoimat  aikoo  luopua  hävit- 
täjähankinnoista  ja  korvata  uudet  lentokoneet  Rauni-Leenalla, 
joka  tarvitsee  vain  laverin  mittaisen  kiitoradan.  Kirjoittaja 
arvelee  Luukasen  humanoidipiirrosten  olevan  peräisin  Orimat¬ 
tilan  Heltta-pubista. 

Luukanen  on  opettanut,  että  keskuudessamme  elää  ihmis¬ 
hahmon  ottaneita  humanoideja,  joiden  tehtävä  on  opettaa  ih¬ 
misiä.  Yksi  Euroopan  valtiomiehistäkin  kuuluu  olevan  avaruus¬ 
olento.  Suomen  Kuvalehden  Jukka  Ukkola  onkin  tarkkaillut  ko¬ 
toisia  poliitikkojamme  humanoidihypoteesin  valossa.  Nimensä 
perusteella  sekä  presidentti  (Major  Alien  Northern  Ufo)  että 
pääministeri  (Aivan  Humanoidi  Olio)  kävisivät  humanoideista. 
Jos  humanoidit  ovat  pieniä  vihreitä  miehiä,  epäilykset  kohdis¬ 
tuvat  ainakin  Osmo  Soininvaaraan. 

Tahattoman  huumorin  kategoriaan  kuuluvat  Ultra  -lehden 
(7-8/1991)  kirjallisuusarvostelijan  Tuula  Pelttarin  näkemykset. 
Häntä  kiehtoo  mm.  Luukasen  ajatus,  että  taideteoksissa  esitetyt 
mielikuvitustapahtumat  voivat  perustua  tositapauksiin  toisilla 
planeetoilla  tai  värähtelytasoilla;  että  taiteilija  olisi  vieraillut 
tapahtumapaikoilla  unissaan,  mutta  ei  päivällä  enää  muistaisi 
sitä.  Pelttaria  askarruttaa  mm.  Aku  Ankan  alkuperä.  Entä 
jos  Ankkalinna  on  todella  olemassa  jossakin  toisessa  ulottuvuu¬ 
dessa? 

Tuutin  täydeltä  Mustelinia 

Kesällä  1991  Skepsis-yhdistyksen  saama  julkisuus  koostui  James 
Randin  kesäkuisen  vierailun  selostuksista  ja  Nils  Mustelinin 
haastatteluista.  Randin  vierailu  noteerattiin  televisiouutisissa 
15.  kesäkuuta  sekä  ainakin  Ilta-Sanomissa  (18.6.),  Etelä- 
Suomen  Sanomissa  (16.6.),  Kansan  Uutisissa  (18.6)  ja  Tiedon¬ 
antajassa  (20.6.). 

Kansan  Uutiset  tuli  vahingossa  kolminkertaistaneeksi  Randin 
10  000  dollarin  palkkiosumman.  Siitäkään  tuskin  olisi  apua 
paranormaalien  ilmiöiden  etsintään  —  Randin  suunnittelemassa 
tv-ohjelmassa  pari  vuotta  sitten  summa  oli  nostettu  100  000:een 
dollariin,  mutta  kukaan  yrittäjistä  ei  onnistunut  todistamaan 
kykyjään. 

Mustelin  on  kommentoinut  huuhaa-ilmiöitä  useissa  lehtiar¬ 
tikkeleissa.  Toukokuussa  lähetettiin  New  Agea  käsittelevä 
televisio-ohjelma,  jonka  ennakkoesittelyissä  on  referoitu  ly¬ 
hyesti  Mustelinin  ajatuksia  (Uusi  Suomi  ja  Keskisuomalainen 
8.5.1991).  Samana  päivänä  on  Kokkola  -lehti  tehnyt  tunnetuksi 
värianalyysia  haastattelemalla  espoolaista  alan  asiantuntijaa 
Raija  Lydeckeniä,  jolla  on  asiakkaita  "siivoojasta  ministeriin". 
Lydecken  kehuu,  miten  hyödyllistä  värianalyysin  teettäminen 
on:  vaatekauppaan  mennessään  ei  tarvitse  huolehtia  valintojen 
onnistumisesta  eikä  sovittamiseen  kulu  koko  päivää.  Mustelin 
epäilee  artikkelissa,  että  värianalyysi  on  vain  uusi  keino  lypsää 
ihmisiltä  rahaa.  Jokainenhan  pystyy  valitsemaan  itselleen  sopi¬ 
vat  värit  ilman  "asiantuntijoita". 

Ilkka  Jauhiainen  on  kirjoittanut  pseudotieteistä  Uudessa 
Suomessa  4.  toukokuuta  1991.  Hänen  mielestään  luonnontie¬ 
teet  erottuvat  selvästi  pseudotieteistä,  mutta  rajankäynti  ih¬ 
mistieteiden  ja  uskonnon  välillä  on  ongelmallista:  yliminää  on 
aivan  yhtä  mahdotonta  havaita  aisteilla  kuin  astraaliruumista. 
Tutkimuskohteen  olemassaolo  riippuu  hänen  mielestään  tiede¬ 
yhteisön  sisäisestä  sopimuksesta. 

Tieteen  ja  pseudotieteen  välinen  ero  näkyy  Jauhiaisen  mu¬ 
kaan  selvimmin  tiedonhankintamenetelmissä:  pseudotieteessä 
tieto  tulee  kuin  itsestään  jostakin  yliluonnollisesta  lähteestä. 

Jauhiainen  on  haastatellut  Luukasta  ja  Mustelinia,  joiden  pu¬ 
heenvuorot  ovat  vanhan  toistoa.  Luukanen  on  käärmeissään 
suomalaisille  tiedotusvälineille,  koska  ne  salailevat  ufoja  koske¬ 
via  uutisia.  Mustelin  puolestaan  on  huolissaan  tiedekäsitteen 
hämärtymisestä. 

Artikkeli  antoi  aiheen  yleisönosastokirjoitukseen  (14.5.1991): 
Lappeenrantalainen  Risto  Pöllänen  kritisoi  Mustelinia  ja  Skep¬ 
sistä  erikseen  ja  tiedettä  yleisesti  objektiivisuuden  puutteesta. 
Miksi  aina  kerrotaan,  kuinka  joku  sydänvikainen  on  kuollut  ih- 
meparantajan  käsittelyssä,  mutta  ei  koskaan  kuinka  moni  on 
kuollut  kirurgien  käsiin?  Onko  tieteen  tehtävä  vain  tutkijoiden 
ennakkoasenteiden  tukeminen? 

Uskonnollinen  aikakauslehti  Sana  (20/1991)  kertoo  helsinki¬ 
läisessä  Radio  Ykkösessä  lähetetystä  ohjelmasarjasta  "Astrologi 
aalloilla".  Kuulijat  ovat  saaneet  soittaa  studiossa  istuvalle  ast¬ 
rologille  ja  kysellä  neuvoja  ongelmiinsa.  Ei  liene  yllättävää, 
että  soittajat  ovat  olleet  erityisesti  kiinnostuneita  työ-  ja  ih¬ 
missuhdeasioista.  Mustelin  selvittää  Sanan  lukijoille  astrolo¬ 
gian  historiaa  ja  toteaa,  että  tähdistäennustamisella  ei  ole  tie¬ 
teellistä  pohjaa.  Astrologinen  järjestelmä  on  hänen  mukaansa 
niin  löysä  ja  tulkinnanvarainen,  että  tilanteeseen  sopiva  ennuste 
löytyy  aina.  Ihmiset  käyttävät  astrologien  palveluja,  koska  he 
kaipaavat  turvallisuutta.  Se  saattaa  pahimmillaan  johtaa  siihen, 
että  ihminen  jättää  vastuun  elämästän  astrologille. 

Ultra  -lehden  (7-8/1991)  hoviastrologi  Heikki  Heimola  ar¬ 
vostelee  ankarasti  Mustelinin  artikkelia  teoksessa  Paholaisen 
asianajaja.  Aihe  on  suunnilleen  sama  kuin  Kyösti  Tarvaisella 
Skeptikon  viime  numerossa:  Mustelin  suhtautuu  vähätellen 
ja  vääristellen  Michel  Gauquelinin  tutkimuksiin.  Artikke¬ 
linsa  lopussa  Heimola  kertoo  löytäneensä  kahdentoista  astrolo¬ 
gisen  ihmistyypin  lisäksi  vielä  kolmannentoista,  johon  kuulu¬ 
vat  rajatiedon  kiivaimmat  vastustajat.  Nämä  "totuudenetsijät" 
pitävät  Heimolan  mielestä  itseään  erehtymättöminä  ja  hyljek¬ 
sivät  kaikkea  tietoa,  joka  ei  ole  sopusoinnussa  heidän  oman 
maailmankuvansa  kanssa. 

Heimola  jatkaa:  Totuudenetsijät  uskovat  ajattelevansa  va¬ 
paasti  ja  riippumattomasti,  mutta  vastustaessaan  väärinä  pitä¬ 
miään  käsityksiä  he  ovatkin  todellisuudessa  omien  uskomustensa 

orjia.  Ja  mikä  kamalinta:  he  eivät  usko  edes  sielun  kuolematto¬ 
muuteen!  Sopiva  astrologinen  nimitys  tällaiselle  henkilölle  olisi 
Heimolan  mielstä  maamyyrä. 

Viimeksi  Mustelinia  haastateltiin  hänen  60-vuotispäivänsä 
kunniaksi  useissa  lehdissä  11.8.1991.  Helsingin  Sanomien  toimit¬ 
taja  Pekka  Hakala  esitti  mielenkiintoisen  olettamuksen:  jospa 
Mustelin  onkin  Tellusta  tarkkaileva  humanoidi-agentti  ja  koko 
epäilijä-professorin  rooli  onkin  vain  peitehahmo!  Ajatus  ei  ole 
mahdoton,  onhan  yliluonnollisia  ilmiöitä  epäileviä  taikureitakin 
väitetty  todella  yliluonnollisen  taitajiksi,  jotka  vain  teesken¬ 
televät  olevansa  tavallisia  taikureita. 


Yksi  mysteeri  paljastui 

10.  syyskuuta  maailmaa  kohautti  uutinen,  jonka  mukaan 
Etelä-Englannissa  viljapelloille  ilmestyneet  salaperäiset  kuviot 
eivät  olekaan  ufojen  aiheuttamia.  Niiden  tekijöiksi  paljastui 
kaksi  kuusikympistä  taiteilijatoverusta,  Doug  Bovver  ja  Dave 
Chorley.  Ukot  onnistuivat  vuodesta  1978  asti  petkuttamaan 
pientä  tiedemiesjoukkoa  sekä  tietysti  tuhansia  uteliaita  matkai¬ 
lijoita.  Erityisen  noloa  kepposen  paljastuminen  oli  eläkkeellä 
olevalle  insinöörille  Patrick  Delgadolle,  joka  on  kirjoittanut 
ilmiöistä  kaksi  hyvin  menestynyttä  kirjaa. 

Bovverin  ja  Chorleyn  paljastuksesta  kerrottiin  tuoreeltaan 
ainakin  Ruotsin  television  uutisissa,  Helsingin  Sanomissa,  Ilta¬ 
sanomissa  ja  Aamulehdessä.  Lokakuun  Hymy  -lehdessä  oli  pe¬ 
rusteellinen  artikkeli,  jossa  kuvattiin  taiteilijoiden  menettely¬ 
tapoja.  Samassa  lehdessä  on  myös  hauskalla  tavalla  mauton  ku- 
vajuttu  siitä,  miten  "Tissit  kertovat  kohtalosi".  Maija  Hollmen- 
Bärlund  paljastaa  siinä,  millaisia  ovat  'pottujen',  'iloisten  greip- 
pien'  tai  'vesimelonien'  kantajan  luonne  ja  tulevaisuus. 

Uskonnollisella  Kipinä  -lehdellä  oli  huono  onni:  se  ehti  jul¬ 
kaista  syyskuun  numerossaan  Rauni-Leena  Luukasen  haastat¬ 
telun,  jonka  yhteydessä  oli  kaksi  valokuvaa  peltokuvioista.  Ku¬ 
vateksti  kertoi:  "Uuden  aikakauden  kanavaihmiset  ovat  saa¬ 
neet  viestejä  henkiolennoilta,  joiden  mukaan  ympyrät  olisivat 
ulkonainen  näkyvä  merkki  siitä  energiasta,  jota  nämä  henki¬ 
olennot  kohdistavat  Maa-planeettaan  ihmiskunnan  tajunnan 

tason  nostamiseksi  ja  Uuden  aikakauden  läpimurtautumiseksi." 
Eipä  ihme,  että  Delgado  erehtyi,  kun  henkiolennotkin  menivät 
vipuun. 

Luukanen  palasi  otsikoihin  syksyllä.  Apu  -lehden  (36/1991) 
toimittaja  kävi  Genevessä  jututtamassa  tuota  avaruuden  Suo- 
men-lähettilästä.  Luukanen  kertoo  humanoidien  kehittelevän 
uutta  rotua,  joka  on  humanoidin  ja  ihmisen  risteytys.  Nämä 
hybridit  kansoittavat  maapallon  sen  jälkeen  kun  nykyiset  asuk¬ 
kaat  ovat  sen  tuhonneet. 

Kilpaileva  perhelehti  Seura  (46/1991)  on  haastatellut  oh¬ 
jaaja  Juhan  af  Grannia,  joka  on  saanut  valmiiksi  ufo-aiheisen 
elokuvan  "Vieraita  taivaalta".  Ennakkokohu  on  ollut  niin  kova, 
että  elokuva  on  myyty  jo  seitsemään  maahan;  Suomessa  se 
nähdään  tammikuussa.  Myös  Grann  on  vakuuttunut,  että  maa¬ 
pallo  kulkee  kohti  tuhoa,  ja  vain  jokin  ulkopuolinen  voima  voi 
pelastaa  meidät.  Toinen  yhteinen  piirre  Luukasen  ja  af  Grannin 
haastatteluissa  on  auktoriteetteihin  vetoaminen:  Monet  kuu¬ 
luisat  henkilöt  ovat  uskoneet  ufoihin  ja  itsekin  nähneet  niitä. 
Kukapa  uskaltaisi  olla  eri  mieltä  Jimmy  Carterin,  Gerald  Fordin, 
prinssi  Charlesin,  V.l. Leninin  tai  Ronald  Reaganin  kanssa? 
(Voitte  laskea  kätenne).  Af  Grannin  mielipiteitä  on  odotet¬ 
tavissa  julkisuuteen  lisääkin.  Sanomalehti  Karjalainen  esitteli 
niitä  12.12.  puolen  sivun  verran  otsikolla  "Mistä  ufot  tulevat?” 

Yhdeksännet  "Hengen  ja  tiedon  messut"  pidettiin  Suoma¬ 
laisella  yhteiskoululla  19.-20.  lokakuuta.  Erilaisia  rajatiedon 
yhteisöjä  ja  kauppiaita  oli  paikalla  70.  Kirkko  ja  Kaupunki 
(23.10.)  kertoo  messuista  keskiaukeaman  jutussaan  ja  ih¬ 
mettelee,  miksei  Skepsis-yhdistys  ollut  jakamassa  huuhaa-pal¬ 
kintoa  "vuoden  laajimmalle  kummallisten  uskomusten  esitte¬ 
lylle". 

Skepsis  oli  kyllä  paikalla  henkimessuilla.  Ainakin  Nils 
Mustelinin  hahmo  vilahti  19.11.  kolmostelevision  dokumentti¬ 
ohjelmassa  "Hengen  ja  huuhaan  rajoilla".  (Mukana  olivat  myös 
skepsiksen  sihteeri  Lauri  Gröhn  ja  rahastonhoitaja  Markku  Ja¬ 
vanainen,  jonka  messuraportti  on  toisaalla  tässä  lehdessä.) 

Lehdistössä  ihmeteltiin  jonkin  verran  sitä,  miksi  eliittikoulun 
maineessa  oleva  SYK  vuokraa  tilojaan  mokomaan  tarkoituk¬ 
seen.  Rehtori  Vesa  Nikunen  vastasi  tomerasti,  että  vapaassa 
maassa  koulun  voi  vuokrata  kenelle  tahansa  maksukykyiselle. 

Hänen  mielestään  on  naiivia  ajatella,  että  tällä  tavalla  edis¬ 
tettäisiin  uususkontojen  leviämistä.  Jostakin  syystä  SYK:ssa  pi¬ 
dettävät  huuhaa-messut  saavat  vuodesta  toiseen  yhä  enemmän 
näytteillepanijoita  ja  yleisöä.  Rehtori  ehkä  tarkoittikin,  että  on 
naiivia  vastustaa  typeryyttä,  kun  siitä  voi  hyötyäkin. 

Amerikkalaiset  ovat  aina  osanneet  tehdä  toistensa  tyhmyy¬ 
dellä  rahaa.  Taloushallinto  -lehti  (6/1991)  esittelee  muutamia 
liikeideoita,  jotka  sopisivat  hintansa  puolesta  toteutettavaksi 
myös  lama-aikana.  Massachusettsissa  sijaitseva  Astrascope-yh- 
tiö  on  ryhtynyt  asentamaan  julkisille  paikoille  kolikoilla  toimivia 
horoskooppiautomaatteja.  Jutusta  ilmenee,  että  horoskooppiau- 
tomaattien  jälleenmyyjät  ovat  päässeet  Amerikassa  jopa  300  000 
markan  vuosituloihin.  Automaateille  voisi  löytyä  Suomestakin 
markkinarako;  onhan  tavarataloissa,  ravintoloissa  ja  asemilla  jo 
biorytmikoneita  ja  muita  vempaimia. 

Vanha  velikulta  Uri  Geller  on  ollut  pitkään  hiljaa,  mutta 
esiintyi  taas  lehtien  palstoilla  haastettuaan  James  Randin  oi¬ 
keuteen  herjauksesta.  (Helsingin  Sanomat  26.10,  Tekniikan 
maailma  17/1991).  Gellerin  kunnia  ei  aivan  halpa  olekaan: 
hän  vaatii  15  miljoonaa  dollaria  siitä  hyvästä,  että  Randi  on 
väittänyt  hänen  petkuttaneen  tiedemiehiä.  Kanteen  läpimeno 
näyttää  riippuvan  siitä,  pystyykö  Geller  todistamaan  paranor¬ 
maalit  kykynsä  tuomioistuimelle  (Randin  ehdoilla). 

Politiikkaa  seuraavia  skeptikkoja  kiinnostanee  ministeri  Eeva 
Kuuskosken  astrologian-harrastus.  Syksyllä  ilmestyneessä 
fanikirjassa  Ihmisten  kanssa  (kirjoittanut  Risto  Lindstedt  ja  kus¬ 
tantanut  WSOY,  kuinkas  muuten)  kerrotaan  "vaakaihmiseksi" 
itseään  luonnehtivan  Kuuskosken  käynnistä  ammattiastrologilla. 
Kirjaa  esiteltiin  laveasti  aikakauslehdistössä.  Lainaus  Seura  - 
lehdestä: 

"Eeva-lehti  vei  Eevan  astrologille  heinäkuussa  1988. 
Marita  Rif  luki  varsinaissuomalaisen  vaaän  aurinko- 
karttaa  ja  arveli  tunne-elämältään  herkän  mutta  kriitti¬ 
sen  Eevan  kaipaavan  muita  voimakkaammin  onnistunut¬ 
ta  parisuhdetta.  Ministerikauden  päättyessä  näyttäytyi 
Uranus  voimakkaana  aspektina  tietäen  käännekohtaa 
ja  kauaskantoisia  ratkaisuja.  Kun  Kuu  kerran  on  juu¬ 
ri  ohittanut  Eevan  kartalla  Saturnuksen,  se  saa  loka¬ 
kuussa  kontaktin  Plutoon  ja  se  tietää  jotain  hyvää  ja 

merkittävää ,  pitkän  positiivisen  jakson  alkamista.  Ast¬ 
rologi  saattoi  varmuudella  sanoa  Eevan  solmivan  avioli¬ 
iton  vuosien  1991-1993  aikana." 


Miltä  tuntuisi  tasavallan  presidentti,  joka  uskoo  Kuun  ja  Plu¬ 
ton  välisiin  "kontakteihin". 


Jakobstads  Tidningenissä  on  ollut  syksyn  mittaan  monta  kir¬ 
joitusta  maasäteilystä.  Ensin  lehti  on  haastatellut  maasäteilyyn 
uskovaa  pastori  Rurik  Lindqvistiä  (10.7.)  ja  sen  jälkeen  skep- 
tikoiden  edustajaa  Nils  Mustelinia  (11.7.).  Artikkelit  aiheut¬ 
tivat  kiistan,  jonka  osapuolina  olivat  lehden  kolumnisti  Harry 
Järv  (25.7.  ja  4.9)  ja  kansanperinteen  tutkija  Hans  Äkerblom 
(18.8.  ja  9.11.). 

Järv  perustaa  uskonsa  maasäteilyyn  ja  taikavarvun  toimin¬ 
taan  omin  kokemuksiinsa  ja  lukemiinsa  tutkimuksiin.  Hänen 
mukaansa  Maan  magneettikentän  vaihtelut  aiheuttavat  kaivon- 
katsojan  lihaksissa  refleksejä,  jotka  puolestaan  liikuttavat  var¬ 
pua.  Sivustatukea  Järv  on  saanut  John  Lindforsilta  (18.10.), 
joka  on  kirjoittanut  maasäteilyn  vahingollisista  vaikutuksista 
terveyteen.  Hans  Äkerblomin  mielestä  ilmiön  aiheuttaja  ei  ole 
mikään  toistaiseksi  tuntematon  voima,  vaan  se  on  luonteeltaan 
psykologinen.  Taikavarpu  toimii,  kun  kaivonkatsoja  uskoo  ja 
odottaa  sen  toimivan.  Maasäteily  kuuluu  siis  kansanuskon  eikä 
tieteen  piiriin. 

Joulukuussa  Skepsis  myönsi  huuhaa-palkintonsa  Suomen  sci- 
entologiayhdistykselle  ja  dianetiikkakeskukselle.  Scientologiaa 
käsiteltiin  sattumoisin  Helsingin  Sanomain  kuukausiliitteessä 
joulukuun  alussa.  Toimittaja  Tuomo  Pietiläinen  oli  tutkinut 
liikkeen  taloudellisia  yhteyksiä  Suomessa  perusteellisesti,  ja  ker¬ 
toi  myös  miten  scientologien  konsulttiyritysten  kaupittelemasta 
persoonallisuustestistä  voi  saada  täydet  pisteet. 

Aggressivisesti  mainostava  scientologiayritys  U-Man  on  py¬ 
synyt  lehtien  palstoilla.  Muun  muassa  Teollisuustoimihenkilölii- 
ton  jäsenlehti  Teto  julkaisi  U-Manin  (scientologien)  persoonalli¬ 
suustestistä  viiltävän  analyysin  numerossaan  10/1991.  Jutun 
kirjoittaja  Pekka  Leskelä  yritti  urheasti  ymmärtää  testikysy- 
myksiä: 

"Suorastaan  paranoidiseksi  tekee  kysymys:  'Epäiletkö  har¬ 
voin  toisten  toimintoja?'  Vastasit 'kyllä':  oletko  siis  epäluuloinen 
todella  harvoin?  Vai  epäiletkö  silti?  Jos  vastaat  'ei',  tarkoi¬ 
tatko  epäileväsi  toisia  usein  —  vai  tarkoitatko,  ettet  epäile  muita 
lainkaan,  vaan  olet  luottavainen?" 

Leskelän  johtopäätös  on,  että  loppujen  lopuksi  scientologien 
'valheenpaljastus'  paljastaa  valheellisiksi  vain  nämä  harrastelija- 
tunari-psykologit,  joilla  ei  ole  aavistustakaan  vastuullisten  testien 
luonteesta. 

Mitäpä  olisi  ajateltava  Vihreä  Lanka  -lehden  (5.12.1991)  esit- 
telemästä  hammaslääkäristä  Heikki  Tammisalosta,  joka  "el¬ 
vyttää  veden  molekyylibiologisia  rakenteita  suljetuissa  makean 
veden  altaissa  bioresonanssiteknologian  avulla"?  Tämä  tarkoit¬ 
taa  käytännössä  sitä,  että  Tammisalo  antaa  "laser-hoitoa" 
Lahdessa  muutamiin  järviin  ja  lampiin.  Lehden  mukaan  la¬ 
serhoidosta  on  tehty  sopimus  Lahden  kaupungin  kanssa,  ja 
"viranomaiset  seuraavat  kuuria  tiiviisti".  Hammaslääkärin 
menetelmän  salaisuus  on  kiteytetty  jutun  otsikkoon  "Laserissa 
piilee  parantava  voima." 

Vihreä  Lanka  ei  kerro,  paljonko  rahaa  Lahden  kaupunki  on 
käyttänyt  vesistöjensä  laserhoitoon.  Liekö  enemmän  kuin  ne 
2  400  markkaa,  jotka  Sumiaisten  kunta  sijoitti  syys-lokakuussa 
"maasäteilykartoituksen"  tekemiseen.  Sumiaisissa  vieraillut 
neuvostoliittolainen  "asiantuntijaryhmä"  käveli  taikavarpujen 
kanssa  kuntaa  ristiin  rastiin  ja  piirsi  paperille  säteilylinjojen 
sijainnin.  Kartoituksen  seurauksena  ainakin  yhden  suunnit¬ 
teilla  olevan  asuinalueen  talojen  paikkoja  on  siirrelty,  jotta 
tulevat  asukkaat  saisivat  nukkua  yönsä  rauhassa.  Kunnanjoh¬ 
taja  Esko  Santala  selitti  mm.  Helsingin  Sanomien  haastat¬ 
telussa  (28.9.1991),  että  julkishallinnon  pitää  pystyä  tarttumaan 
elämään  kiinni.  "Olisi  helppoa  sanoa  ei,  mutta  silloin  jäisimme 
ihmisten  elämän  ulkopuolelle  pyörittämään  pakollisia  kuvioita." 

Kysymys  julkisten  varojen  käytöstä  huuhaan  tukemiseen 
on  ollut  esillä  myös  Tampereella.  Sikäläisen  työväenopiston 
syysohjelmasta  kävi  ilmi,  että  verovaroja  käytetään  astrolo¬ 
gian  kurssien  järjestämiseen.  Helsingin  Sanomat  kirjoitti  asiasta 
24.9.  Miksi-palstallaan  epäilevään  sävyyn,  mikä  suututti  am- 
mattiastrologien  liiton  puheenjohtajaa  Sven  Stenbergiä.  Hän 

kirjoitti  HS:n  yleisönosastossa  29.9,  että  Suomessa  on  "astro- 
rasismia"  ja  astrologeja  vainotaan  kuten  Hitlerin  Saksassa  kon¬ 
sanaan.  Stenbergin  huitaisu  osui  sittemmin  omaan  nilkkaan, 
kun  Ilmari  Rautio  Leivonmäeltä  muistutti  samalla  foorumilla 
5.10.,  että  Hitlerhän  suosi  astrologiaa.  Astrologit  luulevat- 
voivansa  tehdä  itsestään  marttyyreja,  koska  Hitler  kielsi  väärät 
horoskoopit  vähän  ennen  sotaa.  Hitler-tutkimus  näyttää  olevan 
kiistattomasti  sillä  kannalla,  että  Johtaja  ja  eräät  muut  korkea- 
arvoiset  natsit  tunsivat  pysyvää  kiinnostusta  tähdistä  ennus¬ 
tamista  kohtaan. 


Skeptikot  järjestäytyvät  Virossa 

Joukko  virolaisia  tiedemiehiä  ja  tiedetoimittajia  on  muodostanut 
Viron  tiedetoimittajien  yhdistyksen  piirissä  jaoston,  joka  on  ot¬ 
tanut  tehtäväkseen  skeptisen  ajattelun  virittämisen  itsenäisessä 
Virossa. 

Toistaiseksi  epävirallista  ryhmää  johtaa  HorisonMiedelehden 
päätoimittaja  Indrek  Rothmets.  Toinen  aktiivijäsen  on  bio¬ 
logian  opettaja  ja  freelande-toimittaja  Hendrik  Relve,  joka 
kävi  joulukuussa  Suomessa  esitelmä-  ja  opintomatkalla.  Tapasin 
hänet  Helsingissä,  ja  vaihdoimme  lyhyesti  mielipiteitä  ja  osoit¬ 
teita. 

Relve  kertoi,  että  neuvostovallasta  vapautumisen  jälkeen  Vi¬ 
rossa  on  levinnyt  mitä  ihmeellisimpiä  oppeja:  itämaisia  uskon¬ 
toja,  astrologiaa,  ufoja  ...  Ihmiset  tuntuvat  ahmivan  'hen¬ 
gelliseen'  nälkäänsä  mitä  vain.  Pulmalliseksi  asian  tekee  se, 
että  kommunistit  saivat  pitkän  valtakauden  aikana  kansan 
epäluuloiseksi  kaikkea  "tieteellistä"  ajattelua  kohtaan. 

Viron  skeptikot  aikovat  järjestää  vuonna  1992  Tallinnassa 
joko  seminaarin  tai  erillisiä  esitelmätilaisuuksia,  joihin  myös 
suomalaiset  skeptikot  ovat  Relven  mukaan  tervetulleita.  Seu- 
raavassa  Skeptikon  numerossa  voimme  antaa  lisätietoja  -  ehkä¬ 
pä  toivottu  kesäretki  Tallinnaan  saadaan  vihdoin  aikaiseksi. 


Matti  Virtanen 

Okkultistisia  atomeja 

Matti  Virtanen 


Skeptikon  viime  numerossa  julkaistiin  Gustaf  Mattssonin  ar¬ 
tikkeli  Teosofeja  ja  atomeja,  Argus-lehdestä  vuodelta  1907.  Ju¬ 
tun  yhteyteen  ei  valitettavasti  löytynyt  kuvitusta,  mutta  nyt 
voimme  iloksenne  korjata  tuon  puutteen. 

Ossi  Pajoaho  Vantaalta  on  lähettänyt  kopioita  "Teosofian 
johtavat  aatteet"  -nimisestä  teoksesta,  jossa  lainataan  Matts¬ 
sonin  mainitsemaa  Occult  Chemistry  -kirjaa.  Sivuilla  240  -  253 
käsitellään  teemaa  'Aineen  ja  voiman  kehitys’,  jota  havainnol¬ 
listaa  kymmenkunta  kaunista  piirrosta. 

Piirrokset  saakoot  tässä  pääosan.  Kuvatekstit  lienevät 
kuitenkin  tarpeen.  Muistettakoon,  että  okkultistisen  kemian 
tiedot  on  saatu  selvänäköisyyden  välityksellä  korkeammasta 
todellisuudesta. 


Kuva  78. 


Kuva  78:  "Kolminaislogoksen 
seitsemän  ruumiillistumaa,  seit¬ 
semän  planeettalogosta,  puno¬ 
vat  seitsemän  yhdensuuntaista 
kierrettä  täydelliseksi  fyysillisek- 
si  atoomiksi.  Kukin  näistä  seit¬ 
semästä  pienemästä  kierteestä 
heijastaa  auringon  spektrin  yhtä 
väriä,  kun  valo  ja  ääni  vaikut¬ 
tavat  niihin  ja  yhtä  luonnolli¬ 
sen  sävelasteikon  ääntä  ja  sen 
ohessa  planeettalogoksensa  eri¬ 
koista  vaikutusta."  (sic  -  lain¬ 
aus  on  sanatarkka). 

Kuva  79. 


Kuva  80. 


Kuvat  79  ja  80:  "Täydellinen  atoomi  on  ulkopiirteiltään  sell¬ 
ainen  kuin  kuvat  79  ja  80  näyttävät,  jotka  ovat  positiivisen  ja 
negatiivisen  atoomin  piirroksia.  Emme  saa  unohtaa,  että  atoomi 
ei  ole  ainetta,  vaan  ainetyhjiö.  Valkoiset  viivat  kuvissa  79  ja  80 
esittävät  kierteissä  olevia  kuplia  ja  ovat  voimavirtoja.  Ainetta, 
peruseetteriä,  esittää  kuvan  musta  tausta." 


Kuva  82:  "Kaikki  kahdenarvoi- 
set  alkuaineet,  sekä  positiiviset 
että  negatiiviset,  paramagneet- 
tiset  ja  diamagneettiset,  happi 
ainoana  poikkeuksena,  ovat  be¬ 
rylliumin  (Glucinum)  yleistä 
tyyppiä,  kuva  82." 


Kuva  82. 

Kuva  83:  "Kaikki  kolmenar- 
voiset  alkuaineet,  paitsi  typpi, 
ovat  kuvassa  83  olevaa  tyyppiä. 
Keveämmät  kolmenarvoiset  ai¬ 
neet  ovat  muodostuneet  kuudes¬ 
ta  suppilosta,  jotka  säteilevät 
kuution  keskuksesta  sen  pintoja 
kohti.  Raskaammilla  kolmenar- 
voisilla  aineilla  on  kuuden  sup¬ 
pilon  lisäksi  kahdeksan  'piikkiä', 
jotka  säteilevät  kuution  kahdek¬ 
saa  kulmaa  kohti." 


Kuva  83. 


Kuva  84:  "Kaikki  neljänarvoiset 
aineet,  paitsi  titaniitti  ja  zirkoni, 
ovat  kuvan  84  tyyppiä.  Ke¬ 
vyemmät  neljänarvoiset  aineet 
ovat  kokoonpannut  kahdeksan- 
kulmion  keskuksesta  lähtevistä 
kahdeksasta  suppilosta". 

Lithium  197 

Kuva  86. 

NATRIUM.. 
Kuva  86. 


Kuvat  85  ja  86:  Yhdenarvoisista 
atomeista  käyvät,  esimerkiksi  Li¬ 
tium  ja  Natrium,  joiden  nu¬ 
merot  Crooksin  okkultistisessa 
järjestelmässä  ovat  127  ja  418. 
Alkuaineiden  numerot  tarkoit¬ 
tavat  niiden  'anuksien'  lukumää¬ 
rää,  jotka  muodostavat  kyseisen 
alkuaineen.  Anukset  puolestaan 
ovat  'ainekokoomuksen  äärim¬ 
mäiset  fyysilliset  osaset'. 

Kirja-arvostelu 

Rauni-Leena  Luukanen-Kilde:  Tähtien  lähettiläs ,  WSOY  1991 


Hannu  Karttunen 


"-  -  toisten  kritisoiminen  on  aina  vajavaisen  henkisen  kasvun 
merkki. " 

Seuraavassa  muutamia  todisteita  vajavaisesta  henkisestä  kasvus¬ 
tani. 

Aivan  aluksi  Luukanen-Kilde  sanoo  kirjoittaneensa  kirjan 
"automaattikirjoituksella".  Hänen  olisi  kannattanut  myös  ker¬ 
toa,  mitä  hän  tällä  automaattikirjoituksella  oikein  tarkoittaa, 
sillä  sana  lienee  tuttu  vain  rajailmiöihin  perehtyneille. 

Kirja  on  tavanomaista  New  Age  -saarnaa,  tällä  kertaa  esi¬ 
tettynä  humanoideilta  saatuna  viestinä.  Omituista  kyllä,  esitys¬ 
tapa  ei  kyllä  mitenkään  viittaa  ulkopuoliseen  lähteeseen.  Run¬ 
sas  monikon  ensimmäisen  persoonan  käyttö,  viittaukset  naisen 
heikkoon  asemaan  ja  lääketieteellisiin  ongelmiin  antavat  vah¬ 
vasti  sen  kuvan,  että  teksti  on  peräisin  Luukanen-Kilden  omien 
korvien  välistä. 

Sivuhuomautuksena  mainittakoon,  että  minua  on  aina  in¬ 
hottanut  sana  humanoidi.  Jos  nämä  olennot  ovat  meitä  edis- 
tyneempiä,  tuntuu  halventavalta  kutsua  heitä  ihmisenkaltaiseksi. 
Mutta  loihan  ihminen  Jumalankin  omaksi  kuvakseen. 

Teksti  on  kovin  ympäripyöreää,  ja  siitä  on  vaikea  löytää 
mitään  täsmällistä  tietoa.  Ne  harvat  lauseet,  joissa  kirjoittaja 
viittaa  luonnontieteellisiin  tosiasioihin,  osoittavat  varsin  puut¬ 
teellista  tietämystä.  Meitä  huomattavasti  edellä  olevilta  olen¬ 
noilta  olisi  odottanut  parempaa. 

Kirjan  alussa  on  lyhyt  esipuhe  ja  saatekirjoitus,  joissa  sen 
sijaan  esitetään  koko  joukko  tarkistettavissa  olevia  rohkeita 
väitteitä.  Niiden  alkuperä  jää  useimmiten  hämärän  peittoon, 
sillä  lähdeviitteet  puuttuvat  täysin.  Tällainen  teksti  herättää 
aina  epäilyksen,  että  kirjoittaja  esittää  toisen  käden  tietoja  ja 
huhuja,  joita  hän  ei  ole  vaivautunut  tarkistamaan.  Lukija  tuskin 
vaivautuu  jäljittämään  tietojen  alkuperää.  Tässä  asiassa  skep- 
tikkoyhdistysten  verkosto  on  korvaamaton  apu,  sillä  sen  kautta 
on  helppo  tavoittaa  eri  alojen  asiantuntijoita  myös  ulkomailta. 

Esipuheessa  mainitaan,  että  Edinburghin  yliopiston  para¬ 
psykologian  professori  on  vieraillut  Suomessa  esitelmöimässä 
alan  tutkimuksista.  Tilanteen  ironia  ei  paljastu  lukijalle,  sillä 
kirjoittaja  ei  kerro,  että  kyseinen  professori  oli  Robert  Mor¬ 
ris,  joka  tuli  Suomeen  nimenomaan  Skepsiksen  kutsumana. 

Saatekirjoituksen  alussa  mainitaan  TREAT-konferenssit,  jot¬ 
ka  käsittelivät  epätavallisten  vammojen  tutkimusta  ja  hoitoa. 
Tieteellisiksi  konferensseiksi  tilaisuudet  vaikuttavat  hieman  omi¬ 
tuisilta,  koska  ne  pidettiin  suljettujen  ovien  takana.  Mutta  kir¬ 
joittaja  unohtaakin  mainita,  että  TREAT-konferenssit  ovat  ufo- 
uskovaisen  Rima  Laibovvin  järjestämiä  kutsutilaisuuksia.  Kir¬ 
joittajan  mukaan  mukana  oli  "hallituksen  korkeita  virkamiehiä, 
armeijan  ilmavoimien  ja  laivaston...  ufoasiantuntijoita".  Taas¬ 
kaan  nimiä  ei  mainita,  joten  on  vaikea  tietää,  ketä  kirjoittaja 
tarkoittaa.  Ilmavoimissa  ja  laivastossa  ei  tiettävästi  ole  eri¬ 
tyisiä  ufoasiantuntijoita,  joten  mistä  sellaisia  voisi  kokoukseen 
ilmestyä? 

Esipuheessa  Luukanen-Kilde  sanoo:  "Olen  myös  osallistunut 
alan  kansainvälisiin,  huipputiedemiesten  järjestämiin  kokouk¬ 
siin,  joiden  tiedot  pidetään  luottamuksellisina."  Näillä  hän  var¬ 
maankin  tarkoittaa  juuri  TREAT-kokouksia.  Ufouskovaisten 
suljettuja  kokouksia  voi  tuskin  pitää  huipputieteellisinä. 

Kirjoittajan  mukaan  CIA:n  ensimmäinen  päällikkö  Roscoe 
H.  Hillenkoetter  on  vuonna  1960  sanonut: 

Tuntemattomat  lentävät  esineet  operoivat  älykkään 
kontrollin  alaisina.  On  elintärkeätä,  että  saamme  tietää, 
mistä  ufot  tulevat  ja  mikä  on  niiden  tarkoitus. 

On  muistettava,  että  Yhdysvaltain  ufokuume  alkoi  kylmän 
sodan  aikakaudella,  ja  kaikkiin  tunnistamattomiin  kohteisiin 

suhtauduttiin  epäluulolla,  sillä  nehän  saattoivat  olla  vihollisval- 
lan  uusia  aseita.  Siksi  oli  luonnollista,  että  ilmavoimat  tutki 
asiaa,  muttei  juuri  halunnut  sille  julkisuutta.  NICAP  (Na¬ 
tional  Investigations  Committee  on  Aerial  Phenomena),  jonka 
jäsen  Hillenkoetter  oli,  syytti  ilmavoimia  salailusta,  ja  vaati 
tietojen  julkistamista.  Asiaa  on  selostettu  The  New  York 
Timesin  28.2.1960  ilmestyneessä  artikkelissa,  jossa  Hillenkoet¬ 
ter  ei  kuitenkaan  ota  mitään  kantaa  siihen,  mitä  ufot  todelli¬ 
suudessa  ovat. 

Kymmenen  vuotta  myöhemmin,  14.12.1970  Wolfgang  Nageli- 
lle  lähettämässään  kirjeessä  Hillenkoetter  sanoo: 

Vastaan  kysymyksiinne  joulukuun  8  päivätyssä  kir¬ 
jeessänne,  etten  ole  koskaan  sanonut,  että  tuntemat¬ 
tomat  esineet  toimisivat  älykkään  kontrollin  alaisina. 
Sanoin,  että  ufoja  pitäisi  tutkia  yrittääksemme  saada 
selville,  onko  niitä  olemassa,  ja  jos,  niin  mistä  ne  tule¬ 
vat. 

Sikäli  kuin  minä  tiedän,  ufojen  alkuperä  ei  ole  maa¬ 
pallon  ulkopuolella  seuraavista  syistä: 

(a)  Ainakaan  25  vuoteen  ei  ole  ollut  yhtään  täysin 
vahvistettu  havaintoa  sellaisesta  aluksesta  —  ei  mitään 
sellaista,  kuin  esimerkiksi  useiden  ihmisten  kiitoradalla 
tai  ilmassa  näkemä  747. 

(b)  Puutteena  on  myös,  etteivät  ufot  25  vuoden 
aikana  ole  suorittaneet  yhtään  selvää  ystäväl I is-  tai  vi¬ 
hamielistä  tekoa.  Varmaasti,  jos  ufoja  olisi  olemassa,  ne 
olisivat  tuona  aikana  olleet  yhteydessä  johonkin  maapal¬ 
lon  osaan,  joko  ystävällisissä  tai  vihamielisissä  aikeissa. 
Sellaisten  tapahtumien  puute  saa  minut  uskomaan,  että 
maapallon  ulkopuoliset  ufot  eivät  ole  vielä  vierailleet 
täällä. 

Kymmenen  vuoden  tuloksettoman  tutkimuksen  jälkeen  H i I - 
lenkoetterin  mielipide  oli  siis  muuttunut  jyrkän  kielteiseksi. 

-  -  YK: n  yleiskokouksen  päätös  sekä  syksyn  1978  eri 
maiden  hallitusten  vastaukset  YK:n  antamaan  tutki  - 
muskehotukseen  osoittavat,  että  alan  tutkimusta  pi¬ 
detään  tärkeänä  turvallisuuden,  teknologisen  kehityksen 
ja  hyvinvoinnin  kannalta. 

Ufoihin  ja  noitiin  uskonut  Sir  Erik  Gairy  pyysi  noihin 
aikoihin  todellakin  YK:ta  järjestämään  ufokokouksen.  Tu¬ 
loksena  oli  pienimuotoinen  tilaisuus,  jossa  muutamat  ufologit 
puhuivat  ja  pyysivät  YK:ta  järjestämään  kansainvälisen  ufo- 
tutkimuksen.  Yleiskokous  hylkäsi  ajatuksen. 

YK:n  taannoinen  pääsihteeri  Kurt  VValdheim  sai  asial¬ 
liset  tiedot  muun  muassa  kuussa  käyneeltä  astronautti 
Gordon  Cooperilta,  ennen  kuin  YK:n  yleiskokous  päätti, 
että  asioita  on  syytä  tutkia  entistä  perusteellisemmin. 

VValdheim  on  ollut  poissa  kuvioista  jo  sen  verran  kauan,  että 
jotain  raportteja  olisi  jo  ehtinyt  ilmestyä,  jos  YK  on  tosissaan 
päättänyt  ruveta  tukemaan  tällaista  tutkimusta.  Missä  ne  ovat? 

Esimerkiksi  USA:ssa  lentäjät  saavat  runsaat  sakot  tai 
menettävät  virkansa,  jos  he  kertovat  julkisesti  ufo¬ 
havainnoista.  Kuuluisassa  JANAP  146  -ohjeessa  (Joint 
Army  Navy  Air  Publication)  vuodelta  1952  todetaan 
rangaistavaksi  rikokseksi  koko  USA:n  armeijan  jäsenis¬ 
tölle  minkäänlaisen  ufoihin  liittyvät  informaation  pal¬ 
jastaminen. 

JANAP-146:n  kyseinen  kohta  löytyy  esimerkiksi  Condonin 
raportista.  Siinä  luetellaan  koko  joukko  kohteita,  joista  saadut 
havainnot  on  raportoitava.  Näitä  ovat  vihamieliset  tai  tunnista¬ 
mattomat  lentokoneet,  ohjukset,  tunnistamattomat  lentävät 
esineet,  vihamieliset  tai  tunnistamattomat  sukellusveneet,  vi¬ 
hamieliset  tai  tunnistamattomat  sotilasajoneuvoryhmät.  Sään¬ 
nön  tarkoituksena  on,  että  kaikki  kohteet,  joita  ei  pystytä 
selvästi  tunnistamaan  ystävällismielisiksi,  on  raportoitava.  Ufot 
ovat  siis  vain  yksi  pieni  osa.  Ne  ovat  mukana  siksi,  että  ne  saat¬ 
tavat  olla  vihollisen  uusia  aseita.  Taaskin  on  muistettava,  että 
elettiin  kylmän  sodan  aikaa,  ja  kaikkea  tunnistamatonta  pidet¬ 
tiin  potentiaalisena  turvallisuusriskinä. 

JANAP-146:n  tietojen  luvatonta  julkaisemista  koskeva  kielto 
koskee  kaikkea  muutakin  kuin  ufoja  ja  on  normaali  sotilas- 
toimintaan  liittyvä  määräys.  Lentäjä,  joka  havaitsee  vihollisen 
lentokoneiden  lähestyvän,  ei  saa  mennä  kertomaan  siitä  en¬ 
simmäiseksi  lehdistölle. 

Saatteen  lopussa  kerrotaan  Etelä-Afrikan  ufotapauksesta 
toukokuussa  1989.  Tästä  on  toistaiseksi  hyvin  vähän  tietoja, 
mutta  palaamme  asiaan,  jos  jotain  löytyy. 

Saatteen  viimeiset  sanat  ovat:  "Absoluuttista  totuutta,  joka 
ei  ole  riippuvainen  havainnoitsijastaan,  ei  ole  olemassakaan!" 
Tämä  on  tyypillistä  New  Agea,  kaikki  käy!  Jos  siis  jonkun 
mielestä  1+1  =3,  niin  kai  hän  siinä  sitten  on  oikeassa. 

Varsinainen  teksti  on  sitten  sitä  tavanomaista  pitkäpiimäistä 
humanoidien  jaarittelua,  jossa  ei  paljasteta  yhtään  ainoaa  asiaa, 
jota  emme  jo  tietäisi.  Minkähän  takia  he  pihtaavat  kaikkea 
muuta  tietoa  paitsi  sitä,  jota  Shirley  MacLaine  opettaa?  Jos 
he  kerran  ovat  meitä  niin  paljon  edellä,  heidän  olisi  tavattoman 
helppo  saada  kaikki  kiistattoman  vakuuttuneiksi  olemassaolos¬ 
taan.  Antakaa  nyt  edes  yksi  pieni  uusi  tiedonjyvänen,  ja  lupaan 
muuttua  ulkoavaruuden  olentojen  innokkaaksi  ihailijaksi. 

Kirjan  päävaikutelmaksi  jäänee  jonkinlainen  epämääräinen 
harmonian  ja  kosmisen  rakkauden  sanoma.  Onko  tässä  New 
Agen  harmoniassa  ja  kosmisessa  rakkaudessa  sitten  jotain  vää¬ 
rää?  Eipä  kai,  mutta  on  muistettava,  että  New  Age  -ajattelussa 
on  myös  pimeä  puolensa.  Seuraavat  Luukanen-Kilden  (tai  hänen 
humanoidiensa)  lauseet  ovat  myös  tyypillistä  New  Agea: 

Ei  ole  syyllistä  eikä  syytöntä.  On  vain  vuorovaikutus, 
syineen  ja  seurauksineen.  Jokainen  "uhri"  on  sielunsa 
tasolla  antanut  oman  suostumuksensa  itselleen  tapah¬ 
tuviin  vastoinkäymisiin,  jopa  hengen  menetykseen!--- 

Kaikella  on  tarkoituksensa.  Kukaan  ei  ole  viaton  uhri. 
Kukaan  ei  ole  tapahtumien  pyörteessä  ilman  omaa  tah- 
toaanjasuostumustaan.  --- 

Koska  tiede  ja  uskonto  eivät  ole  pystyneet  antamaan 
vastauksia  kaikkiin  kysymyksiimme,  käännymme  vähi¬ 
tellen  sinne,  mistä  vastaukset  löytyvät:  omaan  it¬ 
seemme!  --- 

Kaikki  on  sallittua. 

Vaikka  en  ole  erityisen  väkivaltainen  luonne,  tiedän  muu¬ 
tamia  epämiellyttäviä  tyyppejä,  jotka  mielelläni  eliminoisin 

pysyvästi.  Ja  miksi  ei?  Hellän  ovat  jo  "sielunsa  tasolla"  suostu¬ 
neet  siihen.  Jos  se  minusta  tuntuu  oikealta,  se  ei  voi  olla  väärin. 

Kaikesta  hymistelystään  huolimatta  New  Age  on  suunnat¬ 
toman  itsekeskeistä.  Vain  minä  olen  olemassa.  Koko  maailma 
on  sellainen,  miksi  minä  sen  kuvittelen.  Saan  tehdä,  kaikkea 
mikä  minusta  tuntuu  hyvältä.  Kaikki  tähän  saakka  ihmiskun¬ 
nan  hankkima  tieto  voidaan  heittää  menemään,  jos  se  sat¬ 
tuu  olemaan  ristiriidassa  minun  oman  pienen  maailmankuvani 
kanssa  tai  jos  minä  satun  olemaan  liian  tyhmä  sitä  ymmär¬ 
tämään. 

Rakkauden  ja  ykseyden  sanoma  on  loogisesti  ristiriidassa 
tämän  egoismin  kanssa.  Mutta  koska  New  Age  -opin  premissi 
on,  että  kaikki  kelpaa,  niin  väliäkös  tuolla. 

Lyhyesti  sanottuna:  kokonaisvaikutelma  kirjasta  on,  että 
sen  kustantaja  WSOY  tavoittelee  vakavasti  jo  toista  Huuhaa- 
palkintoa. 

Lopuksi  haluaisin  esittää  kiitokset  Philip  Klassille,  joka 
ystävällisesti  toimitti  käyttööni  asiaa  koskevaa  materiaalia. 

Keskustelua 


Syytettyjen  penkillä 


Matti  Virtanen 


CSICOPin  puheenjohtaja  Paul  Kurtz  kirjoitti  syksyllä  Skep- 
tikoiden  jäsenlehteen  Skeptical  Briefsiin  pitkän  artikkelin  syytet¬ 
tynä  olemisesta  ja  ilmaisunvapauden  kahlitsemisesta  Amerikassa. 
Kirjoituksen  pontimena  oli  erityisesti  James  Randin  ja  Liri  Gel- 
lerin  välinen  kiista,  jonka  molempien  osapuolten  avoimet  kir¬ 
jeet  ohessa. 

Kurtz  kertoo  olevansa  samaa  mieltä  Yhdysvaltain  vara¬ 
presidentin  Dan  Quaylen  kanssa  siitä,  että  maassa  vuosittain 
vireille  pantavista  18  miljoonasta  oikeusjutusta  suuri  osa  aiheut¬ 
taa  Yhdysvaltain  taloudelle  aivan  turhia  kustannuksia  ja  viivy¬ 
tyksiä.  "Tarvitseeko  Amerikka  todella  70  prosenttia  maailman 
lakimiehistä?"  Quayle  oli  kysynyt  USA:n  lakimiesyhdistykselle 
pitämässään  puheessa. 

CSICOP  on  Kurtzin  mukaan  Randin  ohella  vastaajana 
kahdessa  jutussa.  Toisen  pani  alulle  1989  Eldon  Byrd  -niminen 
"paranormaali  tutkija",  ja  hän  vaatii  38  miljoonan  dollarin  kor¬ 
vauksia.  Toisen  on  pannut  alulle  Liri  Geller  1991,  ja  hän  vaatii 
1 5 :ttä  miljoonaa  dollaria. 

Kurtzin  mukaan  CSICOPilta  on  jatkuvasti  kyselty  heidän 
asennettaan  näihin  oikeusjuttuihin,  mutta  he  ovat  lakimiesten- 
sä  kehotuksesta  joutuneet  pidättymään  julkisista  kommenteista. 
Tilanteeseen  turhautuneena  CSICOPin  johto  laati  viime  kesänä 
huolellisen  vastauskirjelmän,  mutta  lakimiesten  kehotuksesta 
sekin  jätettiin  julkaisematta.  Tilanne  on  mennyt  sellaiseksi,  että 
jotkut  skeptikot  ovat  syyttäneet  CSICOPia  Randin  hylkäämi¬ 
sestä.  Randihan  erosi  järjestöstä  pelastaakseen  CSICOPin  vas¬ 
taavilta  syytteiltä  jatkossa. 

Kurtz  kirjoittaa,  että  CSICOP  ei  ole  missään  tapauksessa 
hylännyt  Randia,  eikä  suhtaudu  välinpitämättömästi  yrityksiin 
vaientaa  CSICOPin  ja  sen  kannattajien  ääntä  oikeusjutuilla. 
Hänen  mukaansa  tilanne  on  kuitenkin  mutkikas,  koska  juridiset 
seikat  estävät  asian  avoimen  käsittelyn  myös  tässä  yhteydessä. 

CSICOPilla  on  Kurtzin  mukaan  osittainen  kunnianloukkaus- 
vakuutus.  Se  suojaa  järjestöä  ja  järjestön  nimissä  esiintyviä 
toimihenkilöitä  siltä  varalta,  että  heitä  vastaan  nostettaisiin 
syyte  jostakin  julkisesta  lausunosta.  Vakutuus  edellyttää,  että 
vakuutusyhtiö  määrää  CSICOPille  asianajajat,  joiden  neuvoja 
on  tietysti  noudatettava. 

Eldon  Byrdin  tapauksessa  vakuutusyhtiö  (Kemper  Insurance 
Company)  kieltäytyi  maksamasta  Randin  kuluja,  koska  tämä  ei 
ollut  toiminut  CSICOPin  edustajana  eikä  ollut  saanut  erityistä 
valtuutusta  syytteen  aiheuttaneiden  lausuntojen  antamiseen. 
Kurtzin  mukaan  Randi  todella  toimi  omillaan:  hän  oli  esittänyt 
Byrdiä  loukanneet  sanansa  Tvvilight  Zone  -lehden  haastattelussa 
ja  New  Yorkin  alueen  skeptikkoyhdistyksen  esitelmätilaisuuden 
keskusteluosuudessa.  Kurtzin  mukaan  CSICOP  ei  voi  olla  vastu¬ 
ussa  kaikkien  liitännäisjärjestöjensä  tilaisuuksissa  esitettävistä 
mielipiteistä. 

CSICOP  ehti  vaihtaa  välillä  vakuutusyhtiötä,  ja  uusi  yhtiö 
kieltäytyi  maksamasta  Gellerin  kanteesta  aiheutuvia  kuluja. 
Gellerhän  haastoi  oikeuteen  Randin  ja  International  Herald  Tri- 
bune  -lehden  lisäksi  myös  CSICOPin,  jota  ei  edes  mainittu 
huhtikuussa  ilmestyneessä  Randin  haastattelussa.  Vakuutus¬ 
yhtiön  mukaan  se  ei  ottanut  kantaakseen  niin  avointa  vas¬ 
tuuta,  että  kenen  tahansa  missä  tahansa  aiheuttamien  kun- 
nianloukkausjuttujen  kulut  voitaisiin  korvata.  Tähän  men¬ 
nessä  (alkusyksy  1991)  Gellerin  juttu  on  tullut  maksamaan  CSI¬ 
COPille  jo  kymmeniä  tuhansia  dollareita. 

Kurtz  esittää  retorisen  kysymyksen:  Pitääkö  CSICOPin  olla 
vastuussa  kaikista  ja  jokaisesta  väitteestä,  jotka  James  Randi 
on  joskus  esittänyt?  CSICOPin  johtokunta  on  hänen  mukaansa 
päättänyt,  että  ei  pidä.  Jos  kaikesta  pitäisi  vastata,  järjestö 
joutuisi  pian  lopettamaan  varsinaisen  toimintansa  ja  keskit¬ 
tymään  oikeudenkäynteihin.  Kurtz  korostaa,  että  kaikki  70 
paikallista  ja  valtakunnallista  skeptikkoyhdistystä  eri  puolilla 

maailmaa  ovat  itsenäisiä  oikeushenkilöitä,  joiden  on  itse  vas¬ 
tattava  tekemisistään.  "Olemme  tehneet  hyvin  selväksi  julkai¬ 
suissamme,  lausunnoissamme  ja  tiedotteissamme,  että  mikään 
näistä  ryhmistä  eikä  kukaan  niiden  jäsenistä  ei  saa  esiintyä  CSI- 
COPin  edustajana  ilman  erityistä  valtuutusta",  Kurtz  kirjoit¬ 
taa. 

Gellerin  ja  Byrdin  tapauksiin  liittyy  CSICOPin  kannalta  yksi 
suuri  ongelma,  josta  ei  ole  liiemmälti  kirjoitettu  julkisuudessa, 
vaikka  se  on  todettu  oikeudessa.  Randin  asianajajat  väittävät 
tiukasti,  että  Randi  on  koko  ajan  toiminut  CSICOPin  edusta¬ 
jana,  ja  että  hänellä  oli  CSICOPin  johtokunnan  antama  val¬ 
tuutus  sanoa  kiistan  synnyttäneet  asiat  Byrdistä  ja  Gelleristä. 
Kurtzin  mukaan  Randin  asianajajat  ovat  väärässä.  CSICOPin 
vakuutusyhtiön  lakimiehet  ovat  koettaneet  saada  heitä  luopu¬ 
maan  näistä  väitteistä,  mutta  eivät  ole  onnistuneet.  Kurtz 
pelkää  ennakkotapausta:  jos  oikeus  toteaa  Randin  toimineen 
CSICOPin  edustajana,  se  voisi  avata  portit  uusien  oikeusjuttu¬ 
jen  vyörylle. 

Kurtz  muistuttaa  kahdesta  aikaisemmasta  oikeudenkäynnis¬ 
tä,  joissa  skeptikkoyhdistyksiä  ja  CSICOPia  on  syytetty  osal¬ 
lisuudesta  kunnianloukkaukseen.  Vuonna  1986  Northvvest  Skep- 
tics  -yhdistyksen  puheenjohtaja  John  Merrill  hävisi  "psyykikko" 
Noreen  Reinerin  nostaman  jutun,  joka  on  nyt  vetoomustuomio¬ 
istuimen  käsittelyssä.  Hän  vastasi  sanoistaan  yksin.  Toinen 
samantapainen  oikeusjuttu  käytiin  Havaijilla  samana  vuonna: 
Ghareth  Pendragon  -niminen  selvänäkijä  haastoi  tuolloin  oikeu¬ 
teen  useita  Havaijin  skeptikkoyhdistyksen  jäseniä  sekä  CSI¬ 
COPin.  Hän  hävisi  jutun,  ja  vakuutusyhtiö  auttoi  CSICOPia 
selviytymään  kuluistaan. 

Pendragonin  jutun  tuomari  antoi  perusteluissaan  Kurtzin 
mielestä  merkittävän  lausunnon:  "Tuomioistuin  epäilee  vah¬ 
vasti,  että  Pendragon  ajoi  asiaa  oikeudessa  estääkseen  kanta¬ 
jia  harjoittamasta  vapauksiaan  sen  sijaan  että  hän  olisi  ajanut 
oikeutta  itselleen." 

Kurtz  kertoo,  että  hänen  johtamansa  kustannusyhtiö  Prome- 
theus  Books  on  myös  joutunut  viime  vuosina  oikeuteen  monta 
kertaa.  Parhaillaan  on  kesken  kaksi  juttua,  joiden  yksityiskoh¬ 
dista  hän  ei  voi  kertoa  julkisesti.  Aiemmissa  jutuissa  kantajina 

on  ollut  mm.  Shirley  MacLaine,  josta  Prometheus  julkaisi  muu¬ 
tama  vuosi  sitten  kriittisen  kirjan. 

Kurtz  kehaisee,  että  häntä  itseään  vastaan  ei  ole  koskaan 
nostettu  henkilökohtaista  kunnianloukkaussyytettä,  vaikka  hän 
on  kirjoittanut  satoja  artikkeleita,  kirjoja  ja  esitelmiä.  "Vaikka 
me  olemme  rohkaisseet  paranormaalien  väitteiden  kritiikkiä,  me 
olemme  vaatineet  että  sen  täytyy  olla  vastuuntuntoista,  reilua 
ja  objektiivista,  ja  että  henkilöön  kohdistuvista  ad  hominem  - 
argumenteista  on  pidättäydyttävä."  Kurtz  ei  ole  myöskään  itse 
koskaan  uhannut  ketään  oikeudella,  vaikka  häntä  on  provosoitu. 
"Siitä  huolimatta  olemme  valmiit  puolustautumaan  loppuun 
asti,  jos  CSICOPin  periaatteet  ovat  kysymyksessä”,  Kurtz  kir¬ 
joittaa. 

Yhdysvaltalainen  oikeuskäytäntö  poikkeaa  suomalaisesta  mo¬ 
nella  tavoin.  Juttujen  etenemistä  tuomioistuimissa  ei  usein  voi 
ennakoida,  koska  niiden  käsittely  riippuu  paljon  asianajajien  ak¬ 
tiivisuudesta.  Joku  juttu  voi  maata  vuosikausia,  jos  osapuolet 
eivät  saa  kootuksi  rahaa  asianajajiensa  palkkioihin. 

Skeptikon  toimitus  seuraa  tilannetta.  Jos  ja  kun  Gellerin  ja 
Randin  juttu  joskus  päättyy,  pyrimme  julkaisemaan  asiasta  pe¬ 
rusteellisen  selvityksen. 


Uri  Gellerin  avoin  kirje  kaikille  skeptikkoyhdistyksille: 

(Saapunut  Skepsis-yhdistykselle  kesäkuussa  1991) 


1970-luvun  alusta  asti  James  Randi  on  yrittänyt  tyrmätä  minut. 
Päätin  olla  välittämättä  hänen  hyökkäyksistään,  jotka  kohdis¬ 
tuivat  enimmäkseen  minun  kykyjäni  vastaan.  Viime  vuosina 
hänen  lausuntonsa  minusta  ovat  kuitenkin  olleet  pöyristyttäviä, 
herjaavia  ja  solvaavia  valheita,  jotka  ovat  loukannet  minua  ja 
perhettäni  sekä  aiheuttaneet  minulle  arvaamatonta  vahinkoa. 
Osan  väitteistään  hän  on  esittänyt  julkisesti  ja  painettuna. 

Eräässä  lehtihaastattelussa  hän  syytti  minua  kiristyksestä 
(joka  on  rikos),  mitä  en  ole  tehnyt.  Sen  myös  kiistin  valaeh- 
toisessa  lausunnossa,  jonka  Randin  lakimiehet  ottivat  vastaan 

New  Yorkissa.  Uskoakseni  lausunto  on  nähtävissä  tarkistusta 
varten. 

Toisessa  haastattelussa  hän  kutsui  minua  psykopaatiksi  ja 
sosiaaliseksi  sairaudeksi,  mitkä  ovat  paikkaansa  pitämättömiä 
väitteitä.  Hän  myös  syytti  minua  vastuulliseksi  erään  amerik¬ 
kalaisen  tiedemiehen  itsemurhaan,  selostaen  kuinka  tämä  istui 
pöytänsä  ääressä,  otti  revolverin  ja  ampui  itseään  päähän. 

Totuus  on,  että  kyseinen  tiedemies  ei  tehnyt  itsemurhaa  eikä 
kuollun  minun  vuokseni.  Olen  hankkinut  hänen  kuolintodis¬ 
tuksensa,  josta  käy  selvästi  ilmi,  että  hän  kuoli  diabeteksen  ja 
sydämen  vajaatoiminnan  aiheuttamiin  komplikaatioihin. 

Minun  syyttämiseni  vastuulliseksi  jonkun  toisen  ihmisen 
kuolemasta  on  kaikkein  törkein  ja  vastuuttomin  valhe.  Sen 
väitteen  aiheuttama  henkinen  ja  tunteellinen  ahdinko  on  liian 
suuri  sanoiksi  puettavaksi,  puhumattakaan  maineeni  pilaami¬ 
sesta. 

Randi  on  myös  herjannut  ja  solvannut  ystävääni  Eldon 
Byrdiä,  joka  on  myös  haastanut  hänet  oikeuteen.  Byrdin 
jättämän  kanteen  mukaan  Randi  on  sanonut:  "Eldon  Byrd 
oli  mukana  Uri  Gellerin  kanssa  aloittamassa  kiristyskampan- 
jaa  minua  vastaan,  syyttäen  minua  lasten  ahdistelijaksi.  Byrd 
on  nyt  itse  vankilassa  Washington  D.C.:ssä  lasten  ahdistelusta 
tuomittuna,  ja  tulee  olemaan  siellä  seuraavat  kuusi  vuotta." 
Kanteen  mukaan  Randi  sanoi  myös  eräässä  julkisessa  kokouk¬ 
sessa,  että  "Washingtonin  poliisi  etsi  kymmenen  vuotta  Eldon 
Byrdiä,  joka  tunnettiin  ostoskeskusten  ahdistelijana".  Kan¬ 
teesta  käy  ilmi  myös,  että  Randi  olisi  väittänyt  Eldon  Byrdin 
"käyttäneen  vaimonsa  lapsia  muiden  pienten  lasten  houkut¬ 
telemiseen  autoonsa,  jossa  hän  sitten  ahdisteli  näitä  ennen  kuin 
päästi  vapaaksi". 

Eldon  Byrd  ei  ole  lasten  ahdistelija,  sikäli  kun  tiedän.  Häntä 
ei  ole  koskaan  tuomittu  siitä  eikä  vangittu  sellaisesta  rikoksesta. 
Julkinen  kanne  on  jätetty  liittovantlion  tuomioistuimeen  Mary¬ 
landissa.  Jutun  käsittely  on  kesken. 

Tämä  jatkuvien  valheiden  sarja  on  erittäin  vahingollinen 
ja  äärimmäisen  herjaava,  ja  voidaan  ilmeisesti  pysäyttää  vain 
oikeusteitse. 

Avoimessa  kirjeessään  Randi  sanoo,  että  minä  olen  aikonut 
haastaa  hänet  oikeuteen  "jokaisessa  osavaltiossa  ja  jokaisessa 

maassa".  Todellisuudessa  olen  sanonut,  että  tulen  haastamaan 
hänet  oikeuteen  jokaisessa  maassa,  jossa  minun  lailliset  oikeuteni 
antavat  minulle  mahdollisuuden  estää  häntä  levittämästä  val¬ 
heita  minusta. 

Tällä  hetkellä  käynnissä  on  kaksi  minun  alulle  panemaani 
oikeusjuttua  Randia  vastaan,  ei  neljä  kuten  Randi  väittää. 
Kaksi  juttua,  jotka  hän  väittää  voittaneensa  on  itse  asiassa 
jätetty  käsittelemättä  teknisten  syiden  vuoksi. 

Yhdessä  tapauksessa  en  ehtinyt  kannella  ennen  vanhentu- 
missäännöksen  mukaista  aikarajaa,  ja  toisessa,  joka  koski  japani¬ 
laisessa  lehdessä  ollutta  herjausta,  raukesi  koska  lehdellä  ei  ollut 
levikkiä  USA:ssa.  Sen  jälkeen  jätin  saman  kanteen  Japanissa. 
Tähän  mennessä  Randi  ei  ole  puolustanut  itseään,  ja  sen  jutun 
käsittely  on  kesken. 

Toinen  vireillä  oleva  kanne  jätettiin,  koska  Randi  taas  ker¬ 
ran  solvasi  minua,  vain  muutamia  viikkoja  sitten  International 
Herald  Tribune  -sanomalehdessä. 

Avoimessa  kirjeessään  Randi  välttää  käsittelemästä  todel¬ 
lisia  syitä,  joiden  vuoksi  nämä  kanteet  on  nostettu.  Jos  hän  on 
pulassa,  hänen  on  syytettävä  vain  itseään.  Minun  nostamani 
kanteet  ovat  kaikkea  muuta  kuin  joutavaa  kiusantekoa,  kuten 
hän  sanoo  avoimessa  kirjeessään.  Jos  nämä  oikeusjutut  olisivat 
joutavia,  niiden  kiistäminen  ei  varmaankaan  olisi  tullut  mak¬ 
samaan  155  000  dollaria  asianajajien  palkkioina. 

On  vaikea  uskoa,  ettei  Randi I la  ole  enempää  rahaa  puolus¬ 
tukseensa.  MacArthurin  säätiöltä  saamiensa  275  000  dollarin 
lisäksi  olen  hiljattain  lukenut  eräästä  lehdistötiedotteesta,  että 
hänen  kirjansa  menevät,  hyvin  kaupaksi,  ja  yhdestä  on  menossa 
jo  kymmenes  painos.  Olen  myös  kuullut,  että  hän  on  kirjoitta¬ 
massa  taas  uutta  kirjaa,  ja  saanut  valmiiksi  kuusiosaisen  tele¬ 
visiosarjan. 

Ihmettelen  myös,  onko  hän  käyttänyt  väittämänsä  155  000 
dollarin  asianajopalkkiot  vain  minua  vastaan  käymissään  ju¬ 
tuissa.  Vai  onko  siihen  laskettu  mukaan  ne  kulut,  joita  hän 
on  käyttänyt  puolustukseensa  Marylandissa,  oikeusjutussa  jolla 
ei  ole  mitään  tekemistä  minun  kanssani. 

Randi  sanoo,  että  hänellä  on  perustuslain  antama  oikeus 
sanoa  mitä  hän  tietää  todeksi.  Minun  henkilöstäni  hän  ei  ole 

sanonut  totuutta.  Tiedän,  että  useimmat  teistä  ovat  skep¬ 
tikkoja,  ettekä  ehkä  ole  kovin  kiinnostuneita  minun  näkökul¬ 
mastani.  Mutta  tässä  ei  ole  kyse  vain  väittelystä  skeptikon  ja 
psyykikon  välillä.  Kysymyksessä  ovat  korkeammat  periaatteet. 

Arvostan  sitä,  että  olette  nähneet  vaivan  lukea  kirjeeni. 
Olen  kirjoittanut  sen  kertoakseni  teille  todelliset  tunteeni  ja  sen, 
miten  loukkaantunut  minä  todella  olen. 

Kiittäen,  vilpittömästi  teidän 

Uh  Geller 


Avoin  kirje  James  Randilta 

(päivätty  11.5.1991) 


Uri  Geller  on  ilmoittanut,  että  hän  aikoo  haastaa  minut  oikeu¬ 
teen  "jokaisessa  osavaltiossa  ja  jokaisessa  maassa".  Hänellä 
on  parhaillaan  neljä  oikeusjuttua  minua  vastaan.  Kaksi  niis¬ 
tä  olen  voittanut  (ja  joutunut  maksamaan  155  000  dollaria 
oikeuskuluja).  Yhden  haasteen  hän  on  luvannut  jättää  minua 
vastaan  Japanissa,  ja  yksi  on  juuri  jätetty  Kaliforniassa.  Vi¬ 
imeksimainittu  koskee  kahta  lausetta,  jotka  sanoin  hänestä  In¬ 
ternational  Herald  Tribune  -lehden  toimittajalle:  1)  Geller 
on  huiputtanut  joitakin  tiedemiehiä,  2)  Hänen  temppunsa 
ovat  samankaltaisia  kuin  ne,  joita  painettiin  muropakettien 
takakansin  siioin  kun  minä  olin  lapsi. 

Tämä  on  selvästi  joutavanpäiväinen  oikeusjuttu,  ja  näyttää 
sitä  että  Geller  käyttää  oikeusprosesseja  murtaakseen  minut 
taloudellisesti  ja  estääkseen  minua  sanomasta  sitä  minkä  tiedän 
totuudeksi.  Minulla  on  perustuslain  suoma  oikeus  puhua  totta, 
enkä  aio  antaa  sitä  oikeutta  pois. 

Olen  eronnut  Yhdysvaltain  skeptikkojärjestöstä  CSICOPista 
(Committee  for  Scientific  Investigation  of  Claims  of  the  Para- 
normal),  koska  järjestö  on  mainittu  toisena  vastaajana  minua 
vastaan  nostetuissa  kanteissa,  enkä  halua  CSICOPin  joutuvan 

enää  vedetyksi  mukaan  oikeusjuttuihin  jos  ja  kun  taas  joskus 
mainitsen  Gellerin  nimen. 

Tämä  päätös  on  ollut  minulle  hyvin  vaikea. 

Jos  nämä  oikeustoimet  jatkuvat,  minun  on  vaiettava,  koska 
en  pysty  maksamaan  enempää  oikeuskuluja.  CSICOP  on  jo 
hiljennetty,  ja  minä  olen  seuraava,  ilmeisesti. 

Minulla  ei  juuri  nyt  ole  rahaa  puolustukseni  jatkamiseen. 
On  ehdotettu,  että  perustettaisiin  rahasto,  jonka  turvin  voisin 
jatkaa  puolustautumistani  Gellerin  rasittavia  syytteitä  vastaan. 
Toivottavasti  se  onnistuu. 

Olen  pulassa,  ystävät.  Tarvitsen  apua. 

James  Randi 


Miettinen  kommentoi  saamaansa  julkisuutta 

Henkilöni  on  tämän  lehden  sivuilla  mainittu  viimeksi  kuluneen 
vuoden  aikanajoka  numerossa,  eikä  aiheetta.  Tein  anteeksianta¬ 
mattoman  synnin  tutkimalla  uskonnollisia  ihmeparantumisia. 

Ellen  pitäisi  ajan  tavan  mukaan  "matalaa  profiilia",  olisin 
epäilemättä  julkkis.  Jostakin  syystä  kelpaisin  jokaiseen  sensaa¬ 
tio-ohjelmaan  ja  -lehteen,  mutta  jostakin  toisesta  syystä  en 
millään  rakentaviin  ja  asiallisiin  medioihin,  paria  lukuun  otta¬ 
matta. 

Se  jokin,  ja  se  toinenkin  syy  on  tietysti  se,  että  sensaatio  ja 
huuhaa  myyvät,  taikauskolla  ja  tietämättömyydellä  voi  ansaita, 
kansa  on  tyytyväinen,  kunhan  on  leipää  ja  sirkushuveja. 

Tiedotusvälineiden  valta  on  mahtava,  koska  niiden  hallussa 
on  sananvapaus.  Ne  saavat  vapaasti  valita,  kuka  puhuu  ja  mitä 
puhutaan.  Jos  joku  asia  uhkaa  jäädä  epäselväksi,  niin  toimit¬ 
tajan  viimeinen  puheenvuoro  ei  jätä  enää  epätietoisuutta  siitä, 
kenellä  on  paras  ja  tuorein  tieto  asiasta.  Profiilia  ei  siis  ole 
syytä  vaihtaa. 

Maailmanparantajan  roolia  ei  ole  myöskään  aihetta  ottaa. 
Siinä  kyllä  turhautuu.  Eräs  järkevä  mies  totesi  minulle,  että 

uskontoon,  politiikkaan  ja  seksiin  ei  ole  syytä  sekaantua.  Tosi 
on.  Tai  jos  on  pakko,  niin  mieluiten  viimeksi  mainittuun. 

Tämän  maailman  meno  on  siitä  mielenkiintoinen,  että  suu¬ 
rin  osa  ihmiskunnasta  elää  uskomusten  ja  utopioiden  varassa. 
Asiallisuus  ei  heitä  kiinnosta,  tieto  ei  kelpaa,  mutta  puolesta  tai 
vastaan  pitää  olla,  koska  'musta  tuntuu  niinku  että...1  Koulu¬ 
tuksella  ja  kouluttajilla  riittää  tekemistä  'sivistysmaissa',  kehi¬ 
tysmaista  nyt  puhumattakaan.  Toivottavasti  riittää  Dunanteja, 
Nightingaleja,  Hammarskiöldejä,  Teresoita  ja  Cygnaeuksia. 

Tämän  ja  monien  muiden  lehtien  palstoilla  on  puhuttu 
paljon  vaihtoehtoisista  hoidoista.  Vapaa  yhteiskunta  on  tietysti 
siitä  hyvä,  että  jokainen  voi  vapaasti  valita,  millä  tavalla  hän 
haluaa  tulla  petetyksi.  En  olisi  aikaisemmin  uskonut,  mutta 
nyt  tiedän,  miten  hämmästyttävän  tuntematon  terveydenhuol¬ 
lon  ammattilaisillekin  on  kaikkeen  hoitoon  sisältyvä  plasebo- 
suggestio.  Ja  miten  mahtavia  ovatkaan  ennakkoluulot  ja  vuo¬ 
sisataiset  asenteet. 

Vielä  yllättävämpää  on  minulle  oli  opettajien  ja  hoito¬ 
henkilökunnan  yliedustus  tutkimukseeni  osallistuneiden  joukossa 
koko  väestön  ammattijakaumaan  verrattuna.  Senkin  voi  tietys¬ 
ti  tulkita  monella  tavalla,  mutta  saamani  käsityksen  mukaan 
kuitenkin  pääasiassa  vain  yhdellä  tavalla. 

Nuoruuden  ehdottomuuden  aikana  moni  luulee,  että  on  ole¬ 
massa  totuus,  oikeus,  ratkaisu  —  joku  kattava  ismi,  eksis¬ 
tenssin  selitys,  transsendentaalisen  ulottuvuuden  tavoittamisen 
mahdollisuus.  Mitä  vanhemmaksi  tulee,  sitä  varovaisemmin 
samastuu  mihinkään  ismiin,  lopulliseen  ja  varmaan.  Parempi 
olla  paukahtamatta  mihinkään  uskoon,  koska  peli  on  silloin 
menetetty,  kehitys  estetty.  Tervettä  talonpoikaisjärkeä  ei  mil¬ 
loinkaan  pitäisi  unohtaa. 

'Koirat  haukkuvat  ja  karavaani  kulkee'.  Pahimmillaan  ja 
parhaimmillaankin  ihminen  voi  aiheuttaa  vain  pieniä  häiriöitä; 
kosmos  korjaa  ja  tasapainottaa,  ja  kokonaisuus  menee  horju¬ 
matta  sinne  minne  se  menee,  ja  luontokappaleet  sen  mukana. 

Pessimisti?  Vaikka  ei  ihan,  niin  melkein.  Että  tämmöinen 
tapaus  —  skeptikko. 


Matti  A.  Miettinen 

Skeptisiä  pilkkeitä 


Rajatiedon  pörssiennuste  vuodeksi  1992 


Markku  Javanainen 


Seuraavassa  kvalitatiivisen  observaatioon,  intuitiiviseen  näke¬ 
mykseeni  ja  meditatiiviseen,  kosmisilta  voimilta  saatuun  tietoon 
perustuva  rajatiedon  ilmiöiden  pörssikurssiennuste  vuodeksi 
1992.  Mikäli  ennuste  ei  pidä  paikkaansa  80  prosentin  var¬ 
muudella  (psykohenkisen  OA-testin  pistemäärä)  lupaan  erota 
Skepsis  ryistä. 


Pörssikurssit  nousussa: 

Homeopaattinen  ja  antroposofinen  lääkintä  —  voimakkaisiin 
markkinointiponnisteluihin  nähden  nousu  hidasta  ...  Aurava- 
lokuvaus,  nousua  vain  ensi  kesään  saakka  ...  Biodynaaminen  eli 
antroposofinen  viljely  ...  Uususkontoihin  liittyvä  henkiparan- 
nus  ja  kaukoparannus  ...  Osho-meditaatio  ...  Mahikari  (japani¬ 
lainen  instant-uskonto)  ja  siihen  liittyvä  ympäristösaasteiden 
poistaminen  ...  Korvakynttilä,  selvä  sesonkituote,  joka  palaa 
loppuun  nopeasti  ...  Tarokkikortteihin  perustuva  ennustaminen 
...  Jalokivi- ja  muu  kiviterapia  ...  Pyramiditerapia  ...  Kosket- 
teluterapia  ...  Alkemia  ...  Aromaterapia  ...  Väridiagnoosi  ja 
-terapia  ...  Rosenterapia  ...  Reikihoito  ...  Rebirthing-tekniik- 
ka  (psyykkinen  hengitys)  ...  Meridiaanihieronta  ja  trikkerpis- 
tekäsittely  ...  Astrologian  tietyt  muodot,  mm.  kulttuuriskri¬ 
benttien  suosiman  Markku  Mannisen  "löysä"  intuitioastrologia 
...  Kuuhulluusoppi  ja  terveydelliset  sovellutukset  ...  Noituus  ja 

noitarituaalit  eräissä  feministisen  liikkeen  haaroissa  ...  Velhous 
miesten  vapautusliikkeen  keskuudessa  ...  Suomalainen  muinais¬ 
usko  yleensä  ...  Eksorsismi  (henkien  ja  riivaajien  manaus)  ... 
Shamanismi  yleensä  ...  Riimuennustaminen. 


Kurssi  ennallaan  tai  heittelehtii  voimakkaasti: 

Automaattikirjoitus  ...  lirisdiagnostiikka  (silmän  värikalvon 
kohdat  vastaavat  kehon  osia)  ...  Refleksologia  (jalkapohjien 
ja  koko  kehon  vyöhyketerapia)  ...  Akupunktuurin  eri  muodot; 
koko  vartalon  ja  korvien  akupuntiot  laskussa,  koska  epäilyt  nii¬ 
den  pelkästä  placebovaikutuksesta  vahvistumassa  ...  Itsekäy- 
tettävät  akutuotteet:  akurullat,  akupallot,  akupatjat,  akupoh- 
jalliset,  akusukat,  akukorva- ja  nenärenkaat  ...  Shiatsuhieronta 
...  Antroposofia  ja  steinerpedagogiikka  ...  Vitamiinien  ja  hiven¬ 
aineiden  yliannostusoppi...  Kukkaterapia  (tri  Bachin  versio)  ... 
Makrobiotiikka  (Yin  ja  Yang  -ruokavalio)  ...  Elävän  ravinnon 
ruokavalio;  nousu  taittuu,  kun  valmistuva  tutkimus  paljastaa, 
ettei  kuumentamattomuudella  ole  terveydellistä  merkitystä  ... 
OBE-ilmiöt  (ruumistapoistumisilmiöt). 


Kurssi  alhaalla  mutta  vakaa: 

Krisnaliike  (Harehare  ramarama)  ...  Numerologia  ja  lukumys- 
tiikka  ...  Lykantropia  ...  Frenologia  (päässä  olevista  kuhmuista 
ennustaminen)  ...  Satanismin  modernit  muodot  (Anton  La  Vey) 
...  Polariterapia  ...  Nenädiagnoosi  ja  sierainterapia  (nenän 
värekarvat  herkkiä  vastaanottamaan  kosmisia  värähtelyjä,  kum¬ 
mallakin  sieraimella  oma  tehtävänsä)  ...  Hiililläkävely  ...  Stig- 
matisaatio  ...  Jungilaisesti  inspiroitunut  psykoterapia  ...  Re- 
ichilainen  orgonterapia  ja  lovvenilainen  bioenergetiikka  ...  Spo- 
ralogia. 

Kurssi  laskussa: 

Ufouskovaisuus,  Luukanen-boomi  laantuu  eikä  pysty  vetämään 
koko  alaa  ylös  ...  Käsien  kirliankuvaus  ...  Kiromantia  ja  per¬ 
inteinen  kädestäpovaus  yleensä  ...  Grafologia  ...  Perinteinen 
kummittelu,  haamujen  ja  aaveiden  näkeminen  ...  Kanavointi 
(channeling),  spiritistinen  yhteydenotto  vainajiin  ...  Telepatian 
harrastus  ...  Poltergeist-ilmiöt  ...  Psykokinesia  (esineiden  lii¬ 
kuttelu  psyykkisillä  voimilla)  ...  Jetilogia  (lumimiehenetsintä) 
...  Biorytmiikka  ...  Psykokirurgia  ...  Kristillinen  henkiparan- 
nus  ...  Karismaattinen  hampaankorjaus  (paikkaus  pelkän  hen¬ 
gen  voimalla)  ...  Hiusanalyysi-  ja  terapia  ...  Hilseterapia  ... 
Tavanomaiset  joogamuodot  (mm.  hatjajooga)  ...  Radiestesia, 
maasäteilyyn  perustuva  heilurin  ja  taikavarvun  käyttö  ...  TM- 
meditaatio  ...  Scientologia,  lukuisat  dianetiikkaan  perustavat 
liikeyritykset  joutuvat  selvitystilaan  (U-MAN  konkurssiin)  ... 
Kuhne-kylvetys  ja  muu  vesiterapia  ...  Antivaksinaatio  (roko¬ 
tusten  vastustamisliike)  ...  Kvanttiteologia  (jumalan  etsiminen 
atomiytimestä)  ja  muu  kvanttimystiikka. 


Kursseja  ei  noteerata  toistaiseksi: 

Hammasdiagnostiikka  ja  -terapia,  kukin  hammas  vastaa  eri  ke¬ 
hon  osia,  ylä-  ja  alaleuan  hampailla  eriytyneet  tehtävät.  ... 
Kynsidiagnoosi  ja  -terapia,  kynnen  muoto  ja  laikut  kynsissä 
muodostavat  "elämänkartan”,  tulkintakartat  tulossa  VVSOYltä 
keväällä  1992.  ...  Rearlogia,  perustuu  aivojen  ja  takamusli- 

haksiston  "maagisen  vastaavuuden"  periaatteeseen:  "Wie  oben 
so  auch  unten”  =  kuten  ylhäällä  niin  myös  alhaalla.  Lihaksis¬ 
ton  kumpikin  puolisko  eriytynyt  aivolohkojen  tapaan.  Para- 
psyykkisesti  kehittyneillä  yksilöillä  aivot  ja  takamuslihaksisto 
vaihtaneet  tehtäviään. 

Biocloaca-terapia  vihdoin  Suomessa  — 
Instituuttilääketiede  haastaa  koululääketieteen 


Hannu  Suomela, 


Vaihtoehtolääketieteen  modernein,  mutta  vankasti  perinteisiin, 
tuhansia  vuosia  vanhoihin  terapioihin  perustuva  kokonaishoito 
on  lopultakin  myös  meidän  suomalaisten  ulottuvilla. 

Biocloaca-terapeutti  Keijo  K.  Kreppes  on  juuri  palannut 
vuosia  kestäneeltä  ulkomaanmatkaltaan,  jonka  aikana  hän  on 
tutustunut  tämän  kokonaisvaltaisen  hoitomuodon  olemukseen. 
Hän  on  onnistuneesti  yhdistänyt  vanhan  tieteen  ja  nykyaikaisen 
korkean  teknologian.  Tekniikan  tasoa  kuvastaa  sekin,  että 
vireillä  on  useita  patenttihakemuksia  Suomessa  ja  Portugalissa. 

Biocloaca-terapiassa  on  kyse  veden  välityksellä  tapahtuvasta 
parantavan  prinsiipin  siirtämisestä  potilaaseen.  Hoito  poistaa 
happamia  kuona-aineita  verestä  ja  puhdistaa  erityisesti  maksaa 
ja  pernaa.  Hoidon  kokonaiskuvan  saa  paljastaa  vasta  hoitoti¬ 
lanteessa,  mutta  terapeuttimme  on  luvannut  meille  riittävästi 
todisteita  hoidon  vaikutuksista  ja  tieteellisistä  taustoista. 

Terapia  pohjautuu  muinaisintialaiseen  aqua  vera  -  paran- 
nustaitoon,  jossa  potilaan  affirmaatio  tasapainotetaan.  Samalla 
myös  väärin  magnetoitua  auraa  voidaan  uudelleen  aspektoida. 
Toisena  komponenttina  on  vanha  roomalainen  cloaca-tekniikka. 
Cloacina-jumalattaren  vaikutuksesta  tiedetään  muinaisessa  Roo¬ 
massa  rakennetun  hyvin  toimiva  cloaca-järjestelmä,  joka  puhdisti 
tehokkaasti  koko  kaupungin  kuona-aineista.  Tekniikka  on  sit¬ 
temmin  ollut  unohduksissa  kunnes  vaihtoehtoisten  hoitomuoto¬ 
jen  tutkijat  ovat  sen  jälleen  löytäneet. 

Ketä  voi  auttaa? 

Jokaiselle  en  voi  luvata  apua,  sanoo  tohtori  Kreppes.  Potilaalla 
pitää  olla  voimakas  halu  parantua  ja  mahdollisuus  riittävän 
moneen  hoitokertaan,  sillä  hoito  saattaa  kestää  kuukausia.  Ker- 
taparanemisiakin  kyllä  tapahtuu,  muttajos  potilas  tulee  hoitoon 
liian  myöhään,  on  peli  menetetty. 

Parhaita  hoitotuloksia  on  saavutettu  kehitysvammoissa,  epi¬ 
lepsiassa,  syövässä  ja  masennuksessa.  Sokeuden  ja  neliraajahal- 
vauksen  paranemiset  ovat  olleet  vain  osittaisia  ja  lyhytaikaisia. 

Tohtori  Kreppes  korostaa,  että  hänellä  ei  ole  suomalaista 
koululääkärin  tutkintoa,  mutta  sen  sijaan  korkeimmat  mah¬ 
dolliset  arvosanat  pakistanilaisesta  Biocloaca-instituutista  sekä 
Rooman  lähellä  sijaitsevasta  Aqua  Therapeutica  Maxima  - 
instituutista.  Helsinkiläinen  Aleksandrian-instituutti  on  an¬ 
tanut  suosituksensa  Biocloaca-terapialle,  ja  kuuluisa  helsinki¬ 
läinen  hypnologi  Helo  Linden  on  Kreppesin  yhtiökumppanina 
äskettäin  perustetussa  Kaivopuiston-instituutissa. 

"Kehotan  aina  potilaitani  ensin  kääntymään  terveyskeskuk¬ 
sen  puoleen  ja  vasta  jos  apua  ei  löydy,  tulemaan  luokseni 
keskustelemaan  hoitosuhteen  aloittamisesta.  Kaikkia  pyrkijöitä 
en  nyt  kuitenkaan  kykene  hoitamaan."  Todisteeksi  Biocloaca- 
terapian  tehosta  riittänee  tässä  yhteydessä  kaksi  tapausselos¬ 
tusta: 


Hilja  K:n  tapaus 

Hilja  on  kärsinyt  jo  pian  kymmenen  vuotta  laajalle  levinneestä 
sisäelinten  syövästä.  Koululääketiede  ei  suostunut  antamaan 
ennustetta  Hiljan  elinkaaresta.  Hiljalla  oli  kipuja,  huono  ruoka¬ 
halu  ja  kova  vatsa.  Jo  parin  kuukauden  intensiivinen  Biocloaca 
on  tehnyt  ihmeitä.  Hilja  syö  nyt  entistä  terveellisemmin  ja  liik¬ 
kuu  kaupungilla  erikoistarjouksia  etsien.  Kivut  ovat  poissa  ja 
syövän  eteneminen  selvästi  pysähtynyt. 

Kirsti  H:n  tapaus 

Kirstillä  on  vakava,  useita  leikkauksiakin  vaatinut  selkäran- 
katrauma.  Koululääketiede  on  tehnyt  Kirstistä  lähes  liikun¬ 
takyvyttömän.  "Heti  alusta  lähtien  tiesin,  että  Biocloaca  on 
minulle  ainoa  oikea  vaihtoehto",  Kirsti  sanoo.  "Olen  tosin 
joutunut  uhraamaan  terveyteni  eteen  lähes  asuntoni  hinnan, 
mutta  terveys  on  toki  tärkeintä.  Parantumisen  näkee  siitäkin, 
että  käsialani  on  parantunut." 


Biocloaca-I  ristit  uutti  Kaivopuistossa 

Biocloacan  tärkeä  periaate  on,  että  hoitomenetelmät  paljaste¬ 
taan  potilaalle  vain  sitää  mukaa  kun  hoito  etenee  doshasta 
eli  asteesta  toiseen.  Olemme  kuitenkin  saaneet  yleisen  tietoi¬ 
suuden  lisäämiseksi  harvinaisen  tilaisuuden  tutustua  Helsingin 
Kaivopuistossa  sijaitsevaan  instituuttiin. 

Avarat  ja  valoisat  odotustilat  on  suunniteltu  noin  sadalle 
ihmiselle.  Itämaiset  matot,  palmut  ja  aulan  läpi  soliseva, 
taidokkaasti  muotoiltu  pienoismalli  Indus-virrasta  antavat  rau¬ 
hoittavan  ja  virkistävän  vaikutelman.  Kassa  on  vähän  sivum¬ 
malla,  mutta  sinne  on  opastus. 

Pääsemme  käymään  hoitohuoneissa  silloin  kun  niissä  ei  ole 
potilaita.  Huoneissa  on  säädettävä  valaistus,  runsaasti  vi¬ 
herkasveja,  ja  taustalla  soi  rauhoittava  musiikki.  "Yksityisyys 
ja  luottamus  ovat  peruskysymyksiä,  sanoo  instituutin  työntekijä 
NN.  "Hoito  etenee  asteittain  doshasta  toiseen  eli  on  progressii¬ 
vista,  päinvastoin  kuin  koululääketieteen  degressiivinen  hoito¬ 
tapa.  Hoito  on  aina  kokonaisvaltaista  ja  pyrkii  ihmisen  koko 
biogeeneraattorin  magnetoinnin  tasapainottamiseen.  Hoito  voi 
kestää  kuukausia,  jopa  vuosiakin,  mutta  joskus  on  yksikin 
hoitokerta  riittänyt." 

Tohtori  Kreppes  epäröi  hetken,  kun  pyydämme  päästä  vil¬ 
kaisemaan  ylimmän  doshan,  yhdeksännen  asteen  huoneeseen. 
Täällä  sijaitsevat  ne  patentoidut  laitteet,  joiden  suunnittelussa 


68 


SKEPTIKKO  12/13,  syksy  1991 


on  saatu  apua  kotimaiselta  insinööritoimistolta  Rintin-Teknolta. 
Varsinainen  rakennustyö  taas  on  tehty  Portugalissa,  jossa  pors- 
liiniteollisuus  on  vanhastaan  vankkaa. 

Europatentoitu  laitteisto  on  keskellä  huonetta.  Se  on  hal¬ 
kaisijaltaan  toista  metriä  alaosaastaan  ja  leviää  ylöspäin;  korke¬ 
utta  on  pari  metriä.  Laitteen  yläpuolella  on  arviolta  viisi  kuu¬ 
tiometriä  vetävä  säiliö,  josta  roikkuu  kettinki.  Aivan  oikein: 
kädensija  on  kullattu.  Laitteiston  yhdistää  kaupungin  verkkoon 
patentoitu,  metrinen  lasitiilistä  rakennettu  cloaca-systeemi,  joka 
on  mm.  laser-optisesti  fokusoitu. 

"Viimeistään  tässä  yhdeksännessä  doshassa,  kun  potilas  saa 
toteuttaa  itseään  ja  viimeinkin  poistaa  patoutuneet  magneet- 
tivoimat  aurastaan,  vetämällä  itsensä  'alas',  kielteiset  energia¬ 
kentät,  syöpä  ja  depressiot  paranevat",  Kreppes  selostaa. 

"Haluaisin,  että  Biocloaca-terapiaa  tutkittaisiin  myös  Suo¬ 
messa",  Kreppes  huokaisee  -  ulkomaillahan  tutkimuksia  on 
tehty  vaikka  kuinka  paljon.  Tohtorin  toivomus  onkin  nyt  toteu¬ 
tumassa,  sillä  nuori  virolainen  tiedemies,  bioenergian  ja  bioener- 
getiikan  assistentti  on  saamassa  työluvan  ja  tulossa  osoittamaan 
matemaattis-kyberneettisesti,  kuinka  auran  kirlianin  magnetoi¬ 
tumisen  tasapainottuminen  oikein  tapahtuu. 

Biocloaca-instituutin  hoitoajat  ovat  tällä  hetkellä  varattuja, 
mutta  suuren  parantumisfrekvenssin  takia  paikkoja  vapautuu 
aika  usein.  Aikavarauksia  voi  tiedustella  numerosta  (90)  636588. 

Nuoruuden  molekyyli? 


Timo  Kaitaro,  Pariisi 


Sanomalehti  Le  Canard  Euchaine  kertoi  syyskuussa  Korff-yhtiön 
aloittaneen  ranskalaisissa  lehdissä  ryppyvoiteiden  mainoskam¬ 
panjan.  Voiteita  markkinoidaan  nimillä  "Anti  Age  Retard"  ja 
"Anti  Age  Super".  Putkilo  Superia  maksaa  340  frangista  2  600 
frangiin. 

Mainoksessa  oli  kuitenkin  pieni  ongelma:  Ainoa  lääkeaine, 
jolla  on  mahdollisesti  vaikutusta  ryppyihin  on  A-vitamiinin 
johdannainen  "retinoidihappo"  eli  "la  vitamine  A  acide"  tai 
"acide  retinoique".  Sitä  myydään  Ranskassa  reseptillä  15,20 
frangin  hintaan  0,25  mg:n  tuubi.  Retin  olilla  eli  tavallisel¬ 
la  A-vitamiinilla  ei  ole  vastaavaa  vaikutusta  kudosten  van¬ 
henemiseen.  Korffin  tuotteet  sisältävät  lehtitietojen  mukaan 
vain  retinolia,  ja  niiden  koostumus  on  sama  kuin  joidenkin 
apteekeissa  myytävien  voiteiden;  esimerkiksi  30  gramman  Avi- 
bon-tuubi  maksaa  20,60  frangia.  Femina-lehden  mukaan  vois¬ 
sakin  olisi  enemmän  retinolia  kuin  Korffin  tuotteissa,  ja  se  olisi 
paljon  halvempaa. 

Professori  Seurat  Geneven  kantonin  sairaalasta  on  ensim¬ 
mäisenä  kiinnittänyt  huomiota  mainoksen  tieteelliseen  sisältöön. 
Hän  vahvistaa,  että  Korffin  tuotteet  sisältävät  vain  retinolia,  ja 
että  ranskalaisessa  mainoksessa  mainittuja  tutkimuksia  ei  ole 
koskaan  julkaistu  tieteellisissä  aikakausjulkaisuissa. 

Ranskassa  Korffin  jakelusta  huolehtii  "Campagne  pour  la 
pharmacie  en  France"  -niminen  organisaatio.  Samanlaista  tak¬ 
tiikkaa  on  käytetty  Saksassa,  Italiassa  ja  Sveitsissä.  Organisaa¬ 
tion  nimi  on  saanut  Ranskan  farmaseutit  varpailleen,  ja  he  ovat 
nostaneet  syytteen,  perusteenaan  "concurrence  parasitaire"  eli 
toisen  nimellä  ratsastava,  loismainen  kilpailukeino. 

Myös  Ranskan  kilpailu-  ja  kuluttajansuojavirasto  (La  di- 
rection  generale  de  la  concurrence,  de  consommation  et  de  la 
repression  des  fraudes)  tutkii  asiaa.  Korffin  johtajan  mukaan 
hänen  yhtiönsä  tuotteet  ovat  "asianmukaisia".  "Asianmukaisia" 
epäilemättä,  toteaa  Le  Canard,  kun  asiana  on  10  miljoonan 
markan  markkinointikampanja. 

Kortf  näyttää  pyrkivän  myös  Suomen  markkinoille.  Ainakin 
Ilta-Sanomissa  julkaistiin  syyskuun  lopussa  uutisen  muotoon 
naamioitu  ilmoitus,  jossa  väitettiin  kahden  amerikkalaisen  tut¬ 
kijan  löytäneen  nuoruuden  molekyylin: 

"Geoffrey  Brooks  ja  Hans  Schaeffer  New  Jerseystä 
ovat  löytäneet  keinon,  joka  saattaa  parantaa  retino- 
limolekyylln  ryppyjä  poistavia  ominaisuuksia,  koska  se 
pystyy  imeytymään  ihoon  jopa  8-20  kertaa  tehokkaam¬ 
min  kuin  perinteinen  retinoli. " 

Ilmoituksessa  selostetaan,  että  Brooks  ja  Schaeffer  onnis¬ 
tuivat  sitomaan  retinolimolekyyliin  atomiketjun,  "mistä  seuraa 
suurempi  nopeus  ja  imeytymiskyky".  Uuden  molekyylinsä  he 
ristivät  super-retinoliksi,  koska  ”se  on  kuin  moottori,  johon  on 
lisätty  hevosvoimia,  ja  se  pystyy  paremmin  vähentämään  ryp¬ 
pyjen  määrää  ja  syvyyttä”. 

Lopuksi  Ilta-Sanomien  ilmoituksessa  sanotaan,  että  tätä 
super-retinolia  sisältävää  ryppyvoidetta  myydään  nimellä  Anti- 
Age  Super,  ja  sitä  saadaan  pian  myös  "muutamista  eurooppalai¬ 
sista  ja  suomalaisista  apteekeista". 


Toimituksen  jälkikommentti: 

Miten  on;  löytyisikö  Suomesta  farmaseuttia,  proviisoria  tai 
apteekkaria,  joka  tuntee  super-retinolin?  Mikä  mahtaa  olla 
retinoliin  liitetty  "atomiketju"?  Ottavatko  suomalaiset  apteekit 
myytäväksi  mitä  tahansa  tuubiin  tungettua  ihmerohtoa? 

Vuoden  1991  huuhaa-palkinto  scientologeille 

Skepsis  ry  myönsi  joulukuussa  vuoden  1991  huuhaa-palkinnon 
Suomen  scientologia-yhdistykselle,  Helsingin  dianetiikka-kes- 
kukselle  sekä  muille  kansainvälisen  scientologisen  liikkeen  Suo¬ 
messa  toimiville  järjestöille  ja  yrityksille. 

Valintaa  perusteltiin  'kunniakirjassa'  sillä,  että  kyseiset  yh¬ 
teisöt  ovat  harjoittaneet  tieteen  kaapuun  verhoutuvan,  mutta 
dogmeihin  perustuvien  scientologia-  ja  dianetiikka  kurssien  sekä 
testien  markkinointia  harhaanjohtavin  keinoin.  Palkintoon  liit¬ 
tyi  seuraava  teksti: 

"Myöntäessään  vuoden  1991  huuhaa-palkinnon  Skepsis  ha¬ 
luaa  kiinnittää  huomiota  scientologisen  liikkeen  Suomessa  vuo¬ 
desta  1980  jatkuneeseen,  tieteeksi  naamioidun  salaopin  markki¬ 
nointiin  ja  levittämiseen. 

Scientologia-nimisen  kulttiliikkeen  perusti  amerikkalainen 
tieteiskirjailija  L.  Ron  Hubbard.  Liikkeen  ytimenä  olevan  dia- 
netiikan  perusdogmit  julkaistiin  ensimmäisen  kerran  Astound- 
ing  Science  Fiction  -lehdessä  1950.  Hubbard  perusti  ideoidensa 
pohjalta  1950-luvun  alussa  dianetiikkakeskuksia  USA:ssaja  liike 
järjestäytyi  myöhemmin  virallisesti  scientologia-kirkoksi.  Liike 
on  levittäytynyt  Yhdysvalloista  ympäri  maailman;  Suomeen  se 
on  tuotettu  1980-luvun  alussa. 

Liikkeen  oman  määritelmän  mukaan  "dianetiikka  on  en¬ 
simmäinen  täysin  täsmällinen  teknologia,  joka  pystyy  saamaan 
aikaan  terveen  ja  onnellisen  ihmisen".  Dianetiikan  mukaan 
kaikki  ihmisen  ongelmat  johtuvat  ns.  "engrammeista"  eli  kivuli¬ 
aista  muistoista,  jotka  hän  on  saanut  joko  edellisissä  elämissään 
tai  sikiönä.  Osallistumalla  scientologian  kursseihin  ihminen 
pystyy  vähitellen  vapautumaan  engrammeistaan  ja  saavutta¬ 
maan  ns.  "clear"-tilan,  jonka  Hubbard  itse  väitti  saavutta¬ 
neensa  elokuussa  1965. 

Tiiviisti  opintojaan  jatkava  scientologi  päätyy  lopulta  "ope¬ 
roivaksi  thetauiksi",  joka  pystyy  "toimimaan  aineellisen  maail¬ 
man  laeista  riippumatta":  irtaantumaan  ruumiistaan,  lukemaan 

ajatuksiaja  matkustamaan  tähtien  välillä,  ja  välttämään  nuhan. 


Scientologia-liike  tunnetaan  kaduilla  tarjotuista  ilmaisista 
persoonallisuustesteistä,  joiden  avulla  itsensä  kehittämiseen  pyr¬ 
kiviä  ihmisiä  houkutellaan  asteittain  kallistuville  kursseille. 
Kurssien  ja  niiden  rahoittamisen  vuoksi  monet  henkilöt  ovat 
joutuneet  suuriin  henkisiin  ja  taloudellisiin  vaikeuksiin. 

Liikkeen  kohderyhmiin  kuuluvat  myös  erilaisten  ongelmien 
kanssa  kamppailevat  ihmiset.  Suomessa  toimivat  scientolo- 
gisen  verkoston  piirissä  Ihmisoikeuskomissio,  jonka  toiminta 
kohdistuu  mielenterveyspalveluja  käyttäneisiin  ihmisiin,  sekä 
vastikään  maassamme  toimintansa  aloittanut,  huumeiden  käyt¬ 
täjien  värväämiseen  pyrkivä  Narconon-liike. 

Suomessa  toimii  lisäksi  kymmeniä  konsulttiyrityksiä,  jotka 
soveltavat  scientologisia  menetelmiä.  Nämä  yritykset  pyrkivät 
peittelemään  yhteytensä  scientologiseen  liikeeseen.  Esimerkiksi 
asiakkaille  ei  paljasteta,  että  mm.  viranomaisille  kaupattu  2  500 
markkaa  maksava  henkilöstövalintatesti  -  josta  myös  käytetään 
luotamusta  herättävää  nimeä  The  Standard  Oxford  Capacity 
Analysis  -  koostuu  samoista  200  kysymyksestä  kuin  kaduilla  il¬ 
maiseksi  tarjottava  scientologien  persoonallisuustesti. 

Testin  tasosta  antaa  kuvan  se,  että  lomakkeen  käsittely 
tapahtuu  pelkästään  lomakkeen  kysymyksistä  laskettujen  piste¬ 
summien  avulla  testattavaa  edes  näkemättä.  Kuitenkin  esimer¬ 
kiksi  U-Man  Finland  Oy  lupaa,  että  testin  avulla  yritykset 
voivat  karsia  "sitruunat",  "myrkynkylväjät"  ja  "epäsosiaaliset” 
työntekijät  pois  hakijoiden  joukosta.  U-Man  lupaa  testilleen 
"94-96  prosentin  varmuuden”. 

Samaa  testiä  ovat  kaupanneet  myös  eräät  muut  scientologia- 
liikettä  lähellä  olevat  yritykset,  mm.  Choice  Finland  Oy, 
Johtoryhmä  Oy  ja  Survival  Consulting  J.  Raita. 


Kun  scientologiaa  lähellä  olevat  järjestöt  ja  yritykset  markki¬ 
noivat  oppejaan  harhauttavasti  tieteeseen  vedoten  ja  ihmisten 

hyväuskoisuudella  keinotellen,  Skepsis  katsoo  niiden  ansaitse¬ 
van  vuoden  1991  Huuhaa-palkinnon.” 


Skepsiksen  Huuhaa-palkinto 
1991 

myönnetään 


Skepsiksen  Huuhaa-palkinto 
numero  3 


SUOMEN  SCIENTOLOGIA- YHDISTYKSELLE, 
HELSINGIN  DI ANETIIKKA-KESKLJKSELLE 


sekä  muille  kansainvälisen  scientologisen  liikkeen 
Suomessa  toimiville  järjestöille  ja  yrityksille 


tieteen  kaapuun  verhoutuvan  scientologian  ja  dianetiikan  dogmeihin 
perustuvien  testien  ja  kurssien  markkinoinnista  harhaanjohtavin  keinoin 


Helsingissä  2.12.1991 
Skepsis  ry:n  puolesta 


Nils  Mustelin  Lauri  Gröhn 

puheenjohtaja  sihteeri 


Harhautus  ratkaisee 

Scientologeille  myönnetty  huuhaa-palkinto  on  järjestyksessä 
kolmas.  Ensimmäisen  palkinnon  Skepsis  myönsi  1989  kus¬ 
tannusyhtiö  WSOY:lle  pseudotieteellisen  kirjallisuuden  pitkä¬ 
aikaisesta  julkaisemisesta  tietokirjallisuutena.  Toinen  huuhaa- 
palkinto  myönnettiin  1990  Vantaan  kaupungin  työväenopistolle, 
astrologian  ja  grafologian  opettamisesta  tieteen  valekaavussa. 

Huuhaa-palkintojen  tarkoitus  ei  ole  rajoittaa  kenenkään 
sanan-,  uskonnon-  tai  yhdistymisen  vapautta.  Palkinnon  pe¬ 
rusteluissa  on  kuitenkin  jokaisella  kerralla  kiinnitetty  huomiota 
siihen,  että  pseudotieteitä  ja  muita  kyseenalaisia  oppeja  ei 
pitäisi  väittää  tieteeksi.  Palkintoa  tuskin  koskaan  myönnetään 
yhteisölle,  joka  tunnustaa  avoimesti  myyvänsä  herkkäuskoisille 
ihmisille  huuhaa-kursseja  ja  aikuisten  satukirjoja. 

Jäsenkysely 

Skepsis  ry  täyttää  viisi  vuotta,  ja  sen  kunniaksi  yhdistys  tekee 
pienen  tutkimuksen  omista  jäsenistään.  Pyydämme  vastauksia 
alla  oleviin  kysymyksiin  paitsi  jäseniltä,  myös  Skeptikon  tilaa¬ 
jilta  ja  muilta  lukijoilta,  jotta  osaisimme  kehittää  tätä  lehteä 
oikeaan  suuntaan. 

Koska  tilaa  on  näin  vähän,  pyydämme  sinua  käyttämään  vas- 
tauksiisi  erillistä  paperia. 

Vastaukset  pyydämme  lähettämään  yhdistyksen  sihteerille  Lauri 
Gröhnille,  osoite  Ojahaanpolku  8  B  17,  01600  Vantaa. 

Ensin  kysymme  henkilötietojasi,  joita  ei  tietenkään  julkaista. 
Jos  kuitenkin  pelkäät  tietosuojasi  puolesta,  älä  anna  nimeäsi, 
vaan  vastaa  suoraan  kysymyksiin. 

Nimi 

Osoite  kotiin 
Puhelin 
Ammatti 
Osoite  töihin 
Puhelin  töihin 
Telefax 

Olen  Skepsiksen  jäsen 
Olen  Skeptikon  tilaaja 
Olen  vakituinen  lukija 
Olen  satunnainen  lukija 


SKEPTIKKO  12/13,  syksy  1991 


75 


1)  M  i  1 1  o  n  ja  miksi  liityit  Skepsiksen  jäseneksi?  Jos  et  ole  liit¬ 
tynyt,  niin  miksi  et? 

2)  Onko  yhdistyksen  toiminta  vastannut  odotuksiasi?  Jos  ei, 
niin  miksi  ei? 


3)  Oletko  osallistunut  yhdistyksen  järjestämiin  tilaisuuksiin? 


4)  Mihin  asioihin  yhdistyksen  pitäisi  mielestäsi  keskittää  enem¬ 
män  huomiota? 


5)  Minkälaisia  tilaisuuksia  toivoisit  yhdistyksen  järjestävän  tule¬ 
vaisuudessa? 


6)  Ketä  tai  keitä  haluaisit  kuulla  Skepsiksen  luennoitsijavieraa- 
na? 

7)  Mitä  mieltä  olet  Skeptikko-lehdestä?  Miten  sitä  pitäisi 
mielestäsi  kehittää? 


8)  Yhdistys  kaipaa  jatkuvasti  vapaaehtoistyövoimaa.  Olisitko 
itse  valmis  osallistumaan  käytännön  töihin?  Mihin? 


9)  Pitäisikö  yhdistyksen  mielestäsi  esiintyä  julkisuudessa  entistä 
tiukemmin  ns.  huuhaa-ilmiöitä  vastaan,  vai  pitäisikö  esiintyä  su¬ 
vaitsevaisemmin? 


10)  Ketä  henkilöä,  laitosta,  yritystä  tai  yhteisöä  ehdottaisit  vuo¬ 
den  1992  Huuhaa-palkinnon  saajaksi? 


Kiitos  vastauksistasi 

Jäsenasiaa 

Jäseneksi  liitytään  täyttämällä  ja  allekirjoittamalla  seuraavalta 
sivulta  löytyvä  jäsenanomuslomake.  Lomake  palautetaan  sih¬ 
teerille,  jolta  saa  myös  otteita  yhdistyksen  säännöistä.  Sih¬ 
teeri  esittelee  jäsenanomukset  hallitukselle,  joka  hyväksyy  uudet 
jäsenet. 

Maaliskuun  1991  vuosikokouksessa  vahvistettu  Skepsiksen 
jäsenmaksu  on  75  markkaa  (30  mk  alle  20-vuotiailta).  Jäsen¬ 
maksun  voi  maksaa  tilille  PSP  6371-513.  Jäsenmaksuun  sisältyy 
Skeptikon  tilaus.  Jäseneksi  hyväksytään  kuitenkin  vain  ne,  jotka 
ovat  jättäneet  myös  jäsenanomuksen.  Pelkkä  maksu  tulkitaan 
Skeptikko-lehden  tilaukseksi. 

Jäsenmäärän  nopean  kasvun  vuoksi  Skeptikon  jakelussa  on 
päätetty  siirtyä  taiteen  käytäntöön:  Uusille  jäsenille  ja  tilaajille 
ei  lähetetä  alkuvuoden  numeroita  taannehtivasti,  vaan  kukin  saa 
lehden  neljä  seuraava  numeroa.  Vanhat  tämän  vuoden  maksun 
maksaneet  jäsenet  ja  tilaajat  saavat  automaattisesti  numerot 
12-15. 


Skeptikko-lehden  osoitelapun  koodit  tarkoittavat  seuraavaa: 

J15  Jäsen,  oikeutettu  lehden  numeroon  15 
L15  Tilaaja,  oikeutettu  lehden  numeroon  15 
X15  Tulkittu  lehden  tilaajaksi,  koska  jäsenanomus  puuttuu 
I  Uusi  jäsen,  maksusuoritus  puuttuu 

Jos  haluat  liittyä  Skepsiksen  jäseneksi,  lähetä  allaoleva  lomake 
täytettynä  Skepsiksen  sihteerille:  Lauri  Gröhn,  Ojahaanpolku  8 
B  17,  01600  Vantaa. 


Jäsenanomus 

Nimi 

Ammatti  ja  oppiarvo 

Lähiosoite 

Postitoimipaikka 

Puhelin 

Työpaikka 

Lähiosoite 

Postitoimipaikka 

Puhelin 

Kokemus  Skepsiksen  toimialaan  liittyvistä  asioista,  mahdolliset 
aihetta  sivuavat  julkaisut,  jäsenyys  muissa  tieteellisissä  yhdis¬ 
tyksissä,  erityiset  mielenkiinnon  kohteet  (käytä  tarvittaessa  eril¬ 
listä  paperia): 


Hyväksyn  Skepsis-yhdistyksen  säännöissä  määritellyt  tarkoituk¬ 
sen  ja  toimintaperiaatteet  (kts.  lehden  takakansi)  ja  haluan  liit¬ 
tyä  yhdistyksen  jäseneksi. 

Päiväys 

Allekirjoitus 

English  summary 

Belief  and  scientism,  Pekka  Roponen 

Utilizing  ill-def ined  "Scientific  facts"  as  basis  for  one's  view  of  life 
is  questionable.  It  robs  the  individual  from  his  right  to  judge- 
ment  and  his  own  opinions.  Science  is  alvvays  uncertain,  so  it 
vvould  be  very  dangerous  to  render  it  the  task  of  finding  the 
meaning  of  life. 

Mars  and  the  EC  under  suspicion,  Matti  Virtanen 
Report  from  the  European  Skeptics'  meeting  in  Amsterdam,  4.- 
5.  October  1991.  Special  attention  is  given  to  the  so-called 
Gauquelin-  or  Mars  correlation,  which  was  discussed  at  greath 
length  in  the  meeting.  Also  the  European  Community's  plans 
to  ease  the  classification  of  homeopathic  medicines  is  explained, 
based  on  professor  Wim  Betz's  presentation  at  the  seminar. 

Recycled  ideas  for  sale,  Markku  Javanainen 
The  annual  fringe  fair  of  New  Age  ideas  was  held  in  Helsinki 
in  mid-October  1991.  There  were  over  80  associations  or  firms 
presenting  their  wares  and  ideas  and  about  4  000  visitors  in  two 
days  -  more  than  ever  before.  The  author  discusses  possible  rea- 
sons  for  this.  He  proposes  that  New  Age  appeals  to  the  "post- 
modernist"  mind  which  feels  uncomfortable  with  reason.  An  al- 
ternative  -  and  preferred  -  hypothesis  is  that,  we  are  just  wit- 
nessing  a  well-marketed  return  to  the  "Old  Age". 

Who  is  allowed  to  practise  psychotherapy?,  Pekka  Ropo¬ 
nen 

A  possible  law  that  would  limit  the  practice  of  psychotherapy 
has  been  debated  for  a  decade  in  Finland,  without  any  concrete 
results.  At  first  the  proposal  might  seem  reasonable,  but  the 
author  has  second  thoughts:  How  do  you  define  psychotherapy? 
VVhat  should  be  the  qualifications  of  a  licensed  psychotherapist? 
VVould  it  not  be  to  the  patients'  advantage  if  there  were  several 
different  alternatives  available? 

Occult  chemistry 

The  previous  issue  of  Skeptikko  had  an  article  by  Gustaf  Matts¬ 
son  about,  the  "occult  chemistry"  of  theosophy.  We  have  after 
that,  received  appropriate  illustrations  for  the  article  from  the 
book  "Leading  ideas  in  theosophy”.  Some  of  the  most  charming 
occult  atoms  are  reproduced  here. 

Bad  book,  revievv  by  Hannu  Karttunen 

The  1991  best-selling  fringe  book  in  Finland  was  "Ambassador 
of  the  stars"  by  Rauni-Leena  Luukanen,  a  Geneva-based  finnish 
physician.  She  claims  to  have  experienced  several  contacts  with 
ufos  and  extra-terrestrial  creatures  that  travel  on  them.  In  Skep¬ 
tikko^  revievv,  several  of  her  factual  claims  are  shown  to  have 
originated  in  the  author's  own  imagination. 

A  legal  mess,  Matti  Virtanen 

A  review  of  CSICOP's  and  James  Randi’s  legal  problems  with 
Uri  Geller  is  presented,  based  on  published  material  in  the  Skep- 
tical  Briefs  and  other  newsletters.  Translations  of  Geller’s  and 
Randi's  open  letters  in  May-June  1991  are  also  included. 

Scientologists  receive  1991  flim-flam-award 

The  Skepsis-association  announced  in  december  1991  that  the 
recipients  for  the  third  Flim-Flam-award  are  the  Finnish  Sci- 
entology  association  and  the  Center  of  Dianetics  in  Helsinki. 
The  letter  accompanying  the  award  stated  that,  the  Scientol- 
ogy  movement  has  marketed  its  dogmatic  teachings  under  the 
disguise  of  science  since  1980.  Special  mention  was  given  to 
the  many  Commercial  firms  that  sell  Scientology's  "personality 
test"  as  a  recruitment  tool  to  employers. 


Skepsis  on  1987  perustettu  suomalaisten  skeptikkojen  yhdistys.  Skep¬ 
siksen  toimintaperiaatteet  ovat  samantapaiset  kuin  yhdysvaltalaisen 
CSICOPin  (Committee  for  the  Scientific  Investigation  of  Claims  of 
the  Paranormal),  mutta  se  toimii  täysin  itsenäisesti  vaikkakin  yhteis¬ 
työssä  CSICOPin  ja  muiden  vastaavien  järjestöjen  kanssa. 

Yhdistyksen  säännöissä  mainitaan  Skepsiksen  tarkoituksesta  ja  pe¬ 
riaatteista  seuraavaa: 

Yhdistyksen  tarkoitus  on: 

-  Edistää  paranormaaleja  ilmiöitä  koskevien  väitteiden  objektiivista 
ja  puolueetonta  tieteellistä  tutkimusta,  ottamatta  näiden  väittei¬ 
den  paikkansapitävyyteen  kantaa  apriorisin,  tutkimusta  edeltävin 
perustein. 

-  Ylläpitää  tällaisesta  tutkimuksesta  kiinnostuneiden  ihmisten  ver¬ 
kostoa  sekä  pitää  yhteyttä  vastaavanlaisiin  yhteisöihin  kotimaassa 
ja  ulkomailla. 

-  Julkaista  paranormaaleja  ilmiöitä  koskevia  väitteitä  tutkivia  artik¬ 
keleja  ja  kirjoja  sekä  laatia  tällaisia  väitteitä  sisältävien  julkaisujen 
bibliografioita. 

-  Järjestää  alaan  liittyviä  kokouksia  ja  konferensseja  sekä  harjoittaa 
valistus-  ja  tiedotustoimintaa. 

Yhdistys  on  poliittisesti,  aatteellisesti  ja  uskonnollisesti  sitoutumaton. 

Yhdistyksen  hallitus  voi  hyväksyä  anomuksesta  yhdistyksen  jäseneksi 
yksityishenkilöitä  ja  oikeuskelpoisia  yhteisöjä,  jotka  hyväksyvät  edellä 
mainitut  yhdistyksen  periaatteet. 


